?  Skeptikko 


Uksi 


PÄÄKIRJOITUS 


Onko  peruskoulussa 
sijaa  kriittisyydelle? 


Kriittisyys  ja  kyseenalaistaminen  ovat  taitoja, 
joiden  oppimista  ei  perinteisesti  ole  liitetty 
kouluun.  Pohdinnan  sijaan  pänttääminen  on 
ainakin  mielikuvissa  vieläkin  päällimmäisenä.  Kou¬ 
lumestarin  ankara  auktoriteetti  on  kuitenkin  histori¬ 
aa.  Informaatioyhteiskunnan  ongelmanratkaisijoita 
kasvatetaan  muilla  menetelmillä. 

Omien  opetussuunnitelmiensa  mukaan  peruskou¬ 
lut  pyrkivät  ensisijaisesti  kasvattamaan  itsetunnol¬ 
taan  terveitä,  luovia,  rehellisiä  ja  vastuuntuntoisia 
sekä  oma-aloitteisia,  ja  usein  myös  ympäristönsä 
huomioivia,  suvaitsevaisia  kansalaisia.  Kriittisiäkin 
haluaisivat  jotkut  tehdä,  mutta  vain  suhteessa  tiedon¬ 
hankintaan.  Analyyttisyydellä  ei  niin  ole  väliä. 

Päällimmäiseksi  vaikutelmaksi  on  muodostunut, 
että  kriittisyys  peruskoulussa  nähdään  liian  usein 
pelkkänä  mediakriittisyytenä,  jonka  paikka  on  äidin¬ 
kielen  tai  yhteiskuntaopin  tunnilla.  Se  on  kuin  erään¬ 
lainen  muistutus  siitä,  että  kaikki  mitä  televisiosta 
tulee  tai  internetistä  löytyy  ei  olekaan  totta.  Kuitenkin 
analyyttisyys  ja  kritiikki  ovat  huomattavasti  laajem¬ 
pia  suhtautumistapoja.  Ne  eivät  ole  vain  keskeisiä 
kulmakiviä  matkalla  tieteelliseen  ajatteluun,  vaan 
myös  työvälineitä  yhä  useammassa  tietoyhteiskun¬ 
nan  ammatissa  sekä  luonnollisesti  välineitä  osallis¬ 
tuvaan  kansalaisuuteen. 

Opetussuunnitelmien  keskivertokansalaisesta  voi¬ 
sikin  ilkeästi  sanoa,  että  sama  se  mitä  hän  tekee 
kunhan  on  tehnyt  sen  ylpeästi  ja  omatoimisesti  ym¬ 
päristöään  ja  kanssaihmisiään  vahingoittamatta. 

Mahdollisuuksia  parempaankin  on  olemassa. 
Perusopetuksen  tuntijakouudistuksessa  on  pieniä 
tuntimäärien  korotuksia  tulossa  äidinkieleen  ja  kir¬ 
jallisuuteen,  matematiikkaan  sekä  historiaan  ja  yh¬ 
teiskuntaoppiin.  Samoin  fysiikan  ja  kemian  opetusta 
esitetään  alettavaksi  nykyistä  aiemmin.  Hyödyllisiä 
uudistuksia  kaikki,  joilla  lisätään  tietoa  maailman  ja 
yhteiskunnan  toiminnasta. 

Uusi  oppiaine,  terveystieto,  on  herättänyt  huo¬ 
lestunutta  mutinaa.  Vasta  suunnitteilla  olevat  op¬ 
pisisällöt  kertovat  kuitenkin  onko  huoleen  aihetta. 
Terveydenhoito  muistuttaa  markkinoita,  joille  tul¬ 
vii  alati  uusia  tieteelliseen  tutkimukseen  perustu¬ 
mattomia  huuhaaterapioita  ja  "vaihtoehtohoitoja.” 
Terveystiedon  avulla  oppilaita  olisi  ainakin  jossain 
määrin  mahdollista  valmistaa  kohtaamaan  nämä 


markkinat  terveen  kriittisellä  mielellä. 

Aihetta  lievään  optimismiin,  tai  paremminkin 
pessimismin  puutteeseen,  antaa  myös  koulujen  va¬ 
linnaiskurssien  tarkastelu.  Kouluillahan  on  jo  jonkin 
aikaa  ollut  mahdollisuus  varsin  vapaasti  tarjota  ly¬ 
hytkursseina  lähes  mitä  hyvänsä  toimintaa.  Koska 
kattavaa  kokonaiskäsitystä  kurssitarjonnasta  ei  ole 
sen  paremmin  opetushallituksessa  kuin  Opettajien 
Ammattijärjestössäkään,  on  kursseihin  voinut  suh¬ 
tautua  paitsi  terveellä  epäilyllä  myös  ennakkoluuloil¬ 
la.  Onhan  joukossa  niin  hevosenhoitoa,  ammuntaa 
kuin  retkeilyäkin. 

Valtaosa  kursseista  näyttää  kuitenkin  liittyvän 
perinteisiin  lukuaineisiin,  usein  käytännön  sovellu¬ 
tuksina,  vaikkapa  "ranskaa  ruokailijoille”.  Eritoten 
ilahduttavaa  on,  että  epäilyksistäni  ja  etsinnöistäni 
huolimatta  ei  toistaiseksi  vastaan  ole  tullut  ainut¬ 
takaan  huuhaa-kurssia.  Astrologian  sijaan  tarjotaan 
vaikkapa  tähtitiedettä. 

Huolestumiselle  on  sikäli  paikkansa,  että  samaan 
aikaan  kansalais-  ja  työväenopistoista  on  tullut 
moniala-huuhaakouluttajia.  Yhden  opiston  listalla 
voivat  olla  vyöhyketerapian  peruskurssi,  reiki,  ho¬ 
meopatian  perusteet  ja  aromaterapiaa  kotikäyttöön. 
Tätä  taustaa  vasten  on  aivan  perusteltua  pitää  silmät 
tarkkana  myös  koulujen  suhteen.  Sitä  paitsi  koulujen 
kurssitarjonta  on  keskeinen  väline,  joilla  myös  oppi- 
laistakilpaillaan.  Markkinat  näyttävät  houkuttelevan 
hömppään  ja  humpuukiin  muuallakin. 

Kun  vielä  kouluja  koskevien  muutosesitysten  lis¬ 
taan  lisätään  luopuminen  tunnustuksellisesta  uskon¬ 
nonopetuksesta,  jota  sitäkin  on  työryhmä  esittänyt 
ja  muun  muassa  OAJ  kannattanut,  alkaa  lista  olla 
valmis.  Ulkoisilta  puitteiltaan  mahdollisuudet  syväl¬ 
lisempään  ja  kriittisempään  oppimiseen  peruskou¬ 
luissa  paranevat.  Kyse  on  vain  siitä  nähdäänkö  tämä 
mahdollisuus  uusia  oppisisältöjä  muokattaessa  ja 
huomioidaanko  se  käytännön  koulutyössä.  Kouluja 
kannattaa  pitää  silmällä. 

Pete  Pakarinen 
Pete@pak.pp.fi 

Kirjoittaja  on  freelance -toimittaja. 

Hädällä  ja  pelolla  on  helppo  rahastaa 


Terveyttä  ei  voi  ostaa, 
vain  terveyspalveluja 


Medikalisaatio  eli  lääketieteellistäminen 
on  prosessi,  jossa  lääketiede  valtaa  ei-lää- 
ketieteellisiä  alueita,  kuten  lisääntyminen, 
kasvu,  vanheneminen,  kauneus,  toiminta¬ 
kyky,  poikkeavuus  ja  ihmisten  välinen  vuo¬ 
rovaikutus.  Käyttäytyminen  alistetaan  lää¬ 
ketieteen  kontrolliin  ja  erilaisuus  määritel¬ 
lään  lääketieteellisesti.  Esimerkkejä  löytyy 
runsaasti  vaikkapa  naisen  elämänvaiheiden 


-  ensimmäisistä  kuukautisista  vaihdevuosiin 

-  siirtymisestä  lääketieteen  haltuun. 
Medikalisaatio  johtaa,  paitsi  terveyskysymys¬ 
ten  ja  -ongelmien  korostumiseen,  myös  lää¬ 
ketieteen  ja  lääkärien  vallan  kasvuun  sekä 
sosiaalisten  ilmiöiden,  perheväkivallasta 
kouluruokailuun,  kontrollointiin  terveystietä- 
myksen  avulla.  Elämme  koko  elämämme  lää¬ 
ketieteen  valvovan  silmän  alla. 


Monet  uusien  masennuslääkkeiden  käyt¬ 
töalueista  eivät  ole  varsinaisesti  sai¬ 
raustiloja  eivätkä  persoonallisuushäi¬ 
riöitä,  vaan  lähinnä  ihmisten  henkilökohtaisia 
ominaisuuksia,  normaaliin  elämään  kuuluvia 
ilmiöitä.  Kaikki  erilaiset  persoonallisuudet  py¬ 
ritään  luokittelemaan  sairauksiksi  ja  ottamaan 
lääketieteen  haltuun. 

Vanhuuskin  mielletään  nykyisin  sairaudeksi. 
Terveinkin  vanhus  voidaan  vaivattomasti  osoittaa 
sairaaksi,  kunhan  tehdään  riittävästi  diagnostisia 
testejä.  Valtaosa  ihmisistä  kuolee  sairaalan  ste¬ 
riilissä  yksinäisyydessä,  monet  teho-osastolla. 
Useiden  potilaiden  kohdalla  elämän  ja  samalla 
kärsimysten  lääketieteellinen  pitkittäminen  joh¬ 
taa  jopa  vuosikausia  kestäviin  “hautajaisiin”.  Ei 
ihme,  että  vanhuus  on  uhka,  kartettava  ja  ehkäis¬ 
tävä  elämänriesa. 

Medikalisaation  vaikutuksia 

Medikalisaatio  merkitsee  sairauden  leiman  lyö¬ 
mistä  entistä  tiuhemmin  ja  siten  sairastavuuden 
lisääntymistä,  vaikka  väestön  terveydentilassa  ei 
tapahtuisi  minkäänlaista  muutosta.  Lääketiede 
löytää  jatkuvasti  uusia  tauteja  tai  oireistoja  ja  luo 
omituisuuksille  oman  nimistönsä.  Esimerkiksi 
sosiaalisten  ja  hengellisten  ongelmien  pitäminen 
lääketieteellisinä  on  jo  pitkään  ollut  hyväksyt¬ 


tyä.  Terve  on  vain  ihminen,  jota  ei  ole  riittävästi 
tutkittu,  erityisesti  yliopistosairaalassa.  Elämän 
on  vitsailtu  olevan  kuolemaan  johtava  sairaus, 
joka  tarttuu  sukupuoliyhteydessä.  Sairauksia, 
joita  meistä  löydetään,  ei  joidenkin  kriitikoiden 
mielestä  usein  ole  olemassakaan. 

Lääketieteen  ripeä  kehittyminen  biologisine 
mahdollisuuksineen  ja  sen  mukanaan  tuomat 
keinot  muokata  ihmisruumista  houkuttavat  me- 
dikalisoimaan  elämää  mahdollisimman  paljon. 
Mutta  missä  kulkee  soveliaan  medikalisoitumi- 
sen  raja?  Jos  elämä  tuottaa  ahdistusta  ja  murhetta, 
pitääkö  sitä  heti  hoitaa  lääkkeillä;  jos  yhteiskunta 
synnyttää  rikollisuutta  ja  muita  sosiaalisia  pato¬ 
logioita,  pitääkö  niihin  puuttua  lääketieteellisin 
keinoin?  Raja  lääketieteellisen  ongelman  ja  ih¬ 
misen  elämän  normaalin  vaihtelun  välillä  on  jo 
hiuksen  hieno. 

Lääketieteelliseksi  ongelmaksi  voidaankin  tar¬ 
jota  mitä  hyvänsä  ilmiötä,  jolla  vain  on  jotain 
tekemistä  ihmisruumiin  tai  mielen  kanssa.  Tämä 
tarjonta  ei  useinkaan  lähde  lääketiedeinstituution 
omasta  toiveesta  vaan  kytkeytyy  laajempaan 
yhteiskunnalliseen  yhteyteen,  tarpeisiin  selittää 
tai  hallita  maailmaa.  Priorisointi  on  nähty  yhdek¬ 
si  keinoksi  hillitä  hallitsemattomaksi  paisuvaa 
medikalisaatioprosessia,  jossa  lääketiede  kasvaa 
yhteiskuntaa  ja  yksilöitä  hallitsevaksi  valeuskon- 
noksi. 

THT,  dosentti  Markku  Myllykangas 
LT.  PROFESSORI  OLLI-PEKKA  RYYNÄNEN 
Kuopion  yliopisto 


Lääketiede  on  uskotellut  pystyvänsä  voitta¬ 
maan  kaikki  sairaudet  ja  lopulta  kukistamaan 
kuolemankin,  kunhan  resurssit  vain  ovat  riittävän 
suuret.  Lääketieteellisissä  korkeakouluissa  elää 
sitkeä  usko  lääketieteen  “menestystaruun”,  joka 
perustuu  luonnontieteiden  huikean  nopeaan  edis¬ 
tymiseen.  Kirurgian  kypsyminen  siirrännäistek- 
niikoiden  aikakaudelle  on  antanut  lääketieteelle 
uutta  hohtoa  ja  saattanut  ihmisen  unelman  itseään 
uusintavasta  elimistöstä  tieteen  konkreettiseksi 
tavoitteeksi. 

Puoskarointi  lisääntyy 

Medikalisaation  rinnallaon  paisunut  myös  para- 
medikalisaatio,  eli  uskomuslääkintä,  oikeammin 
puoskarointi.  Mitä  erilaisimmat  käärmeöljyjen 


kauppiaat  ja  vaihtoehtoiset  hoidot  ovat  vahvistu¬ 
massa  ja  yrittävät  romuttaa  lääketieteen  ylivaltaa. 
Terveystavoitteisessa  yhteiskunnassamme  onkin 
tilaus  mitä  vaihtoehtoisimmille  hoidoille  ja  pa¬ 
rantajille,  jotka  vain  onnistuvat  ylläpitämään 
uskoa  paremmasta  voinnista.  Medikalisaatio  ja 
paramedikalisaatio,  osin  vastakkaisinakin,  ruok¬ 
kivat  toisiaan  huolehtimalla  siitä,  että  terveyden  ja 
sairauden  sekä  elämän  ja  kuoleman  kysymykset 
kalvavat  yhtenään  ihmismieltä. 

Uskomuslääkinnän  nousu  kytkeytyy  ko¬ 
rostuneeseen  kaipuuseen  henkisesti  ja  ruumiil¬ 
lisesti  täydellisestä  ihmisestä,  mikä  näkyy  muun 
muassa  new  age  -kultin  voimistumisena.  Elämän 
täydellisyyden  tavoittelu  herkistää  ihmiset  mys¬ 
tisille  selityksille  vaivojen  syistä  ja  lupauksille 
mullistavista  hoidoista  oikotienä  terveyteen. 

Uskomuslääkintä  kiehtoo  ja  on  vahvasti  esillä 
medioissa,  joista  monet  vastuuttomasti  ja  kritii¬ 
kittömästi  suoltavat  uskomuslääkinnällistä  pro¬ 
pagandaa.  Kansalaisiin  käytetään  herkkusienten 
kasvatuksesta  imuroitua  menetelmää  eli  “suurin 
osa  ajasta  jengi  pidetään  pimennossa  ja  välillä 
sille  syötetään  paskaa”. 

Uskomuslääkinnän  menestys  perustuu  osaltaan 
taipumukseen  tehdä  vääriä  syy-seuraus  -päätel¬ 
miä  ja  lumevaikutukseen,  plaseboon.  Lumevai- 
kutuksella  rahastaminen  on  epäeettistä  -  sama 


Terveystavoitteisessa  yhteiskunnassamme  on  tilaus  mitä  vaihtoehtoisimmille  hoidoille  ja  parantajille,  jotka 
onnistuvat  ylläpitämään  uskoa  paremmasta  voinnista.  Medikalisaatio  ja  paramedikalisaatio  ruokkivat 
toisiaan  huolehtimalla  siitä,  että  terveyden  ja  sairauden  kysymykset  kalvavat  yhtenään  ihmismieltä. 


SKEPTIKKO  3/2001 


5 


vaikutus  olisi  saatavissa  käytännössä  kuluitta. 
Mitä  vaikeammasta  ja  ihmisen  elämää  hautaavas¬ 
ta  sairaudesta  on  kysymys,  sitä  vähemmän  lääkin¬ 
tää  voi  perustaa  pelkälle  lumevaikutukselle. 

Tieteellinen  malli  korostaa  vaikuttavuuden 
selvittämistä  kontrolloiduilla  kokeilla,  usko- 
muslääkintä  nojaa  tieteelliseltä  todistusvoimal¬ 
taan  heikkoihin  tapausselostuksiin  ja  yksittäisten 
potilaiden  todistuksiin.  Syy-yhteyksien  päättely 
uskomuslääkinnässä  on  näennäistä,  eikä  kunnol¬ 
lisia  vaikuttavuusselvityksiä  ole  tehty,  eikä  niihin 
yleensä  haluta  panostaa.  Pelkkä  lumevaikutus  ei 
riitä  todisteeksi  hoidon  tehosta. 

Uskomuslääkintä  testaa  tieteen  painoarvoa. 
Kamppailussa  ovat  vastakkain  rationaalinen, 
empiiriseen  näyttöön  ja  loogiseen  päättelyyn 
perustuva  ajattelu,  ja  usko  ihmistä  suurempien 
voimien  salaperäisiin  vaikutuksiin.  Jos  tieteel¬ 
linen  malli  häviää  kamppailun  julkisessa  pää¬ 
töksenteossa,  uskomuslääkintä  saattaa  vallata 
alaa  julkisessa  terveydenhuollossa.  Paineet  ottaa 
uskomuslääkinnän  hoitoja  julkisen  sairausva¬ 
kuutuksen  korvausten  piiriin  kasvavat.  Vaarana 
on,  että  terveydenhuollon  voimavarat  hupenevat 
poppakonsteihin  väestön  sairauksien  ennusteen 
huonontuessa. 

Uskomuslääkintää  harjoitetaan  enenevästi 
Suomessa  myös  (lääke)tieteellisen  koulutuk¬ 
sen  saaneiden  keskuudessa.  Uskomuslääkinnän 
mainonta  lisääntyy  huolestuttavasti  lääkäreiden 
ilmoituksissa. 

Tutkimusten  mukaan  ihmisellä  on  erilaisia  oi¬ 
reita  kahtena  päivänä  kolmesta  ja  noista  oireista 
vain  pari  prosenttia  johtaa  lääkäripalvelujen  käyt¬ 
töön.  Täten  medikalisaatiolla  ja  paramedikalisaa- 
tiolla  on  lähes  rajaton  kasvualusta. 

Medikalisaatiovauhti  kiihtyy 

Terveydenhuollosta  on  muodostunut  yksi 
yhteiskunnan  keskeisimmistä  instituutioista. 
Yleensä  länsimaissa  terveydenhuoltomenot 
ovat  kasvaneet  kansantuotetta  nopeammin. 


Vuonna  1992  terveydenhuoltomenot  pienenivät 
Suomessa  syvän  talouslaman  seurauksena  ensi 
kertaa  yli  kolmeenkymmeneen  vuoteen,  mutta 
alkoivat  muutaman  vuoden  jälkeen  taas  nous¬ 
ta.  Tänä  vuonna  terveydenhuoltoon  sijoitetaan 
maassamme  enemmän  resursseja  kuin  koskaan 
aikaisemmin.  Hoidamme  yhä  kalliimmalla  entis¬ 
tä  terveempiä  mutta  terveydestään  yhä  huolestu¬ 
neempia  ihmisiä. 

Lääketieteen  merkityksen  kasvu  näkyy  myös 
tieteellisentutkimuksenrahoituksessa,jostalääke- 
tieteelliset  tutkimushankkeet  lohkaisevat  merkit¬ 
tävän  osan.  Lääketieteen  kasvun  vanavedessä 
farmaseuttisesta  teollisuudesta  on  kehkeytynyt 
yksi  keskeisimmistä  ja  tuottavimmista  teollisuu¬ 
den  haaroista. 

Terveydenhuollon  on  väitetty  aiheuttavan  po¬ 
tilaille  erilaisia  riippuvuusongelmia.  Lääketiede 
on  poikkeuksellisen  turvatussa  asemassa.  Se  voi 
isällisesti  luoda  omaa  kysyntäänsä.  Terveyden¬ 
huollossa  on  aina  vain  enemmän  lääkärin  aiheut- 

Tutkimusten  mukaan  ihmisellä  on  erilaisia  oireita 
kahtena  päivänä  kolmesta  ja  noista  oireista  vain  pari 
prosenttia  johtaa  lääkäripalvelujen  käyttöön.  Täten 
medikalisaatiolla  ja  paramedikalisaatiolla  on  lähes 
rajaton  kasvualusta. 

tamaa  työtä:  hoidon  sivuvaikutusten  hoitoa  ja 
lääketieteen  luoman  epävarmuuden  ja 
tietoisuuden  korjaamista.  Iatrogeeniset  eli  lääkä¬ 
rin  tai  terveydenhuollon  aiheuttamat  ongelmat 
lisääntyvät  jatkuvasti. 

Medikalisaation  on  nähty  kajonneen  erityisesti 
naisiin.  Monet  terveydenhuollon  laajennuksista 
ovat  tapahtuneet  yksin  naisia  koskettavilla  alu¬ 
eilla,  esimerkiksi  raskaudenhallinnassa.  Yhteisil- 
läkin  alueilla,  kuten  vanhenemisen  ja  kauneuden 
kohdalla,  naiset  ovat  olleet  pääkohderyhmä.  Vä¬ 
estön  uusiutuminen  on  alue,  jolla  lääketiede  yh¬ 
tenään  kohtaa  asiakkaansa,  nimenomaan  naisen: 
ehkäisyä  toteutettaessa,  raskauden  eri  vaiheissa, 
synnytyksessä,  pienokaisen  kehityksen  seuran¬ 


nassa,  nyttemmin  yhä  useammin  myös  hedelmöi- 
tymisen  edistämisessä. 

Geeniteknologian  kehittyminen  lisää  ja  no¬ 
peuttaa  medikalisaatiota.  Geenit  kummittelevat 
nykyisin  kaikessa.  Kun  John  F.  Kennedy  Jr: 
n  ohjaama  kone  syöksyi  mereen  vuoden  1999 
loppupuolella,  alettiin  tiedotusvälineissä  välit¬ 
tömästi  puhua  Kennedyjen  suvun  yllä  leijuvasta 
kirouksesta,  mustasta  magiasta  -  kuten  ennnen 
muinoin,  jolloin  ihmisiä  kohdanneet  onnettomuu¬ 
det,  sairaudet  ja  outous  selitettiin  paholaisella 
ja  muilla  riivaajilla.  Nyt  totuus  piilee  kuitenkin 
geeneissä.  Vastoin  yleistä  mielipidettä  israelilai¬ 
nen  tutkija  kertoi,  että  Kennedyt  eivät  olekaan  ki¬ 
rottuja.  Syy  heidän  lukuisiin  onnettomuuksiinsa, 
vastoinkäymisiinsä  ja  huikentelevaan  elämäänsä 
piilee  geenissä,  jonka  hän  väitti  löytäneensä.  Väi¬ 
te  itse  asiassa  sisälsi  sen,  että  Kennedyillä  olisi  ai¬ 
vojen  matalan  serotoniinitason  aiheuttava  geeni. 
Kennedyillä  siis  olisi  pysyvä  frontaalipsyyke. 

Terveyspalvelut  kaupan 

Terveydenhuollon  erikoispalvelujen  runsas 
tarjonta  muokkaa  sekä  yleisön  että  terveyden¬ 
huoltohenkilöstön  näkemyksiä.  Tällä  saattaa 
olla  pahojakin  seurauksia.  Korkeatasoiseen  ter¬ 
veydenhuoltoon  liittyy  useiden  erikoisalojen  ja 
palvelujen  tarjonta.  Se  on  omiaan  johtamaan  li¬ 
sääntyviin  konsultaatioihin,  helppouden  vuoksi. 
Aina  tällainen  vakiintunut  konsultaatiokäytäntö 
ei  ole  potilaan  edun  mukaista.  Itse  asiassa  tässäkin 
terveydenhuolto  työllistää  itseään. 

Medikalisaation  etenemisen  myötä  lääkärissä 
käynnit  ja  diagnostiset  testit  ja  tutkimukset  li¬ 
sääntyvät.  Alhaisemmalla  sairauden  etukäteisto- 
dennäköisyydellä  tapahtuva  tutkimusten  lisään¬ 
tyminen  johtaa  varmuudella  väärien  positiivisten 
tutkimustulosten  lisääntymiseen.  Ihmisiä  diag¬ 
nostisoidaan  sairaiksi  väärin  perustein,  tarvitaan 
turhia  jatkotutkimuksia  ja  aloitetaan  tarpeettomia 
hoitoja.  Terveyspalvelujen  kustannushyötysuhde 
sukeltaa  entistä  jyrkempään  syöksyyn. 

Kohonnut  verenpaine  on  ongelma  nimenomaan 
rikkaissa  teollisuusmaissa.  Sen  hoito  on  hyvä  esi¬ 
merkki  medikalisaatiosta.  Verenpaineen  tutkimus 
on  keskittynyt  ruokavalion  ja  muiden  elämänta¬ 
pamuutosten  sijaan  lääkkeisiin.  Kohonneen  ve¬ 
renpaineen  hoidossa  elämäntapamuutokset  ovat 
kuitenkin  vähintään  yhtä  tärkeitä  kuin  lääkkeet. 
On  arvioitu,  että  ainakin  150  000  noin  puoles¬ 
ta  miljoonasta  kohonneen  verenpaineen  takia 
hoidon  piirissä  olevasta  suomalaisesta  -  joista 

lääkityksestä  huolimatta  vain  10-20  prosentilla 
voidaan  katsoa  olevan  hyvä  hoitotasapaino  -  voisi 
lopettaa  lääkkeiden  käytön,  jos  he  laihtuisivat 
tarpeeksi.  Heidän  terveytensä  kohenisi  näin  muu¬ 
toinkin  ja  monilta  kaikkoaisivat  verenpainelääk¬ 
keiden  ikävät  sivuvaikutukset. 

Erityisesti  juuri  laihduttaminen  on  kuitenkin 
osoittautunut  ongelmalliseksi.  Mutta  myös  mui¬ 
den  elämäntapamuutosten  toteutuminen  on  varsin 
huonoa.  Kelan  edellyttämälle  ei-lääkkeelliselle 
hoitokokeilulle  ennen  erityiskorvauksen  saamista 
ei  voi  povata  ruusuista  tulevaisuutta,  niin  yli¬ 
voimaisilta  verenpainelääkkeet  on  saatu  näyttä¬ 
mään.  Ota  pilleri  päivässä,  niin  et  tarvitse  rääkätä 
elämäntapamuutoksilla  itseäsi!  Maailman  eniten 
voittoa  tuovien  lääkkeiden  joukossa  on  useita  ve¬ 
renpainelääkkeitä.  Lääketeollisuuden  edut  kum- 
mittelevat  siis  myös  verenpainetutkimuksessa. 
Lääketeollisuuden  kannalta  kohonnut  verenpaine 
on  kiitollinen  terveysongelma,  koska  useimmilla 
potilailla  lääkitys  jatkuu  koko  elinajan.  Mahta¬ 
vasta  rahasammosta  ei  hevin  luovuta. 

Länsimaisissa  teollistuneissa  yhteiskunnissa 
onni  tarkoittaa  usein  samaa  kuin  taloudellinen  me¬ 
nestyminen.  Ihmisten  mielialojen  vaihtelut  voivat 
pahimmillaan  vähentää  tuottavuutta.  Niinpä  voisi 
olla  toivottavaa  luoda  uudenlainen  ihmistyyppi, 
aina  iloinen  ja  tyytyväinen  “ali  time  High”  -kansa¬ 
lainen.  Ahdistusta  lievittäviä  bentsodiatsepiineja 
kutsuttiin  1960-luvulla  “äidin  pikku  apulaisiksi”, 
sillä  ne  saivat  kotirouvat  tyytymään  kohtaloonsa. 
Nykyisiä  masennuslääkkeitä  on  ehdotettu  kutsut¬ 
tavan  “työnantajan  pikku  apulaisiksi”.  Tässä  on 
pelätty  piilevän  uudenlaisen  lääkeriippuvuuden 
kehittymisen,  kun  masennuslääkkeiden  avulla 
sopeudutaan  liian  korkeaan  suoritustasoon. 

Lääkeyrityksiä  on  viime  aikoina  kritisoitu  siitä, 
että  ne  ovat  kilvan  levittäneet  masennukseen  ilo¬ 
sanomaa,  mikä  on  varmasti  vaikuttanut  lääkkei¬ 
den  käyttöön.  Eroon  masennuksesta,  ujoudesta 
ja  ahdistuksesta!  Hanki  itsellesi  parempi  elämä 
kemiallisin  keinoin!  Lääketeollisuuden  suureksi 
mielihyväksi  ihmiset  popsivat  moninaisiin  oi¬ 


reisiinsa  pillereitä  kiihtyvään  tahtiin.  Lääketeol¬ 
lisuus  on  myös  laatinut  masennustestejä  lääkä¬ 
reiden  käyttöön,  mutta  testejä  on  pidetty  kovin 
heppoisina  ja  niiden  eettisyyttä  on  epäilty. 

Riskitietoisuus  ahdistaa 

Medikalisaatiolla  on  positiivinen  merkitys  ris- 
kitietoisuuden  lisääjänä,  mutta  se  tuottaa  myös 
uudenlaisia  j akoj aja  syyllisyyttä  yhteiskunnassa. 
Medikalisaatioon  liittyy  vahva  moraalinen  ulottu¬ 
vuus,  etenkin  silloin,  jos  sairaus  katsotaan  seura¬ 
ukseksi  yksilön  epäterveellisistä  elämäntavoista 
tai  ehkäisevien  toimenpiteiden  laiminlyönnistä. 
Esimerkiksi  ylipainoisuus  tekee  ihmiset  epäi¬ 
lyttäviksi  siksi,  että  he  eivät  selvästikään  pysty 
pitämään  itseään  kurissa  eivätkä  näytä  juuri  pih¬ 
taavan  terveydestään.  Vain  terveellisesti  elävät 
ovat  kunnon  kansalaisia.  Ihmiset  ovat  tavallaan 
kahden  elämän  loukussa.  Ei  riitä,  että  huolehtii 
tämänhetkisestä  terveydentilastaan,  vaan  on  kan¬ 
nettava  huolta  myös  tulevasta. 

Julkinenkin  terveydenhuolto  osaa  tehdä  itses¬ 
tään  tarpeellisen,  ja  se  tapahtuu  kansan  hyvin¬ 
voinnin  nimissä.  Kansalaisen  velvollisuudeksi 
voi  tulla  pysyä  terveenä  ja  kuolla  oikean  ikäisenä 
oikeisiin  tauteihin.  Kansalaisen  edellytetään  osal¬ 
listuvan  terveystarkastuksiin  ja  seulontoihin,  sillä 
muutoin  saa  vastuuttoman  niskuroijan  leiman. 
Koska  terveellisyys  liitetään  usein  ajatukselli¬ 
sesti  isänmaallisuuteen  ja  puhtauteen,  äärimmäi¬ 
syyksiin  vietynä  terveysaate  joidenkin  mielestä 
oikeuttaa  rasismin,  syrjinnän  ja  rotuopillisen 
kontrollin. 


Medikalisaatiota  on  lähes  mahdotonta  hillitä.  Jos 
yritämme  rajoittaa  ihmisten  lääketieteellisten  palve¬ 
lujen  saantia,  he  todennäköisesti  kääntyvät  entistä 
useammin  uskomuslääkintää  harjoittavien  “tera¬ 
peuttien”  puoleen. 

Lisääntyneet  diagnoosit  eivät  ole  tuoneet  pel¬ 
kästään  helpotusta.  Yhteiskunnan  ja  yksilöiden 
taloudellinen  rasite  on  lisääntynyt.  Tieto  riskeistä 
lisääntyy  ja  samalla  sairastamisen  moraalinen 
kohmelo.  Tuli  sittenkin  elettyä  väärin. 

Mainonta  kiihdyttää 
medikalisaatiota 

Terveyspalvelut  ovat  kauppatavaraa,  joka  pit¬ 
källe  noudattaa  samoja  lakeja,  kuin  minkä  tahansa 
muunkin  tuotteen  ostaminen  ja  myyminen.  Ter¬ 
veystuotteiden  myynti  on  kuitenkin  herkkä  alue, 
koska  kyse  on  ihmisen  tunteisiin  voimakkaasti 
vaikuttavasta  asiasta.  Asiakasta  ei  pidetä  täysin 
kykenevänä  itsenäiseen  harkintaan,  koska  sairas¬ 
tunut  henkilö  on  usein  henkisen  taantuman  tilassa 
ja  toisaalta  lääketieteelliset  asiat  ovat  niin  moni¬ 
mutkaisia,  että  kansalainen  pystyy  vain  rajoite¬ 
tusti  niitä  ymmärtämään.  Tiedollinen  epäsuhta 
myyjän  ja  ostajan  välillä  on  suuri  ja  tämä  tekee 
ostajasta  usein  liian  helpon  saaliin  myyjälle. 

Kaiken  mainonnan  päämääränä  on  myynnin 
edistäminen.  Mainonnan  avulla  terveydenhuol¬ 
lossa  yritetään  saada  yhä  uusia  ihmisiä  lääk¬ 
keiden  ja  muiden  terveyspalvelujen  käyttäjiksi. 
Mainonta  ruokkii  myös  turhia  lääkärikäyntejä. 
Ihmisten  hätä,  kuoleman  pelko  ja  turhamaisuus 
tekevät  heistä  helppoja  uhreja.  Terveyden  sijaan 
asiakkaat  saavat  usein  vain  katteettomia  lupauk¬ 
sia.  Lisääntyvä  palvelujen  käyttö  ei  ainakaan 
väestötasolla  johda  lisääntyvään  terveyteen,  pi¬ 
kemminkin  päin  vastoin.  Terveyttä  ei  voi  ostaa, 
vain  terveyspalveluja. 

Markkinoinnissa  lääketeollisuus  ja  muu  ter- 
veysbisnes  on  onnistunut  loistavasti.  Terveys- 
markkinoilla  on  hyvä  ennuste  jopa  taantuma-  ja 
lama-aikoina.  Talouslamakaan  ei  hillinnyt  Suo¬ 
messa  1990-luvulla  lääkkeiden  ja  muiden  ter¬ 
veyspalvelujen  myynnin  ja  voittojen  kasvua. 

Terveyspalvelujen  tuottajat  uskottelevat  ihmi¬ 
sille,  että  jotain  saattaa  olla  pahasti  vialla  tai 
sairaus  on  ainakin  uhkaamassa.  Niinpä  kannat¬ 
taa  heti  ryhtyä  lääkinnällisiin  toimenpiteisiin  ja 
käyttää  tarjolla  olevia  palveluksia,  joista  ei  ole 
pulaa.  Lääketieteessä  kaikki  on  kaupan.  Terveys- 
markkinoilla  inhimillisellä  hädällä  ja  pelolla  on 
helppo  rahastaa. 

Nykyisin  merkittävä  osa  mainonnasta  suun¬ 
nataan  “terveille”  ihmisille,  joita  houkutellaan 
muun  muassa  erilaisiin  tutkimuksiin.  Epäeetti- 
simmillään  mainonnalla  yritetään  tehdä  ihmisis¬ 
tä  luulosairaita,  terveistä  sairaita,  tyytyväisistä 


tyytymättömiä.  Ja  sitten  rahat  pois.  Mutta  kuten 
Jorma  Palokin  on  todennut,  “ihmisiä  pitäisi  roh¬ 
kaista  tuntemaan  itsensä  terveiksi”. 

Terveydenhuollossa  vallitsee  tiedon  epäsym¬ 
metria  kuluttajan  ja  palvelujen  tarjoajan  välillä 
siitä,  mitä  hyötyä  terveyspalvelusta  on  kulut¬ 
tajalle.  Terveydenhuoltohenkilökunta,  erityises¬ 
ti  lääkärit,  tekevät  merkittävän  osan  palvelujen 
kulutuspäätöksistä  potilaiden  puolesta.  Ideaalisti 
lääkäri  tekee  tällöin  kulutuspäätökset  ikään  kuin 
potilas  olisi  ne  itse  arvojensa  ja  taloudellisten 
mahdollisuuksiensa  pohjalta  tehnyt,  sekä  ikään 
kuin  potilaalla  olisi  käytössään  lääkärin  omaama 
lääketieteellinen  tietämys. 

Epäeettistä  mainontaa 

Kosmeettista  kirurgiaa  on  mainostettu  sano¬ 
ma- ja  aikakauslehdissä  muun  muassa  seuraavilla 
otsikoilla:  “plastiikkakirurgiasta  ratkaisu  elämän 
arpiin",  “häiritseekö  jokin  ulkoisessa  olemuk¬ 
sessasi  sinua?”,  “etsitkö  muutosta?”,  “etkö  ole 
tyytyväinen  ajan  mukanaan  tuomiin  luonnollisiin 
muutoksiin?”,  “kaljuus  ongelmana?”.  Mainontaa 
näissä  muodoissaan  voidaan  pitää  kehotuksena 
mennä  peilin  eteen  katsomaan,  olisiko  mitään 
plastiikkakirurgian  keinoin  korjattavaa.  Tällöin 
kyse  on  mainonnasta,  jolla  pyritään  luomaan 
uusia,  usein  turhia  tarpeita.  Mitä  enemmän  me 
kiinnitämme  huomiota  itseemme  ja  ulkoiseen 
olemukseemme,  sitä  huonommassa  valossa  me 
näemme  itsemme. 

Kosmeettinen  kirurgia  tuottaa  narsistista 
tyydytystä  ja  pönkittää  heikkoa  itsetuntoa.  Ul¬ 
koisen  olemuksen  retusointi  mallikkaammaksi 
yleistyy  kaiken  aikaa.  Rahakkaiden  perversseim- 
mätkin  tarpeet  tyydytetään.  Miesten  peniksiä 
paksunnetaan  ja  pidennetään,  naisten  emättimiä 
muotoillaan.  Botuliinitoksiini  oikoo  rypyt  hal¬ 
vaannuttamalla  kasvolihakset.  Silmäkirurgiassa 
iso  osa  kapasiteetista  on  ohjautunut  kosmeet¬ 
tiseen  taittovirhekirurgiaan  yhteiskunnallisesti 
mielekkäämmän  kaihikirurgian  sijaan. 

Uusia  mielialalääkkeitä,  serotoniinin  takaisi¬ 
noton  estäjiä,  joita  on  mainittu  ”on nellisuuspille- 
reiksi”,  on  lääkäreille  suuntautuvassa  mainonnas¬ 
sa  esitetty  todellisuutta  vastaamattomin  väittein. 
Lääkäreille  on  mainoksessa  kerrottu,  että  lääkettä 
käyttää  jo  25  miljoonaa  ihmistä,  joita  sanotaan 
"oman  elämänsä  sankareiksi”.  Samanlaista  mie- 
likuvamainontaa  on  liittynyt  potenssilääkkeisiin 
ja  myös  joihinkin  eturauhasen  liikakasvun  lääk¬ 
keisiin. 

Puheet  ”onnellisuuspillereistä”  ovat  selvästi  lii¬ 
oiteltuja,  eivätkä  lääketehtaat  ole  tuotteitaan  aktii¬ 
visesti  niin  mainostaneetkaan.  Kyseiset  lääkkeet 
on  tuotu  markkinoille  masennuslääkkeinä,  joihin 
ne  ovat  kohtalaisen  tehokkaita.  Lisäksi  lääkkeillä 
on  havaittu  vaikutusta  muun  muassa  alkoholin 
käyttöön,  paniikkihäiriöön,  lievempiin  mieliala¬ 
häiriöihin,  väkivaltaisuuteen,  pakko-oireisiin, 
dementoituneen  tai  kehitysvammaisen  levotto¬ 
muuteen,  piilodepressiivisiin  oireisiin,  kuten  joka 
paikan  kipuiluun,  impulsiivisuuteen  ja  pelihi¬ 
moon.  Lääkkeellä  on  vihjattu  olevan  vaikutusta 
myös  estyneisyyteen,  ujouteen,  ihmisarkuuteen  ja 
mustasukkaisuuteen.  Onnellisemmiksi  lääkkeen 
käyttäjät  tuskin  sinänsä  ovat  tulleet  paitsi  jos 
depressio  on  hellittänyt.  Ääritapauksissa  lääk¬ 
keeseen  on  liittynyt  medikalisoitumista  edistäviä 
myyttejä. 

Yksityinen  lääkäriasema  on  mainostanut  kor¬ 
va-,  nenä-  ja  kurkkutautien  alaan  kuuluvia  palve¬ 
lujaan  ilmaisjakelulehdessä  toteamalla  poskion¬ 
telon  tulehdusta  käsitelleen  artikkelin  lopuksi, 
että  “poskiontelotulehdus  voi  hoitamattomana 
olla  kuolemaan  johtava  sairaus”.  Vaikka  pos¬ 
kiontelotulehduksen  äärikomplikaatiot  saattavat¬ 
kin  olla  vaarallisia,  on  väite  taudin  tappavuudesta 
yleisesti  vahvasti  liioiteltu. 

Epäeettinen  mainonta  muistuttaa  terveysvaa¬ 
roista,  loihtii  tautikammoa  ja  ihmisten  tyytymät¬ 
tömyyttä  itseensä,  yrittää  saada  heidät  kokemaan 
itsensä  sairaiksi,  tiedostamaan  diagnoosin  tar¬ 
peensa,  unelmoimaan  superterveydestä,  nuo¬ 
ruudesta  ja  kauneudesta,  jopa  ikuisesta  elämästä. 
Sanoma-  ja  aikakauslehdissä  on  jatkuvasti  mai¬ 
noksia,  joiden  tarkoituksena  on  herättää  lukijoissa 
sairauden  pelkoa  ja  samalla  tarjota  palveluja. 
“Epäiletkö  sydänsairautta?  Jos  kärsit  hengenah¬ 
distuksesta  tai  rintakivuista,  tule  jonottamatta  se¬ 
pelvaltimoiden  varjoainekuvaukseen.”  Normaa¬ 
lista  vanhenemisestakin  on  mainonnan  myötä 
tehty  poikkeavuutta,  suoranainen  kansantauti. 

Kaikki  mainonnassa  esiintyvät  huijaukset,  pie¬ 
netkin,  ovat  tietysti  yritys  vaikuttaa  ostopäätöksen 


tekijään  vilpillisin  keinoin  ja  ovat  siten  tuomitta¬ 
via.  Lääkäriliitto  onkin  jo  puheenjohtajansa  suul¬ 
la  puuttunut  räikeimpiin  mainonnan  epäkohtiin 
Suomen  Lääkärilehden  palstoilla.  Suurikokoises¬ 
sa  mainoksessa  on  esimerkiksi  luvattu  silmäleik- 
kauksia  arpajaisvoittoina,  ja  mainoksessa  on  ker¬ 
rottu,  että  leikkauksen  jälkeen  ei  silmälaseja  enää 
tarvita.  Eräät  toimenpiteitä  suorittavat  laitokset 
ovat  ryhtyneet  hankkimaan  potilaita  maksamalla 
palkkioita  lähettäville  lääkäreille. 

Edellä  mainitut  esimerkit  ovat  annettujen  eet¬ 
tisten  ilmoitteluohjeiden  vastaisia.  Lääkärin  eet¬ 
tisten  ohjeiden  mukaan  hänen  tulee  suositella  vain 
lääketieteellisen  tiedon  ja  kokemuksen  perusteel¬ 
la  tehokkaina  ja  tarkoituksenmukaisina  pidettyjä 
tutkimuksia  ja  hoitoja. 

Lopuksi 

Medikalisaatiota  on  lähes  mahdotonta  hillitä. 
Jos  yritämme  rajoittaa  ihmisten  lääketieteellisten 
palvelujen  saantia,  he  todennäköisesti  kääntyvät 
entistä  useammin  uskomuslääkintää  harjoittavien 
“terapeuttien”  puoleen  eli  paramedikalisaatio  pai¬ 
suu.  Elämällä  kun  ei  ole  juuri  muuta  tarjottavaa 
kuin  jatkuvasti  kasvava  sairastumistodennäköi- 
syys  ja  lopulta  vääjäämätön  kuolema.  g 

Suurimpien  ongelmien  äärellä 


Aikani  tuskailtuani  päätin  valittaa 
maailman  vääryyttä.  Mieleen  tuli 
useita  vakavasti  päähän  ottavia 
seikkoja,  kuten  kahvin  loppuminen 
kaapista,  puhtaiden  reiättömien 
sukkien  toistuva  puute,  tietokoneen  virheellinen 
toiminta  sekä  kateissa  olevat  aurinkolasit. 

Posti  palautti  minut  maanpinnalle  tuomalla 
aivan  liian  suuren  luottokorttilaskun.  Sisäinen 
valtiovarainministeriin  näkyy  olleen  koomassa. 
Mitä  onkaan  henkilökohtainen  hyvinvointi  pik¬ 
kuasioissa  muuta  kuin  tuhlausta,  ellei  talouden 
perusta  ole  kunnossa,  se  julisti  nyt  jälkiviisaasti. 

Totta,  sukat  sikseen  ja  kahvi  kuuseen,  nyt 
tienaamaan.  Samassa  katseeni  osui  pöydällä  lo¬ 
juvaan  aikakausjulkaisuun. 

Onneksi  terveys  on  tallella,  julisti  konkurssin 
käynyt  kotikaupunkinsa  ulkopuolellakin  mainet¬ 
ta  niittänyt  iskelmälaulaja.  Aivan  oikein,  huo¬ 
kasin  huojentuneena,  niin  minullakin.  Turhapa 
näitä  muita  on  oikeasti  valittaa.  Kenties  kunnon 
vaaliminen  on  sittenkin  viisaampaa.  Pitäisiköhän 
lähteäkin  lenkille. 

Mielessäni  säälittelin  raukkoja,  jotka  oikeissa 
tai  olemattomissa  vaivoissaan  hakevat  parannusta 
humpuukihoitoja  kaupitelevilta  helppoheikeiltä. 
Yksikin  puoskari  kehotti  sanomalehdessä  pane¬ 
maan  rubiineja  kenkiin  ja  muita  kiviä  pikkupök¬ 
syihin  erilaisten  vaivojen  parannukseksi. 

Olkoot  tuomittuja  tuossa  paikassa.  Kaivelin  jo 
kynää  pöytälaatikosta.  Onhan  kuitenkin  suurem¬ 
piin  vääryyksiin  puuttuminen  omaa  hyvinvointia 
ylevämpää  ja  tärkeämpää.  Heilukoon  sitten  sanan 
säilä  yleisönosastokirjoituksella. 

Miten  sen  nyt  aloittaisi.  Arvoisa  sanomalehti 
kuulostaa  liian  arvokkaalta.  Ja  lieneekö  lehti  ko¬ 
vinkaan  arvoisa  julkaistuaan  moista  roskaa.  Sitä 
paitsi  onkohan  heillä  edes  tilaa  mielipiteelleni. 
Maailmassa  on  suurempiakin  ongelmia. 


Kasvihuoneilmiö  uhkaa,  mannerjää  sulaa  ja 
rannikkokaupungit  hautautuvat.  Väestönkasvu 
kiihtyy.  Muurahaislaumojen  tavoin  vaeltavat  ih¬ 
mismassat  tuhoavat  maapallon  raaka-ainevarat. 
Köyhyys  ja  sairaudet  ovat  alati  vieraanamme.  So¬ 
dat  ja  kärsimys  kolkuttavat  kotiovella.  Ydinsota, 
tuo  vihoviimeinen  tuho,  on  sekin  uhkana. 

Töitä  on  tavattomasti,  innostuin.  Pestautuisin- 
ko  vapaaehtoistyöntekijäksi  avustusjärjestöön 
vai  ryhtyisinkö  raivaamaan  tietä  ihmisoikeuk¬ 
sille.  Mielenosoitus,  rauhanmarssi,  aktivismi! 
Vaihtoehtoja  pohtiessani  tein  päätöksen  osaltani 
kieltäytyä  jälkikasvusta  ja  annoin  itselleni  lupa¬ 
uksen  käyttää  vain  kierrätyspaperia  ja  ekomer- 
kittyjä  tuotteita. 

Mutta  riittääkö  tämä?  Ovatko  nämä  ongelmat 
tärkeimpiä,  vaan  onko  vielä  jokin  ylitse  muiden, 
jota  en  ollut  tullut  ajatelleeksi.  Istuin  pohtimaan 
asiaa.  Nyt  oli  maailma  kyseessä,  joten  hötkyilyyn 
ei  ollut  varaa. 

Vajosin  alaspäin  sohvalla.  Hivuttauduin  vaaka- 
asentoon,  jossa  veri  sai  esteettä  virrata  aivoihini 
piiskaten  ne  yhä  syvempiin  ajattelusuorituksiin. 
Ei  tässä  voinut  olla  kaikki. 

Ainahan  on  maailmanloppu,  ajattelin  avaten 
silmäni.  Ei  tietenkään  universumin  loppu  edes 
keskipitkällä  kosmisella  aikavälillä,  mutta  aurin¬ 
gon  sammuminen  vuosimiljoonien  mittaan  olisi 
liki  väistämätöntä.  Huokaisin.  Todennäköisesti 
siihen  mennessä  iso  meteori  olisi  tehnyt  meistä 
lopun. 

Siinäpä  se.  Koska  tahansa  voi  tömähtää  ja  olisin 
avuton.  Kukaan,  ei  kukaan  koko  ihmiskunnassa 
voisi  tehdä  yhtään  mitään  estääkseen  lopullisen 
tuhon.  Ei  muuta  kuin  odottaa.  Turhaa  oli  tämä¬ 
kin  valitus,  mietin.  Huokaisin  syvään  ja  käänsin 
kylkeä. 

Silmäni  olivat  jo  kiinni. 

Antroposofian 

pseudotieteellinen 

maailmankuva 


"Koko  oppirakennelma,  joka  on  vain  eräs 
versio  teosofiasta  lisättynä  roimalla  annok¬ 
sella  pseudotieteellistä  luulottelukulttuuria, 
halutaan  esittää  tieteellisenä  oppijärjestel¬ 
mänä.” 

Tunnettu  ufotutkija  ja  “rajatiedon  aika- 
kauslehtenä’’  itseään  mainostavan  Ult¬ 
ran  päätoimittaja  Tapani  Kuningas 
(1994, 3)  kirjoitti  taannoin  lehtensä  pääkirjoituk¬ 
sessa  seuraavaa:  “Jos  pitäisi  sanoa  suomalaisen 
rajatiedon  monipuolisin  ja  aktiivisen  alue,  tehtävä 
ei  mielestäni  ole  kovin  hankala,  sillä  meidän 
maassamme  tuo  asema  kuuluu  antroposofeille. 
Tavallinen  kansalainen  tuntee  -  ainakin  nimeltä 
-  steinerkoulut  ja  -päiväkodit,  joita  löytyy  jo 
lähes  joka  puolelta  Suomea.  Steinerpedagoginen 
toiminta  on  kaiken  kaikkiaan  meillä  monipuo¬ 
lista  sisältäen  mm.  kehitysvammaisten  hoitoa 
ja  koulutusta.’’  Kuningas  on  oikeassa.  Kaikista 
rajatiedon  suuntauksista  antroposofia  ja  sen  so¬ 
vellutukset  ovat  laajimmin  levittäytyneitä.  Antro¬ 
posofian  edustajia  on  toiminut  vaikutusvaltaisissa 
asemissa  suomalaisessa  yhteiskunnassa.  Aatteel¬ 
la,  sen  edustajilla  ja  sovellutuksilla  on  suorastaan 
vakiintunut  asema. 

Kuningas  on  oikeassa  myös  viitatessaan  siihen, 
että  tavalliset  kansalaiset  eivät  tunne  antroposofi¬ 
aa  kovinkaan  paljon.  Usein  antroposofian  edusta¬ 
jat  itse  ovat  olleet  varsin  varovaisia  siinä,  kuinka 
tarkkaan  he  paljastavat  oppinsa  lähtökohtia.  Ru¬ 
dolf  Steineria  (1861-  1925)  kriittisesti  arvioivaa 
keskustelua  on  Suomessa  käyty  kovin  vähän1. 

Antroposofiassa  on  huomattavasti  uskonnol¬ 
lisia  piirteitä.  Itse  asiassa  antroposofia  tarjoaa 
kokonaisen  uskonnollisen  elämänkatsomuksen. 
Skeptikon  kannalta  antroposofian  tekee  kuitenkin 
mielenkiintoiseksi  se,  että  kysymyksessä  ei  ole 
pelkästään  uskonnollisen  elämänkatsomuksen 
aineksia  tarjoava  oppijärjestelmä,  vaan  runsaasti 


käytännön  sovellutuksia  esittävä  käsitys  ihmistä 
ja  ympäristöämme  koskevista  lainalaisuuksista. 
Elämänkatsomuksen  lisäksi  antroposofia  tarjoaa 
siis  yhtenäisen  pseudotieteellisen  maailmanku¬ 
van.2 

Artikkelini  tavoitteena  on  tarkastella,  mihin 
lähtökohtiin  antroposofian  monet  sovellutukset 
pohjautuvat.  Käyn  siis  lyhyesti  läpi  antroposofian 
perustajan  Rudolf  Steinerin  opetusten  pääkoh¬ 
tia.  Esitykseni  perustuu  pitkälti  Steinerin  itsensä 
kirjoituksiin,  mutta  myös  Steineria  tulkitsevaan 
kirjallisuuteen.  Esittelen  lyhyesti  myös  tunne¬ 
tuimpia  antroposofian  sovellutuksia,  kuten  stei- 
nerpedagogiikkaa,  antroposofista  lääkintää  sekä 
biodynaamista  viljelyä. 

Juuret  teosofiassa 

Steiner  rakensi  ajattelunsa  suoraan  vanhojen 
teosofisten  oppien  pohjalle.  Hän  toimi  vuosikym¬ 
menen  Saksan  teosofisen  liikkeen  pääsihteerinä, 
mutta  riitaannuttuaan  hän  erosi  tehtävästään  ja 
perusti  uuden  liikkeen,  jonka  niinesi  myöhem¬ 
min  antroposofiseksi  liikkeeksi.  Teosofien  tavoin 
Steinerin  lähtökohtana  oli  jälleensyntymisoppi 
ja  karman  laki.  Myös  antroposofisen  liikkeen 
perustettuaan  Steiner  jatkoi  teosofisten  teemojen 
kehittelyä. 

Vaikka  antroposofit  itse  korostavat  oppinsa 
eroavuutta  teosofiasta,  on  eroa  monesti  varsin 
hankala  havaita3.  Keskeisin  ero  lieneekin  siinä, 
että  antroposofit  katsovat  edustavansa  nimen¬ 
omaan  hengentiedettä  4.  He  eivät  mielellään  esit¬ 
täydy  uskonnollisena  lahkona  tai  kulttina5,  vaan 
antroposofiaa  kuvaillaan  tieteelliseen  ajatteluun 
verrattavana  salatun  maailman  tutkimuksena. 
Wilenius  (1995,  42)  pyrkii  jopa  korostamaan 
sitä,  kuinka  Steineria  häiritsi  se,  että  teosofisesta 
kirjallisuudesta  puuttui  vakava  tieteellinen  ote. 
On  kuitenkin  täysin  harhaanjohtavaa  väittää  Stei¬ 
nerin  ajattelutapaa  tieteelliseksi. 

VTT,  Dosentti 
Heikki  Ervasti 


Filosofisessa  vai¬ 
heessaan  Steiner  tutki 
toki  tieto-opillisia  on¬ 
gelmia,  mutta  hänen 
tieto-opilliset  näke- 
myksensäkin  loivat 
pohjaa  hänen  antropo¬ 
sofiselle  vaiheelleen. 

Yleensä  (esim.  Tapio 
1993, 11-22;  Turunen 
1990,  186)  Steinerin 
tietoteoriaa  luonneh¬ 
ditaan  objektiiviseksi 
idealismiksi.  Toisaalta 
Steinerin  tieto-opissa 
on  keskeistä  subjek¬ 
tiivisuus  ja  riippumat¬ 
tomuus  objektiivisesta 
todellisuudesta.  Stei¬ 
ner  (1989,  7)  nimittäin 
katsoi,  että  totuus  on 
lähinnä  "ihmishengen 
vapaa  luomus”.  Tästä 
lähtökohdasta  onkin 
lyhyt  matka  siihen, 
mitä  Steiner  alkoi  kut¬ 
sua  antroposofiseksi 
hengentieteeksi.  (Ks.  myös  Tapio  1993,  11,  20; 
Turunen  1990,  186.) 

Steinerin  (1981,  18)  mukaan  "aistittavan  maa¬ 
ilman  takana  on  aisteille  ja  aisteihin  sitoutuneelle 
ajatukselle  saavuttamaton  maailma".  Hengentie¬ 
teen  tarkoituksena  on  nimenomaan  tarkastella 
tätä  henkistä  maailmaa.  Samalla  Steiner  piti  luon¬ 
nontiedettä  riittämättömänä.  Steinerin  (1981; 
1977)  mukaan  nimittäin  luonnontiede  rajoittuu 
aistittavaan  maailmaan.  Tarvitaan  siis  hengentie¬ 
dettä  hahmottamaan  koko  todellisuus. 

Hengentieteelleen  Steiner  esitteli  erityisiä 
tutkimusmetodeja.  Viimeistään  nämä  metodit 
paljastavat  antroposofian  pseudotieteellisyyden. 


Rudolf  Steiner  studiossaan  luomassa  teosta  “Der 
Menschheits  Representant”. 

Hengentiedettä  harjoitetaan  nimittäin  selvänäköi- 
syyden  ja  meditaation  avulla.  Steinerin  (1983,  6) 
mukaan  jokaisen  ihmisen  on  mahdollista  saada 
tietoa  henkisestä  todellisuudesta  yliaistillisen 
havaintokyvyn  avulla,  jos  hän  kehittää  itselleen 
"tavallisia  aisteja  korkeammat  havaintoelimet”. 
Esimerkiksi  kirjassaan  "Antroposofinen  hengen¬ 
tiede"  Steiner  (1981)  kuvailee  erilaisia  harjoi¬ 
tuksia,  joilla  ihminen  voi  kehittää  henkistä  ha¬ 
vaintokykyään.  Kosmoksen  ja  maapallon  tiloista 
voidaan  saada  tietoa  siksi,  että  kosmoksella  on 

oma  muistinsa,  joka  tallettaa  kaiken  tapahtuneen. 
Steiner  kutsui  tätä  muistia  teosofien  tavoin  akas- 
ha-kirjoiksi. 

Steiner  piti  itseään  suurena  selvänäkijänä,  jolla 
oli  pääsy  akasha-kirjoihin  ja  näin  ollen  siis  kaik¬ 
keen  salattuun  tietoon.  Hän  väitti  kokeneensa 
erilaisia  yliluonnollisia  ilmiöitä  jo  lapsuudestaan 
lähtien.  Kirjassaan  "Henkisen  maailman  kynnys” 
Steiner  (1978)  kertoo  näkevänsä  henkimaailmas¬ 
sa  maahisia,  vetehisiä,  keijukaisia  ja  tulenhenkiä. 
Lisäksi  hän  luulotteli  pitävänsä  yhteyttä  kuollei¬ 
den  henkiin.  Steinerin  hengentieteellistä  tutki¬ 
musmenetelmää  on  sittemmin  yritetty  soveltaa 
niin  luonnon  kuin  kulttuurin  ja  yhteiskunnankin 
tutkimuksessa  (yhteenvetona  ks.  Wilenius  2000). 
Kaikessa  huvittavuudessaan  jopa  lehmänsontaa 
(Valkama  1989)  ja  linnunlaulua  (Valkama  1992) 
on  tarkasteltu  hengentieteen  menetelmin. 

Luonnollisestikaan  näillä  keinoilla  hankittu 
”tieto”  ei  missään  tapauksessa  täytä  ensimmäistä¬ 
kään  tieteellisen  tiedon  kriteeriä.  Steiner  tavoitteli 
salattua  ''korkeampaa”  tietoa,  jolla  ei  ole  mitään 
tekemistä  julkisesti  perusteltuun  ja  kommunikoi¬ 
tavissa  olevaan  tietoon  pyrkivän  tieteen  kanssa 
(Niiniluoto  1984,  151).  Hengentieteen  tuloksia 
ei  Steinerin  (1977,  20)  mukaan  edes  tarvitse  pe¬ 
rinteisen  tieteen  käsittämässä  muodossa  erikseen 
todistaa.6 

Hengentieteen  löydöksiä 

Mitä  Steiner  sitten  sai  hengentieteellisillä  "tut¬ 
kimuksillaan”  selville?  Hän  sepitteli  omituisia 
tarinoitaan  niin  maailmankaikkeuden  synnystä 
ja  kehityksestä,  kansansieluista,  juuriroduista, 
Lemuriasta  ja  Atlantiksesta,  luonnonhengistä. 
Hän  korjaili  Raamatussa  esitettyjä  kertomuksia. 
Hän  kertoi  näkemyksiään  niin  lääkinnästä,  kas¬ 
vatuksesta  kuin  maanviljelystä.  Koko  Steinerin 
huomattavan  laaja  tuotanto  perustuu  hänen  selvä- 
näkökyvyillään  hankkimiinsa  tietoihin.  Steinerin 
tekstit  eivät  ole  älyllisesti  vaativia  tai  vaikeasti 
ymmärrettäviä.  Sen  sijaan  sekavuutta  ja  suoras¬ 
taan  maanisuuteen  viittaavaa  toistoa  teksteissä 


on  kautta  linjan7. 

Esimerkiksi  maailmankaikkeuden  historian 
osalta  Steiner  väittää,  että  Maa-planeetta  on  jo 
käynyt  läpi  kolme  aikaisempaa  planetaarista  tilaa. 
Aikaisemmat  ruumiillistumat  ovat  olleet  Satur¬ 
nus,  Aurinko  ja  Kuu.  Sielunvaellusopille  analo¬ 
gisesti  ruumiillistumien  välillä  on  ollut  henkinen 
tila.  Maan  kehitys  ei  pääty  nykyiseen  vaiheeseen, 
vaan  edessä  on  vielä  kolme  uutta  ruumiillistumaa, 
jotka  ovat  Jupiter,  Venus  ja  Vulkanus.  (Ks.  Stei¬ 
ner  1981, 90-93.)  Steiner  (1988)  jopa  väitti,  että 
planeetoilla  on  tunteita.  Kuun  hän  selitti  vielä 
suhteellisesti  lyhyt  aika  sitten  olleen  osa  maata 
(Steiner  1981). 

Steinerin  ihmiskäsitys  on  keskeinen  osa  hänen 
oppiaan,  koska  siihen  pohjautuvat  monet  hänen 
oppiensa  sovellutukset.  Ihmisen  ja  hänen  olemus- 
puoltensa  kehityksen  Steiner  liittää  planetaarisiin 
kehityskausiin.  Nykyisessä  kehitysmuodossaan 
ihminen  on  Steinerin  mukaan  ollut  olemassa  vasta 
Maan  kaudella.  Tärkeintä  ihmiskäsityksessä  on 
se,  että  ihmisellä  on  fyysisen  ruumiin  lisäksi 
myös  muita  olemuspuolia.  Fyysisen  ruumiin  li¬ 
säksi  Steiner  puhuu  eetteri-  eli  elämänruumiista, 
joka  ylläpitää  ihmisen  elintoimintoja.  Astraali-  eli 
sieluruumis  puolestaan  tekee  ihmisestä  tajuavan 
ja  tuntevan  olennon.  Neljäs  olemuspuoli  on  Stei¬ 
nerin  mukaan  minä,  joka  onkin  ihmisen  sisin  ydin 
ja  korkeamman  ihmisluonnon  kantaja.  Ihmisen 
kehitysvaiheet  Steiner  jakoi  seitsemään  7-vuo- 
tiskauteen.  (Steiner  1981;  1983.) 

Steinerilla  oli  myös  rotuteoria.  On  tietysti  huo¬ 
mattava,  että  Steiner  korosti  monessa  yhteydes¬ 
sä  kaikkien  kansojen  humaania  yhtenäisyyttä. 
Tästä  huolimatta  hän  muissa  yhteyksissä  asettaa 
eri  “rotujen”  edustajat  varsin  voimakkaasti  eri 
asemiin.  Karkeasti  ottaen  Steinerin  rotuteoriassa 
on  kysymys  siitä,  että  eri  alalajeihin  jakautuvat 
“juurirodut”  seuraavat  toisiaan  kronologisessa 
järjestyksessä  henkisen  evoluution  edetessä.  Kor¬ 
keimmalla  henkisellä  tasolla  ovat  ns.  arjalaiset  ja 
erityisesti  pohjoismais-germaaninen  arjalaisten 
alarotu.  (Ks.  Staudenmaier  2001  ja  siinä  maini¬ 
tut  lähteet).  Varsinkin  juutalaisista  Steiner  kirjoitti 
eräissä  yhteyksissä  samaan  sävyyn  kuin  natsit 
(yhteenvetona  ks.  Dugan  1996)8. 

Nykyään  rotuteoria  on  tietysti  poliittisesti  kiu¬ 
sallinen  antroposofeille.  Sven  Ove  Hanssonin 
(1992)  mukaan  esimerkiksi  ruotsalaisten  antro¬ 
posofien  käymässä  keskustelussa  rotuteoria  oli¬ 
kin  selvästi  suositumpi  aihe  vielä  1960-luvulla, 
joskin  joitain  merkkejä  siitä  näkyi  vielä  1980- 

luvullakin.  Unohduksiin  rotuteoria  ei  kuitenkaan 
ole  vajonnut,  sillä  Hollannissa  1990-luvun  puoli¬ 
välissä  aiheutti  suuren  skandaalin  eräiden  steine- 
roppilaiden  vanhempien  havainnot  siitä,  kuinka 
heidän  lapsilleen  oli  koulussa  opetettu  Steinerin 
rotuteoriaa.  Saksassa  koettiin  samanlainen  skan¬ 
daali  vuonna  2000.  Myös  Dugan  (1996)  rapor¬ 
toi  keränneensä  rasistiset  steinerlainauksensa 
tuoreesta  ja  yhä  käytössä  olevasta  materiaalista. 
Hollannissa  asetettiin  riippumaton  komissio  tut¬ 
kimaan  Steinerin  kirjoituksissa  esiintyvää  rasis¬ 
mia.  Komitea  totesi,  että  kirjoituksissa  oli  useita 
kohtia,  jotka  rikkovat  Hollannin  nykylakeja. 

Monin  paikoin  Steineria  on  vaikea  lukea  hu¬ 
vittumatta.  Kenties  huikeinta  luettavaa  on  Stei¬ 
nerin  teos  "Yleinen  ihmisoppi"  (1989).  Kirja  on 
koottu  luennoista,  joita  Steiner  piti  ensimmäisen 
perustamansa  koulun  opettajille  loppukesällä 
1919.  Kirjassa  Steiner  mm.  kuvailee  fysiologis¬ 
ten  tapahtumien  vaikutuksia  lapsen  kehitykseen. 
Hän  esittelee  "aivan  uutta  fysiologiaa",  jota  "ny¬ 
kyisellä  tieteellä  ei  vielä  ole"  (mt.,  10).  Tämän 
fysiologian  mukaan  "päässä  meillä  on  varsinai¬ 
nen  pää.  Päässä  meillä  on  vartalo:  kaikki  mikä 
kuuluu  nenään.  Ja  päässä  meillä  on  jäsentenosa, 
joka  jatkuu  ruumiinonteloon:  kaikki,  mikä  liittyy 
suuhun.  Näin  me  voimme  ihmisen  päässä  nähdä 
kaiken,  mitä  ihmisessä  ruumiillisesti  on"  (mt., 
1 92).  "Ihmistä  vastassa  olevasta  ulkomaailmasta" 
Steiner  (mt.  ,181-1 82)  toteaa,  että  "henkis-sielul- 
linen"  pyrkii  jatkuvasti  imemään  ihmistä  itseen¬ 
sä,  jolloin  ihminen  menettää  ruumiillisuuttaan 
ulkomaailmaan.  "Ja  ellei  henki  ole  kyllin  vahva, 
meidän  itsemme  täytyy  leikata  itsestämme  kappa¬ 
leita,  kuten  esimerkiksi  kynsiä,  koska  ulkoapäin 
vaikuttava  henki  tahtoo  imuvaikutuksellaan  ne 
hävittää".  On  syytä  huomata,  että  kyseistä  kirjaa 
käytetään  yhä  Snellman-korkeakoulussa  steiner- 
opettajien  koulutuksessa  eräänä  keskeisimmistä 
oppikirjoista. 

olevan  vain  muutama  kymmenen  tuhatta.  Tun¬ 
netuimpia  näistä  sovellutuksista  ovat  steinerkou¬ 
lut,  antroposofinen  lääkintä  ja  biodynaaminen 
viljely. 

Steinerkoulut  ovat  levinneet  ympäri  maail¬ 
maa.  Suomeen  niitä  on  perustettu  1950-luvun 
lopulta  lähtien  (ks.  Hernberg  1999).  Steiner- 
pedagogiikka  perustuu  luonnollisesti  Steinerin 
luomaan  ihmis-  ja  kasvatuskäsitykseen.  Kasva¬ 
tus  on  Steinerin  mukaan  ennen  kaikkea  ihmisen 
olemuksen  kasvamaan  saattamista.  Steiner  antaa 
kaikelle  kasvatukselle  hengentieteellisen,  ihmi¬ 


sen  olemukseen  ja  sen  kehittymiseen  liittyvän 
perustelun  (Tapio  1993).  Pedagogiikka  on  siis 
tiukassa  yhteydessä  antroposofiaan. 

Steinerin  kasvatusajatteluun  liittyykin  ainesta, 
jonka  suotuisuutta  tai  mielekkyyttä  ei  ole  tieteen 
eikä  myöskään  kasvatuskäytäntöjen  keinoin  voitu 
todentaa.  Sellaisia  ovat  mm.  lapsen  kasvun  hitau¬ 
den  korostaminen,  tiukka  ikäkausispesifisyys  ja 
käsitteellisen  ajattelun  viivyttäminen  (ks.  Tapio 
1993).  Myös  nk.  temperamentti aottelu  perustuu 
pelkästään  Steinerin  auktoriteettiin  eikä  minkään¬ 
laiseen  tieteelliseen  näyttöön. 

Steinerkoulun  päivärutiineissa  on  monia  omi¬ 
tuisuuksia.  On  aamuruno,  ruokaruno,  näkemiin- 
seremonia,  Mikaelin  juhla  jne.  Oppiaineista 
merkillisin  lienee  eurytmia,  joka  ulkopuolisille 
yleensä  esitellään  jonkinlaisena  taideliikuntala- 
jina.  Steiner  (2000,  39)  itse  sen  sijaan  kertoi, 
että  eurytmian  avulla  pyritään  nimenomaan  li¬ 
säämään  selvänäköisyyttä. 

Tietysti  on  huomattava,  että  kuten  kaikissa 
kouluissa,  riippuu  koulutuntien  sisältö  steiner¬ 
koulussakin  pitkälti  opettajista.  Joka  tapauksessa 
koulun  arkikäytännöt  pohjautuvat  tiukasti  Stei¬ 
nerin  hengentieteellisiin  löydöksiin.  (Ks.  myös 
Lombard  2000,  10.) 

Antroposofiaa  ei  varsinaisesti  kuitenkaan  stei¬ 
nerkouluissa  opeteta.  Steiner  itsekin  totesi,  ettei 
sellainen  olisi  mahdollistakaan.  Täysin  toinen 
asia  sitten  on  se,  missä  määrin  antroposofia  vä¬ 
littyy  opetukseen.  Yleensä  steinerpedagogiikkaa 
markkinoidaan  suurelle  yleisölle  metodikouluna. 
Kuitenkin  jopa  Kari  Turunen  (1990),  joka  pitää 
Steineria  "merkittävänä  ajattelunsa  virittäjänä" 
ja  "suorastaan  kohtalonaan”  (mt.,  8),  myöntää 
varsin  suoraan,  että  steinerkoulua  ei  voida  pitää 
pelkästään  metodikouluna.  Turunen  (mt.,  317) 
toteaa,  että  "maailmankatsomusta  ja  metodia  ei 
tietysti  ole  helppo  pitää  erillään,  koska  opet¬ 
tavat  ovat  usein  antroposofeja.  Niinpä  heidän 
käsityksensä  ja  toimintaotteensa  heijastavat  tätä 
maailmankatsomusta  vaikka  antroposofisesta 
mielenmuokkauksesta  pidättäydyttäviinkin.”  Sa¬ 
man  toteaa  myös  Tarja  Ehnqvist  (2000),  jonka 
analyysin  mukaan  antroposofia  välittyy  selvästi 
Helsingin  Rudolf  Steiner-koulun  opetussuunni¬ 
telman  filosofisiin  perusteisiin,  tavoitteisiin  ja 
oppisisältöihin  käsittäen  metodit,  tietoteorian, 
ihmiskäsityksen,  opettajankoulutuksen,  koulun 
hallinnon  ja  koulun  kehittämisen.  Steinerpeda- 
gogiikka  ei  ole  metodi,  jota  voitaisiin  soveltaa 
irrallaan  sen  antroposofisesta  taustasta.  Opinto- 

suunnitelmassa  painotetaan  antroposofisen  ih- 
mistiedon  ja  antroposofisen  elämänkatsomuk¬ 
sen  tärkeyttä  kaikessa  kasvatustoiminnassa.  Eri 
puolilla  maailmaa  on  kiinnitetty  huomiota  myös 
siihen,  kuinka  puutteellisen  kasvatustieteellisen 
koulutuksen  steineropettajat  saavat.  Pääpaino 
opettajien  koulutuksessa  onkin  antroposofialla. 
Dugan  (1993-1994)  toteaa,  että  steineropettajien 
koulutus  on  lähempänä  lähetyssaarnaajan  kuin 
opettajan  koulutusta.9 

Eräs  tuoreimmista  steinerpedagogiikan  esit¬ 
telyistä  on  Hermann  Koepken  (1999)  teos 
"Seitsemänvuotias  lapsi  -  koulukypsyys”.  Kir¬ 
ja  suorastaan  vilisee  perustelemattomia  ja  mi¬ 
hinkään  varsinaiseen  näyttöön  perustumattomia 
väittämiä.  Esimerkiksi  esikouluopetuksen  aloit¬ 
taminen  nähdään  syynä  sille,  että  lasten  ham¬ 
paiden  vaihtumisen  kehitys  on  vinoutunut,  josta 
puolestaan  väitetään  seuranneen  lukihäiriöitä 
ja  laskemiskyvyn  häiriöitä  (mt.,  39).  Steineria 
siteeraten  kirjassa  (mt.,  134)  väitetään  vasen¬ 
kätisyyden  olevan  seuraus  siitä,  että  henkilö  on 
tehnyt  liian  paljon  työtä  edellisessä  elämässään. 
Kirjassa  annetaankin  useita  vihjauksia  siitä,  että 
vasenkätiset  pitäisi  ohjata  oikeakätisiksi  tavalla, 
jota  mikään  nykyaikainen  kasvatustieteellinen 
näkemys  ei  suosittele. 

Kuten  Steinerin  kasvatusnäkemykset,  perustuu 
myös  antroposofinen  lääkintä  tiukasti  Steinerin 
pseudotieteelliseen  ihmiskäsitykseen  ja  kaiken 
tietämyksen  vastaisiin  ihmisen  fysiologiaa  kos¬ 
keviin  väittämiin  (ks.  esim.  Antroposofisen  lää¬ 
ketieteen  yhdistys  1995;  kriittisenä  arviona  ks. 
Puustinen  &  Saano  1995;  Ollikainen  1997, 
178-180).  Ihmisen  terveys  nähdään  tilana,  jos¬ 
sa  ihmisruumiin  eri  tasot  ja  toiminnalliset  ko¬ 
konaisuudet  ovat  tasapainossa.  Toiminnallisina 
kokonaisuuksina  antroposofit  erottavat  aistiher- 
moratajärjestelmän,aineenvaihdunta-raajajärjes- 
telmän  ja  rytmisen  järjestelmän.  Jos  tasapaino 
järkkyy,  ihminen  sairastuu.  Toisaalta  terveys  ja 
sairaus  kytketään  antroposofisessa  lääkinnässä 
sielunvaellusoppiin.  Esimerkiksi  lasten  kuumei¬ 
lu  ja  tartuntasairaudet  aiheutuvat  antroposofisen 


näkemyksen  mukaan  siitä,  että  jälleensyntymisen 
kierrossa  sieluruumis  laskeutuu  lapsen  fyysiseen 
ruumiiseen  hänen  ensimmäisinä  elinvuosinaan. 

Vaikka  antroposofisen  lääketieteen  yhdistys 
(1995,  6)  haluaa  itse  korostaa,  etteivät  he  vähek¬ 
sy  koululääketieteen  tietämystä  ja  koulutusta, 
antroposofien  näkemykset  sairauksien  hoidosta 
poiketa  huomattavasti  siitä,  mihin  lääketietees¬ 
sä  on  totuttu.  Sairauksilla  nähdään  pedagogisia 
vaikutuksia.  Esimerkiksi  Koepken  (1999,  118) 
kirjassa  todetaan,  että  jos  taudinkulku  jää  epä¬ 
täydelliseksi  ruumiin  alueella,  se  voi  johtaa  py¬ 
sähtymiseen  sielun  alueella.  Huolestuttavimpia 
antroposofisen  lääkinnän  ajatuksia  on  se,  että 
jos  lapsi  kuolee  tai  vammautuu  taudin  seurauk¬ 
sena,  nähdään  tämä  vain  hyödyllisenä  tulevien 
jälleensyntymisten  kannalta,  koska  näin  entisissä 
elämissä  kertynyt  huono  karma  vähenee.  Myös 
rokotuksia  pidetään  haitallisina,  koska  tautien  ja 
kuumeen  avulla  sieluruumis  pääsee  paremmin 
kiinnittymään  fyysiseen  ruumiiseen  ja  lapsen  ke¬ 
hitysprosessi  näin  vahvistuu.  Lääkkeiden  sijasta 
täytyy  keskittyä  lapsen  henkiseen  tukemiseen. 
Antroposofisiin  hoitomuotoihin  kuuluukin  mm. 
erilaisia  taiteellisia  terapiamuotoja,  kuten  hoito- 
eurytmiaa,  rytmistä  hierontaa  ja  hydroterapiaa. 
Antroposofisessa  farmasiassa  potensointimenel- 
män  käyttö  on  hyvin  keskeinen.  (Antroposofisen 
lääketieteen  yhdistys  1995;  Puustinen  &  Saano 
1995;  Ollikainen  1997,  178-180.) 

Steinerin  oppien  sovellutuksista  biodynaami¬ 
nen  viljely  on  myös  laajalti  tunnettu.  Toisin  kuin 
biologinen  viljely,  pohjautuu  biodynaaminen  vil¬ 
jely  astrologiaan.  Eläinradan  eri  merkkien  usko¬ 
taan  olevan  yhteydessä  maahan,  veteen,  ilmaan 
ja  tuleen.  Olennaista  biodynaamisessa  viljelys¬ 
sä  on  myös  erilaisten  maagisten  preparaattien 
käyttö.  Preparaattien  tarkoituksena  on  ohjailla 
kosmisten  voimien  vaikutuksia  ja  täten  edistää 
mm.  siementen  itävyyttä  sekä  juuriston  ja  lehtien 
muodostumista.  Preparaatit  valmistetaan  lehmän 
lannasta,  mineraaleista,  kristallista  tai  kvartsista. 
Preparaatti  kompostoidaan  lehmän  sarveen,  joka 
kaivetaan  maahan.  (Ollikainen  1997,  180-182; 
Arman  &  Pettersson  1983) 

Sisäsiistiä  okkultismia 

Steiner  kirjoitti  paljon.  Hänen  koko  tuotan¬ 
tonsa  lasketaan  käsittävän  noin  89  000  sivua. 
Kirjoittaessaan  hän  yritti  jo  varautua  siihen,  että 
hänen  kirjoituksiaan  arvostellaan.  Hän  pyrki  jo 

Monin  paikoin  Steineria  on  vaikea  lukea  huvittu¬ 
matta.  Kenties  huikeinta  luettavaa  on  teos  "Yleinen 
ihmisoppi”,  jossa  Steiner  mm.  esittelee  "aivan  uutta 
fysiologiaa”.  Tämän  fysiologian  mukaan  "päässä 
meillä  on  varsinainen  pää.  Päässä  meillä  on  vartalo: 
kaikki  mikä  kuuluu  nenään.  Ja  päässä  meillä  on 
jäsentenosa,  joka  jatkuu  ruumiinonteloon:  kaikki, 
mikä  liittyy  suuhun.” 


etukäteen  tekemään  kritiikin  mahdottomaksi. 
Hän  kehotti  lukijoitaan  jatkuvasti  olemaan  "en¬ 
nakkoluulottomia”,  varsinkin  hänen  esittäessään 
jotakin  "selvästi  tieteellisen  maailmankuvan 
vastaista”.  Steiner  vaati,  että  hänen  oppinsa  tu¬ 
lee  ottaa  vastaan  sellaisenaan.  Joka  ei  Steineria 
luettuaan  ole  tullut  vakuuttuneeksi  hänen  näke¬ 
mystensä  oikeellisuudesta,  on  "materialististen 
ennakkoluulojen”  vallassa. 

Steiner  osasi  väistää  kriittistä  arviointia  myös 
siten,  että  hän  ei  halunnut  esitellä  oppejaan  koko¬ 
naisuudessaan.  Antroposofiaan  on  perehdyttävä 
vähitellen.  Perustavalla  tavalla  oppiin  voi  pereh¬ 
tyä  vasta  sitten  kun  on  päässyt  eroon  kriittisestä 
asenteesta  (ks.  myös  Hansson  1991 ).  Antroposofit 
sitoutuvatkin  pidättäytymään  keskustelusta  Stei¬ 
nerin  opetuksia  kriittisesti  arvioivien  henkilöi¬ 
den  kanssa.  Tämä  todetaan  antroposofisen  liiton 
säännöissäkin10. 


Steinerin  menestys  alkuvaiheessaan  perustui 
mitä  ilmeisimmin  siihen,  että  hän  onnistui  mobili¬ 
soimaan  taakseen  huomattavan  määrän  teosofisen 
liikkeen  jäsenistä.  Jäsenkunnan  taustan  huomioi¬ 
den  on  helppo  olettaa,  että  ainakin  taloudellisia 
resursseja  oli  riittämiin11.  Liikkeen  pääpaikaksi 
muodostui  Dornach  Sveitsissä,  jossa  yhdistys  on 
merkitty  kaupparekisteriin.  Mutta  aika  oli  muu¬ 
tenkin  otollinen  Steinerille.  Kun  luonnontieteen 
kehitys  oli  alkanut  kyseenalaistaa  kristillistä  ajat¬ 
telua,  haettiin  uutta  selitystä  maailman  mystee¬ 
reille  esimerkiksi  juuri  teosofiaan  pohjautuvista 
liikkeistä.  Ajankohdalle  tyypillistä  olivat  myös 
yleisempi  kriittisyys  kristillistä  yhtenäiskulttuu¬ 
ria  kohtaan  ja  pyrkimykset  elvyttää  kansallista 
kulttuuria  (ks.  Niinimäki  1979,  164). 

Antroposofien  nykyisen  menestyksen  syitä 
on  vaikea  arvioida.  Oma  merkityksensä  voi  olla 
sillä,  että  antroposofian  harjoittajat  kokevat  us¬ 
konnollisia  elämyksiä  Steinerin  opeista.  Tähän 
tietysti  on  jokaisella  oikeus.  Steinerin  ajattelun 
keskeisten  uskonnollisten  dogmien  suosio  on 
kuitenkin  kulttuurissamme  niin  häviän  pieni  (ks. 
esim.  Heino  1997),  ettei  tämä  selitys  ole  riittävä. 
Uskottavampi  selitys  on,  että  ihmiset  eivät  tiedä 
antroposofiasta  riittävästi  voidakseen  arvioida 
sitä12.  Antroposofian  käytännön  sovellutusten 
taustalla  olevia  okkultistia  oppirakennelmia  ei 
yleensä  kerrota.  Sen  sijaan  antroposofit  pyrkivät 
esittelemään  kytkentöjä,  joilla  tiedetään  olevan 
pelkästään  myönteisiä  konnotaatioita.  Esimer¬ 
kiksi  steinerkouluja  esitellään  luovuutta  edistä¬ 
vinä,  vaikka  koulun  arkitodellisuus  ei  edes  tue 
tätä  kytkentää.  Kouluja  on  myös  esitelty  vaihto¬ 
ehtona  ajoittain  arvostelun  kohteeksi  joutuvalle 
peruskoululle.  Samaten  biodynaaminen  viljely 
pyritään  kytkemään  ympäristönsuojeluun.  Itse 
asiassa  koko  oppirakennelma,  joka  kuitenkin  on 
vain  eräs  versio  teosofiasta,  johon  on  lisätty  roi¬ 
ma  annos  pseudotieteellistä  luulottelukulttuuria, 
halutaan  esittää  tieteellisenä  oppijärjestelmänä 
ja  antroposofinen  liitto  jonkinlaisena  kulttuuri¬ 
järjestönä.  Ei  siis  ole  kovinkaan  yllättävää,  että 
useissa  maissa  antroposofit  ovat  onnistuneet  hou¬ 
kuttelemaan  toimintaansa  monia  merkittäviäkin 
kulttuurihenkilöitä  (ks.  esim.  Blomqvist  1989). 
Näillä  keinoilla  antroposofit  ovat  keränneet  suo¬ 
siota  ilman,  että  heidän  oppiensa  lähtökohtia  on 
juurikaan  arvioitu  objektiivisesti.  Hakan  Blom¬ 
qvistin  (1989)  sanoja  lainatakseni  antroposofia 
on  okkultismia,  josta  on  tullut  sisäsiistiä.  Antro¬ 
posofia  on  todellakin  rajatiedon  aktiivisin  alue, 

joka  levittää  tehokkaasti  ja  järjestäytyneesti  pseu¬ 
dotieteellistä  maailmankuvaa.  ■ 

1  Sen  sijaanesimerkiksiruotsalaisten  skeptikkojen 
julkaiseman  Folkvett-lehden  pääkirjoituksessa  voi¬ 
tiin  jo  vuonna  1992  todeta,  että  muutaman  vuoden 
ajan  lehden  jokaisessa  numerossa  oli  keskusteltu 
antroposofiasta  ja  että  keskustelua  jatkettaisiin  edel¬ 
leenkin  (Folkvett  1992). 

2  Se,  missä  määrin  antroposofit  harjoittavat  oppi¬ 
aan  uskonnollisten  motiivien  perusteella,  on  luon¬ 
nollisesti  arvostelun  ulkopuolella. 

3  On  mielenkiintoista,  miten  varsinkin  Steine¬ 
rin  jälkeen  yhteyttä  teosofiaan  on  haluttu  peitellä. 
Esimerkiksi  Tapio  (1993,  34)  kiinnittää  huomiota 
siihen,  kuinka  Steinerin  teosten  suomennoksissa 
sana  Thäosophie  on  useimmiten  korvattu  sanalla 
antroposofia. 

4  Toisena  keskeisenä  erona  mainitaan  usein  myös 
se,  että  antroposofia  on  suuntautunut  itämaisuuteen 
vähemmän  kuin  teosofia  (esim.  Tapio  1993,  35). 

5  Tosin  Steiner  esimerkiksi  kirjassaan  "Antroposo¬ 
finen  yhteisömuodostus”  (1991)  käyttää  liikkeestään 
useaan  otteeseen  nimenomaan  nimitystä  kultti. 

6  Hansson  (1991)  arvioi  antroposofian  tieteelli¬ 
syyttä  kahden  kriteerin,  intersubjektiivisuuden  ja 
empiirisen  vahvistamisen  perusteella.  Kumpikaan 
ehto  ei  täyty. 

7  Esimerkiksi  Opettamisen  taito  -teoksessaan 
Steiner  (1996,  134)  päättää,  että  kaikki  lapset  pitää 
opettaa  laatimaan  kunnollinen  liikekirje .  Muutamalla 
sivulla  hän  toistaa  tätä  ajatustaan  lukuisia  kertoja. 

8  Staudenmaier  (2001)  osoittaakin,  kuinka  ant¬ 
roposofeilla  ja  natseilla  on  ollut  kiinteitäkin  kyt¬ 
kentöjä. 

9  Myös  suomalaisten  antroposofien  Snellman-kor- 
keakoulussa  luokanopettajalinjan  opintovaatimuk¬ 
sissa  on  peräti  1 1  Steinerin  teosta.  Varsinainen  kas- 
vatustieteellinenkirjallisuuspuuttuukäytännöllisesti 
katsoen  kokonaan. 

10  Säännöissä  todetaan,  että  antroposofisten  kir¬ 
joitusten  "arvosteleminen  ei  ole  perusteltua,  ellei  ar¬ 
vostelu  pohjaa  samaan  koulutukseen,  jonka  pohjalta 
kirjoitukset  ovat  syntyneet”  (Suomen  antroposofinen 
liitto  1997,  5).  Lisäksi  säännöissä  sanotaan,  että 
"muunlaiset  arvostelut  torjutaan  sikäli,  että  kirjoit¬ 
tajat  eivät  ryhdy  minkäänlaiseen  väittelyyn  niiden 
johdosta”  (mt.,  6). 

11  Kirjallisuudessa  on  jonkin  verran  kiinnitet¬ 
ty  huomiota  teosofisen  seuran  Steinerille  maksa¬ 
maan  huomattavaan  palkkaan  (ks.  esim.  Blomqvist 
1990). 

12  Duganin  (1997)  toteuttaman  pienimuotoisen 
kyselytutkimuksen  tulokset  viittasivat  erittäin  voi¬ 
makkaasti  siihen,  että  edes  steinerkoululaisten  van¬ 
hemmat  eivät  tunne  antroposofian  lähtökohtia. 

Miksi 

virheelliset  uskomukset 
eivät  kuole? 


Koska  sekä 
skeptinen 
ajattelu  että 
tieteellinen  etsin¬ 


tä  lähtevät  siitä,  että 
uskomukset  voivat 
olla  epätosia,  tutkijat 
ja  skeptikot  kokevat 
usein  hämmentävänä 
ja  ärsyttävänä  sen, 
että  monien  ihmisten 
uskomukset  eivät  ole 
muutettavissa  faktojen 
voimin.  Mistä  johtuu, 
että  ihmiset  takertuvat 
tosiasioiden  vastaisiin 
uskomuksiinsa? 

Hämmentyneisyys 
tässä  tilanteessa  voi 
valitettavasti  saada 
skeptiset  ajattelijat  hel¬ 
postikin  halveksimaan 
ja  vähättelemään  niitä, 
joiden  uskomukset  ei¬ 
vät  reagoi  todistavaan 
aineistoon  siten,  että 
ne  muuttuisivat.  Sel¬ 
laisia  ihmisiä  voidaan 
pitää  alempiarvoisina, 
tyhminä  tai  hulluina. 
Tällainen  asenne  juon¬ 
taa  kuitenkin  siitä,  että 
skeptikot  eivät  pysty 
ymmärtämään  usko¬ 
musten  biologista  tar¬ 
koitusta  ja  aivojen  neu¬ 
rologista  tarvetta  olla 
peräänantamattoman 
vastustuskykyisetmuu- 
tokselle. 

Täsmällisestä  ajat¬ 
telukyvystä  huolimat- 


Uskomusten  tehtävänä  on  terästää 
kykyämme  pysyä  hengissä,  ja  siksi 
niiden  perusolemukseen  kuuluu  voi¬ 
makas  muutoksen  vastustaminen. 
Jotta  skeptikko  siis  voisi  vaikuttaa 
uskomuksiin,  hänen  kannattaa  fak¬ 
tojen  lisäksi  tarkastella  tähän  aivojen 
hengissä  pysymistoimintaan  sisälty¬ 
viä  merkityksiä  ja  viitteitä. 

ta  monella  skeptikol¬ 
la  ei  ole  selkeää  eikä 
järkiperäistä  käsitystä 
siitä,  mitä  uskomukset 
oikein  ovat  ja  miksi 
virheelliset  uskomuk¬ 
set  eivät  kuole  helpol¬ 
la.  Mutta  uskomusten 
biologisen  tarkoituk¬ 
sen  ymmärtäminen 
voi  auttaa  skeptikkoja 
haastamaan  järjenvas¬ 
taisia  uskomuksia  ja 
välittämään  tieteellisiä 
päätelmiä  muille  entis¬ 
tä  tehokkaammin. 

Biologia  ja 

hengissä 

pysyminen 

Aivojemme  ensisi¬ 
jainen  tehtävä  on  pi¬ 
tää  meidät  hengissä. 
Tokihan  aivot  tekevät 
paljon  muutakin,  mutta 
hengissä  pitäminen  on 
niiden  perustarkoitus, 
joka  aina  ohittaa  kai¬ 
ken  muun.  Jos  ihminen 
vahingoittuu  siinä  mää¬ 
rin,  että  hänen  energia¬ 
varansa  riittävät  vain 
joko  pitämään  hänet 
tajuissa  tai  hänen  sy¬ 
dämensä  sykkimässä 
muttei  molempia  yhtä¬ 
aikaa,  aivojen  itsestään 
selvänä  ratkaisuna  on 
saattaa  ihminen  koo¬ 
maan  (jolloin  hengissä 
säilymisen  tärkeys  si- 

vuuttaa  tajuissa  olemisen)  eikä  siis  tajuissa  ole¬ 
misen  aiheuttamaan  väistämättömään  kuolemaan 
(jolloin  tajuissa  olemisen  tärkeys  sivuuttaa  hen¬ 
gissä  säilymisen). 

Koska  aivotoimintojen  kokonaisuus  palvelee 
henkiinjäämisen  perustarkoitusta,  ainoa  tapa  ym¬ 
märtää  kutakin  aivotoimintoa  on  tarkastella  sen 
arvoa  hengissä  selviytymisen  välineenä. 

Myös  se,  että  liikalihavuuden  ja  aineriippuvuu- 
den  kaltaisten  käyttäytymishäiriöiden  menes¬ 
tyksekäs  hoitaminen  on  pulmallista,  on  ymmär¬ 
rettävissä  tarkastelemalla  näiden  ilmiöiden  suh¬ 
detta  hengissä  säilymiseen.  Aivot  kokevat  aina, 
että  ravintokalorien  tai  riippuvuutta  aiheuttavan 
aineen  saannin  tai  saatavuuden  niukentuminen 
uhkaa  olemassaoloa.  Niinpä  aivot  puolustavat 
pontevasti  ylensyöntiä  tai  vaikuttavan  aineen 
väärinkäyttöä  ja  saavat  näistä  häiriöistä  kärsi¬ 
vät  henkilöt  käyttäytymään  heille  tyypillisellä 
tavalla:  valehtelemaan,  salailemaan,  kiistämään, 
rationalisoimaan  ja  keksimään  perusteluja. 

Aistit  ja  uskomukset 

Aistit  ovat  aivojen  ensisijaiset  työvälineet  hen¬ 
gissä  pysymisen  varmistamiseksi.  Ilmeisestikin 
hengissä  pysymisen  takaavat  toimenpiteet  vaati¬ 
vat,  että  kykenemme  tajuamaan  vaaran  tarkasti. 
Pysyäkseen  hengissä  on  luolaihmisen  pystyttävä 
ulos  tullessaan  havaitsemaan  vaaniva  leijona  tai 
nykyihmisen  yösydännä  kuulemaan  murtomie- 
hen  tunkeutuminen  taloon.  Mutta  aistit  yksin  eivät 
riitä  vaaran  tehokkaaseen  havaitsemiseen,  sillä  ne 
ovat  erittäin  rajoittuneet  sekä  ulottuvuuden  että 
erottelukyvyn  suhteen.  Meillähän  voi  kulloinkin 
olla  välitön  aistinyhteys  vain  ympäristön  pieneen 
osaan.  Aivot  pitävät  tätä  huomattavana  ongel¬ 
mana,  koska  jo  jokapäiväinen  normaali  elämä 
edellyttää,  että  joudumme  jatkuvasti  yhdistämään 
havainnointia  ja  aivojen  muita  toimintoja  ollak¬ 
semme  selvillä  maailman  kulloisestakin  tilasta. 
Joutuminen  ennen  näkemättömään  ja  kokemat¬ 


tomaan  ympäristöön  vaarantaa  olemassaolomme, 
koska  tuossa  tilanteessa  meillä  ei  ole  minkäänlais¬ 
ta  varoittavaa  ennakkotietoa  mahdollisesti  uhkaa¬ 
vista  vaaroista.  Ihmisen  astuessa  tuntemattomaan 
rakennukseen  vaarallisena  pidetyssä  kaupungin¬ 
osassa  hänen  mahdollisuutensa  säilyä  hengissä 
vähenevät,  koska  ei  mitenkään  voi  tietää,  onko 
talon  katto  romahtamaisillaan  tai  odottaako  ulko- 
oven  sisäpuolella  kenties  ampuja. 

Nyt  astuvat  uskomukset  näyttämölle.  Usko¬ 
mukseksi  sanomme  aivojen  selviytymisvälinettä, 
joka  on  muodostunut  täydentämään  ja  tehosta¬ 
maan  aistiemme  toimintaa  vaaran  tunnistamisek¬ 
si.  Uskomukset  avartavat  aistiemme  ulottuvuutta 
niin,  että  voimme  todeta  vaaran  helpommin  ja 
täten  parantaa  selviytymismahdollisuuksiam- 
me  joutuessamme  tuntemattomalle  alueelle  ja 
poistuessamme  siltä.  Viime  kädessä  uskomukset 
toimivat  aivoissamme  ikään  kuin  vaaran  kauko- 
luotaimina. 

Toiminnallisesti  ihmisaivot  käsittelevät  usko¬ 
muksia  sisäisinä  karttoina  maailman  niihin  osiin, 
joihin  meillä  ei  ole  välitöntä  aistiyhteyttä.  Istues¬ 
sani  kotona  olohuoneessa  en  näe  autoani.  Vaikka 
olenkin  pysäköinyt  sen  pihalle  hetki  sitten,  en 
voi  tietää  pelkän  välittömän  aistimustiedon  pe¬ 
rusteella,  onko  auto  enää  siellä.  Kyseisellä  het¬ 
kellä  aistimustiedosta  on  erittäin  vähän  hyötyä 
autoni  suhteen.  Voidakseen  paikantaa  autoni  edes 
jonkinlaisella  tarkkuudella  aivojeni  täytyy  jättää 
huomiotta  senhetkinen  aistimustieto  (jos  siihen 
luottaisi  kirjaimellisesti,  auton  paikantaminen 
epäonnistuisi  täysin  ja  itse  asiassa  aistimustieto 
ilmoittaisi,  ettei  autoa  ole  enää  olemassakaan)  ja 
turvautua  sen  sijaan  auton  sijainnin  ilmoittavaan 
sisäiseen  karttaan  eli  uskomukseeni,  että  auto  on 
yhä  pihalla  kohdassa,  johon  sen  parkkeerasin. 
Turvautumalla  aistitiedon  asemesta  uskomukseen 
pystyvät  aivoni  “tietämään”  maailmasta  sellaista, 
johon  minulla  ei  ole  välitöntä  aistiyhteyttä.  Tämä 
laajentaa  aivojeni  tietoa  maailmasta  ja  aivojeni 
yhteyttä  maailmaan. 

Tuo  uskomuksen  kyky  ulottaa  yhteydet  ais¬ 
tiemme  ulottumattomilla  olevaan  maailmaan  pa¬ 
rantaa  huomattavasti  kykyjämme  pysyä  hengissä. 
Luolamiehen  mahdollisuudet  selvitä  elävänä  ovat 
paljon  suuremmat,  jos  hän  pystyy  säilyttämään 
uskonsa  viidakossa  piilevien  vaarojen  olemassa¬ 
oloon,  vaikkeivät  hänen  aistitietonsakertoisikaan 
välittömästä  uhkasta.  Poliisi  on  huomattavasti  pa¬ 
remmassa  turvassa,  jos  hän  jaksaa  jatkuvasti  us¬ 
koa  siihen,  että  liikennerikkomuksesta  pysäytetty, 
harmittoman  oloinen  kuljettaja  voi  olla  myös 


SKEPTIKKO  3/2001 


21 


► 


aseistettu  psykopaatti,  joka  voi  tappaa  hetken 
mielijohteesta. 

Aistimusten  ulottumattomissa 

Koska  uskomukset  eivät  vaadi  välitöntä  aisti- 
mustietoa  voidakseen  syöttää  aivoihin  hengissä 
pysymisen  kannalta  arvokasta  tietoa,  niiden  sel¬ 
viytymistä  edistävänä  lisätehtävänä  on  antaa  tie¬ 
toja  maailman  siitä  alueesta,  joka  ei  välittömästi 
käsittele  aistittavissa  olevia  kohteita.  Tämä  on 
käsitteiden  ja  periaatteiden  alue,  johon  kuuluvat 
esimerkiksi  “syyt”,  “aiheet”  ja  “merkitykset”.  Ei 
ole  mahdollista  kuulla  tai  nähdä  “matalapaineen 
alueeksi”  kutsuttua  “syytä”,  siis  sitä  joka  saa  uk- 
kosmyrskysateen  kastelemaan  paraatimarssijat, 
mutta  silloin  tuleekin  avuksi  kyky  uskoa,  että 
syynä  on  matalapaine.  Jos  minun  pitäisi  määri¬ 
tellä  myrskyn  riehumisen  syy  yksinomaan  aistien 
perusteella,  en  osaisi  sitä  tehdä.  Tietäisin  vain 
tempautuvani  lentoon  näkymättömien  pirullisten 
voimien  mukana  ja  joutuvani  raivaamaan  pilvet 
taivaalta  vaikkapa  ampumalla  noita  paholaisvoi- 
mia.  Siksi  aivojeni  luottamus  “uskomukseeni”, 
että  on  syy  nimeltä  “matalapaine”,  pikemmin  kuin 
aistitietoon  (tai  sen  puuttumiseen  niin  kuin  auton 
kyseessä  ollen)  auttaa  minua  pysymään  hengissä: 
vältyn  tempautumiselta  taivaan  tuuliin  ja  säästyn 
uhkaavien  kiusanhenkien  ampumiselta. 

Uskomusten  sitkeys 

Koska  sekä  aistit  että  uskomukset  ovat  kum¬ 
pikin  selviytymisen  työkaluja,  jotka  ovat  kehit¬ 
tyneet  täydentämään  toisiaan,  aivomme  pitävät 
niitä  erillisinä,  mutta  keskenään  yhtä  tärkeinä  sel- 
viytymistiedon  lähteinä.  Kumman  tahansa  puut¬ 
tuminen  asettaa  meidät  alttiiksi  vaaralle.  Ilman 
aisteja  emme  tietäisi  niiden  avulla  havaittavissa 
olevasta  maailmasta.  Ilman  uskomuksiamme 
emme  voisi  tietää  aistiemme  ulottumattomilla 
olevasta  maailmasta  tai  merkityksistä,  syistä  ja 
aiheista.  Tämä  tarkoittaa,  että  uskomukset  ovat 
rakentuneet  toimimaan  aistimustiedosta  riip¬ 
pumatta. 

Itse  asiassa  uskomusten  koko  arvo  hengissä  säi¬ 


lyttäjinä  perustuu  niiden  kykyyn  pitää  puolensa 
vastakkaisen  todistusaineiston  suhteen.  Tarkoi¬ 
tuksena  on,  että  uskomukset  eivät  muuttuisi  hel¬ 
posti  tai  yksinkertaisesti  niistä  eroavan  todistusai¬ 
neiston  voimasta.  Jos  ne  muuttuisivat,  ne  olisivat 
käytännössä  hyödyttömiä  selviytymisvälineitä. 
Luolamiehemme  ei  pitkälle  pötkisi,  jos  hänen 
uskonsa  viidakossa  mahdollisesti  vaaniviin  vaa¬ 
roihin  hälvenisi  aina  kun  hänen  aistimustietonsa 
sanoo,  ettei  välitön  vaara  uhkaa.  Poliisi,  joka 
ei  pysty  uskomaan,  että  harmittoman  ulkonäön 
takana  voi  piillä  mahdollinen  tappaja,  haavoittuu 
tai  kuolee  helposti. 

Aivojen  kannalta  ei  tietojen  ja  uskomusten 
tarvitse  lainkaan  olla  yhtäpitävät.  Ne  kumpikin 
ovat  kehittyneet  laajentamaan  ja  täydentämään 
toisiaan:  nehän  kertovat  maailman  eri  puolista.  Ne 
ovat  muotoutuneet  kykeneviksi  poikkeamaan  toi¬ 
nen  toisistaan.  Niinpä  tiedemies  voi  uskoa  Juma¬ 
laan  ja  varsin  järkevä  ja  rationaalinen  ihminenkin 
sellaiseen,  mistä  ei  ole  luotettavaa  tietoa,  kuten 
lentäviin  lautasiin,  telepatiaan  ja  spiritismiin. 

Kun  tieto  ja  uskomus  joutuvat  ristiriitaan,  aivot 
eivät  ilman  muuta  asetu  tiedon  kannalle.  Tästä 
syystä  jopa  virheelliset,  epärationaalit,  tyhmät  tai 
hullut  uskomukset  eivät  useinkaan  kuole  niiden 
vastaisen  todistusaineiston  rinnalla.  Aivot  viis 
veisaavat  siitä,  ovatko  uskomus  ja  tieto  saman¬ 
suuntaiset.  Aivoja  liikuttaa  se,  onko  uskomus 
avuksi  hengissä  pysymiselle,  ja  sillä  siisti.  Joten 
vaikka  aivojen  tieto-orientoitunut,  rationaalinen 
osa  ehkä  ajattelee,  että  tietojen  tulisi  korvata 
niiden  vastaiset  uskomukset,  aivomme  eivät  tai¬ 
vu  tähän  vieläkin  tärkeämmällä  perimmäisellä 
tasolla.  Aivot  suhtautuvat  erittäin  pidättyvästi 
uskomusten  heittämiseen  romukoppaan.  Kuten 
ikilopun  pyssyn  omaava  vanha  sotilas,  joka  ei  ole 
täysin  vakuuttunut  sodan  loppumisesta,  samoin 
aivotkin  usein  kieltäytyvät  luopumasta  aseestaan 
nimeltä  uskomus,  vaikka  tieto  kuinka  suostuttelisi 
tähän. 

“Mitättömät”  uskomukset 

Sellaisetkin  uskomukset,  joilla  ei  ole  selvää  tai 
välitöntä  vaikutusta  hengissä  pysymiseen  (kuten 
ihmisen  kyky  uskoa  mahdollisiin  vaaroihin),  liit¬ 
tyvät  nekin  läheisesti  selviytymiseen.  Tämä  joh¬ 
tuu  siitä,  että  uskomukset  eivät  esiinny  irrallisina 
eivätkä  ole  umpiossa.  Ne  muodostavat  tiiviisti 
kytköstyneen  järjestelmän,  joka  tuottaa  aivojen 
peruskuvan  maailman  luonteesta.  Tähän  järjestel¬ 
mään  aivot  turvautuvat  kokeakseen  maailmassa 

johdonmukaisuutta,  hallintaa,  yhtenäisyyttä  ja 
turvallisuutta.  Aivojen  on  säilytettävä  tuo  järjes¬ 
telmä  ehyenä,  jotta  ne  kokisivat  selviytymisen 
mahdolliseksi. 

Tämä  merkitsee,  että  jopa  näennäisesti  pienet, 
vailla  seuraamuksia  olevat  uskomukset  voivat 
olla  yhtä  olennainen  osa  aivojen  selviytymisko- 
kemusta  kuin  hengissä  säilymiseen  “ilmiselväs¬ 
ti’'  liittyvät  uskomukset.  Niinpä  pienimmänkin  ja 
typerimmältäkin  näyttävän  uskomuksen  muutta- 
misyritys  voi  heijastua  koko  järjestelmässä  ja 
ääritapauksessa  uhata  aivojen  kokemaa  selviy¬ 
tymisen  mahdollisuutta.  Tästä  syystä  ihmisten 
on  niin  usein  pakko  puolustaa  vähäpätöisiltä  ja 
toissijaisilta  näyttäviä  uskomuksia. 

Kreationisti  ei  voi  sietää  sitä,  että  joku  uskoo 
evoluutiota  totena  pitävien  tietojen  oikeellisuu¬ 
teen  -  ei  johtuen  tietojen  tarkkuudesta  tai  epätark¬ 
kuudesta  sinänsä,  vaan  koska  yhdenkin  Raamatun 
asioita  ja  luomisen  luonnetta  koskevan  uskomuk¬ 
sen  muuttaminen  romahduttaa  koko  uskomusjär¬ 
jestelmän,  perimmäisen  maailmankäsityksen  ja 
viime  kädessä  kyseisten  ihmisten  aivojen  koke¬ 
muksen  selviytymisen  mahdollisuudesta. 

Seuraukset  skeptismille 

Skeptisen  ajattelijan  kannattaa  oivaltaa,  että 


johtuen  uskomusten  tärkeydestä  hengissä  py¬ 
symiselle  niiden  vastainen  todistusaineisto  on 
harvoin,  jos  koskaan,  riittävä  muuttamaan  usko¬ 
muksia  -  myös  “muilta  osin  järkevien”  ihmisten 
kyseessä  ollen.  Voidakseen  muuttaa  tuloksellises¬ 
ti  uskomuksia  on  skeptikon  kiinnitettävä  huomio 
niiden  arvoon  selviytymisen  eikä  pelkästään  tark¬ 
kuuden  kannalta.  Tähän  liittyy  useita  tekijöitä. 

Ensiksi:  skeptikon  ei  pidä  odottaa  uskomusten 
muuttuvan  noin  vain  tiedon  voimasta  tai  pitää  ih¬ 
misiä  tyhminä,  koska  heidän  uskomuksensa  eivät 
muutu.  Skeptikon  kannattaa  välttää  reagoimasta 
kriittisyydellä  tai  halveksunnalla  uskomusten  sit¬ 
keyteen.  Ihmiset  eivät  ole  välttämättä  idiootteja 
vain  siksi,  että  heidän  uskomuksensa  eivät  tee 
tilaa  uudelle  tiedolle.  Data  on  aina  välttämätöntä, 
mutta  se  on  harvoin  riittävää. 

Toiseksi:  skeptikon  täytyy  oppia  aina  pohti¬ 
maan  ei  pelkästään  tietojen  tarkoittamaa  nimen¬ 
omaista  aihepiiriä  vaan  myös  sitä,  mitä  seurauk¬ 
sia  siihen  liittyvien  uskomusten  muuttumisesta 
koituisi  kyseisten  henkilöiden  perimmäiselle 
maailmankuvalle  ja  uskomusjärjestelmälle.  Va¬ 
litettavasti  uskomusjärjestelmiin  puuttuminen 
on  paljon  mutkikkaampi  ja  pelottavampi  tehtävä 
kuin  pelkkä  todisteiden  esittäminen.  Skeptikon 
tulee  pohtia  tietojen  merkitystä  suhteessa  aivo¬ 
jen  tarpeeseen  ylläpitää  uskomusjärjestelmän 

kokonaisuus,  joka  tähtää  johdonmukaisuuden  ja 
elämänhallinnan  ylläpitämiseen. 

Skeptikon  tulee  oppia  pohtimaan  perimmäisiä 
filosofisia  kysymyksiä  ja  eksistentiaalista  ahdis¬ 
tusta,  joka  herää  aina  kun  uskomuksiin  kohdistuu 
haasteita.  Tehtävä  on  aivan  samassa  määrin  filo¬ 
sofinen  ja  psykologinen  kuin  se  on  tieteellinen  ja 
tietopohjainen. 

Kolmanneksi  ja  kenties  tärkeimpänä  seikkana 
skeptikon  täytyy  aina  ymmärtää,  kuinka  vaikeaa 
ihmisten  on  suostua  uskomustensa  muuttami¬ 
seen.  He  kokevat  asian  aivan  kirjaimellisesti  uh¬ 
kana  aivojensa  selviytymistajulle.  On  siis  aivan 
normaalia,  että  ihmiset  ovat  puolustuskannalla 
kyseisenlaisissa  tilanteissa.  Aivot  tuntevat  taiste¬ 
levansa  elämästään.  Valitettavasti  tämä  voi  aihe¬ 
uttaa  provokatiivista,  vihamielistä  ja  jopa  häijyä 
käyttäytymistä,  mikä  sekin  on  ymmärrettävää. 

Skeptikon  tehtävänä  on  oppia,  että  ihmiset 
eivät  yleensä  tarkoituksella  ole  ilkeitä,  pensei- 
tä,  karskeja  tai  tyhmiä,  kun  heidän  uskomuk¬ 
sensa  asetetaan  kyseenalaisiksi.  Kysymyksessä 
on  selviytymiskamppailu.  Ainoa  tuloksellinen 
tapa  käsitellä  tämäntyyppistä  puolustuskannalla 
oloa  on  hellittää  taistelusta  ja  sen  lietsomisesta. 
Ivallisuus  tai  alentuvaisuus  vain  antaa  toiselle 
puolustusasemat  ja  tilaisuuden  nokitteluun,  joka 
perustelee  uhatuksi  tulemisen  tunnetta  (“tietenkin 
vastustamme  skeptismiä  -  katsokaa  miten  piittaa¬ 
mattomia  ja  moukkamaisia  skeptikot  ovat!’’), 
pikemminkin  kuin  johdonmukaista  keskittymistä 
totuuteen. 

Kohdatessaan  muiden  defensiivisiä  reaktioi¬ 
ta  skeptikko  voittaa  rationaalisten  uskomusten 
puolustussodan  käyttäytymällä  moitteettoman 
arvokkaasti  ja  tahdikkaasti,  joka  heijastaa  kun¬ 
nioitusta  ja  viisautta.  Jotta  tiedon  ääni  pääsisi 
kuuluviin,  skeptikon  täytyy  aina  muistaa  pidättyä 
pauhaamasta. 

Viime  kädessä  kaikkien  skeptikkojen  olisi  loh¬ 
duttavaa  muistaa,  että  todella  hämmästyttävää 
kaikessa  tässä  kaikessa  ei  ole  se,  että  uskomuk¬ 
set  muuttuvat  niinkin  harvoin  tai  että  ihmiset 
voivat  olla  niin  järjenvastaisia,  vaan  se,  että  jon¬ 
kun  ihmisen  uskomukset  yleensäkään  koskaan 


muuttuvat.  Skeptikkojen  kyky  reagoida  tietoihin 
muuttamalla  uskomuksiaan  on  todellinen  lahja: 
ainutlaatuinen,  voimakas  ja  kallisarvoinen  kyky. 
Se  edustaa  aidosti  “korkeampaa  aivotoimintaa” 
menetellessään  kaikkein  luonnonmukaisimpien 
ja  perimmäisten  biologian  tarpeiden  vastaisesti. 
Skeptikkojen  täytyy  antaa  arvoa  tuolle  voimalle 
ja  etenkin  tämän  kyvyn  heille  antamalle  vaaral¬ 
lisuudelle.  Heillä  on  hallussaan  taito,  joka  voi 
olla  pelottava,  elämää  mullistava  ja  kykenevä 
aiheuttamaan  tuskaa.  Tätä  kykyä  tulisi  käyttää 
varovasti  ja  harkiten  kohdistettaessa  se  muihin 
ihmisiin.  Uskomusten  haastamisessa  on  aina 
edettävä  varoen  ja  myötäeläen. 

Skeptikkojen  kannattaa  aina  muistaa  tavoite: 
siis  nähdä,  mikä  on  pitkällä  tähtäyksellä  tärke¬ 
ää.  Heidän  täytyy  pyrkiä  voittamaan  rationaalien 
uskomusten  puolesta  käytävä  sota  eikä  satsata 
sokeasti  kaikki  voimansa  yhteen  yksittäiseen 
taisteluun  yhtä  ainoaa  henkilöä  tai  uskomusta 
vastaan.  Skeptikon  soveltamien  menetelmien  ja 
esittämien  tietojen  tulee  olla  puhtaita,  vilpittömiä 
ja  ennakkoluulottomia,  mutta  tämä  vaatimus  kos¬ 
kee  yhtä  lailla  hänen  kaikkea  esiintymistään  ja 
käyttäytymistään.  ■ 


Artikkeli  on  julkaistu  alunperin  Skeptical  Inqui- 
rer  -lehdessä.  Artikkelin  kirjoittaja  Gregory  W. 
Lester,  Ph.D.  on  psykologi,  joka  työskentelee 
Houstonissa,  Texasissa,  University  of  St.  Tho¬ 
mas  -yliopiston  jatko-opiskelijatiedekunnassa 
sekä  harjoittaa  yksityispraktiikkaa  Houstonissa 
ja  Denverissä,  Coloradossa. 

Lyhyet 


Kriittinen 

tiedeohjelma 

haastettiin 

oikeuteen 

Tunnettu  italialainen  tiedeohjelmien  tekijä  Piero 
Angela  on  haastettu  oikeuteen.  Angelan  suosittu 
Superquark-tiedeohjelma  esitteli  heinäkuussa  te¬ 
levisiossa  kriittisen  näkemyksen  homeopatiasta. 
Tämä  onkin  Angelan  mukaan  tarpeen,  koska  Ita¬ 
lian  televisiossa  esitetään  lähinnä  homeopatiasta 
kritiikittömästi  kertovia  katsauksia,  ja  miljoonat 
italialaiset  käyttävätkin  näitä  tuotteita. 

Ohjelmassa  Italian  kansanterveyslaitoksen  joh¬ 
taja  muun  muassa  esitti,  että  homeopaattisten 
tuotteiden  pakkauksiin  tulisi  liittää  tietoa  niiden 
tutkitusta  tehosta,  jotta  ihmiset  voisivat  tehdä 
lääkintävalintansa  tutkitun  tiedon  pohjalta.  Kaksi 
italialaista  homeopaattiyhdistystä  ei  kuitenkaan 
pitänyt  tästä  ajatuksesta,  vaan  ohjelman  tekijää 
vastaan  on  nyt  nostettu  kaksi  oikeusjuttua,  joiden 
käsittely  alkaa  syksyllä  (Nature  412,  s. 261). 


SETI  parantaa 
rahoitus- 

mahdollisuuksiaan 

Maapallon  ulkopuolisen  älyn  etsimiseen  keskit¬ 
tynyt  tutkimusohjelma  SETI  on  ollut  Yhdysval¬ 
loissa  ilman  julkista  rahoitusta  vuodesta  1994 
lähtien. Tuolloin  kongressi  lopetti  rahoituksen, 
koska  monet  kongressin  jäsenet  eivät  halunneet 
syytää  verorahoja  “pienten  vihreiden  miesten 
etsimiseen”,  kuten  kärkevimmät  asian  tuolloin 
ilmaisivat. 


Onneksi  SETI  on  pystynyt  jatkamaan  toimin¬ 
taansa  yksityisten  lahjoittajien  tuen  avulla.  Eri¬ 
tyisesti  monet  varakkaat  teknologiapioneerit,  ku¬ 
ten  William  Hewlett,  David  Packard,  Gordon 
Moore,  Paul  Allen  ja  Barney  Oliver  ovat 
tukeneetprojektiahuomattavillasummilla.  Niinpä 
SETI  onkin  laajentunut  vuoden  1994  jälkeen. 

Projektin  kannalta  valtion  rahoituksen  puute  on 
kuitenkin  ollut  hankalaa,  koska  tämä  on  tehnyt 
SETTin  liittyville  tutkimushankkeille  vaikeaksi, 
ellei  mahdottomaksi,  saada  muita  valtion  apura¬ 
hoja.  Jotta  asia  saataisiin  korjattua,  ovat  SETI:n 
johtavat  jäsenet  ajaneet  voimakkaasti  valtiolli¬ 
sen  rahoituksen  palauttamista.  Kongressi  onkin 
lämpenemässä  ajatukselle,  joten  on  mahdollista, 
että  lähivuosina  SETI  palaa  takaisin  virallisenkin 
tiederahoituksen  piiriin  (Nature  412,  s. 260). 


Mir-avaruus- 
aseman 
pudottaminen 
osa  salaliittoa? 

Todellinen  syy  Mir-avaruusaseman  pudottami¬ 
seen  on  vihdoinkin  paljastunut  (Skeptical  Inqui- 
rer  25(4)  s. 19).  Ufologi  Andy  Lloydin  mukaan 
NASA  ja  Yhdysvaltain  hallitus  halusivat  estää 
vilkkaan  avaruusturismin  kehittymisen.  Avaruu¬ 
teen  kameroineen  lentävät  turistilaumat  olisivat 
voineet  saada  liian  selkeitä  todisteita  maapallon 
ympärillä  sankoin  pilvin  leijuvista  vieraista  ava¬ 
ruusaluksista,  joten  he  katsoivat  parhaaksi  estää 
tällaisen  kehityksen,  koska  tämä  olisi  tietenkin 
pilannut  Yhdysvaltain  hallituksen  tunnetusti  laa¬ 
jan  ufosalailuohjelman. 

Lisätietoja  tästä  varsin  luovasta  teoriasta  voi 
löytää  www-sivulta  www.ufos-aliens.co.uk/cos- 
micmir.html  ■ 


Koonnut:  Jukka  Häkkinen 

Maailmankuvat 
uskon  vankeina 


Usko  on  outo  ominaisuus  ihmismie¬ 
lessä.  Monet  uskomukset  muok- 
kaavat  ajatteluamme  kankeisiin 
ajattelun  muotoihin,  dogmeihin  tai 
jopa  magiaan.  Filosofit  tietävät,  että 
arkiajattelussa  tiedon  puute  johtaa 
usein  uskomushaluun,  jota  käy¬ 
tännön  kokemukset  ja  äly  eivät  voi 
täysin  hallita,  koska  tunteet  ja  tahto 
hallitsevat.  Usko  ja  uskomukset  eivät 
hallitse  kuitenkaan  kaikkien  ihmisten 
elämää.  Jos  opimme  ajattelemaan 
joustavan  kriittisesti,  emme  tarvitse 
tietojen  korvikkeena  uskoa. 


Kirjailija  Mark  Twainin  tiedetään  sano¬ 
neen  ihmisen  omien  tavoitteiden  toteut¬ 
tamisesta:  “Jos  uskot,  että  pystyt,  olet 
todennäköisesti  oikeassa.  Jos  et  usko,  että  pystyt, 
olet  silloinkin  todennäköisesti  oikeassa.”  Salape¬ 
räinen  väite,  mutta  ilmeisen  toimiva.  Mark  Twain 
puhuu  tässä  uskon  alueesta,  joka  toimii  ihmisen 
persoonallisessa  tahdossa  ja  on  sidoksissa  yksilön 
toiveisiin  ja  tarpeisiin  erityisen  voimakkaasti. 

Huippuluokan  urheiluvalmentajat  ovat  valmen- 
nustoimissaan  lähellä  Mark  Twainin  ajatuksia.  He 
tietävät,  ettei  maailmanmestaruuksia  voiteta  ei- 
uskon  ja  skeptisen  spekulaation  avulla.  Voittajalla 
täytyy  olla  voiton  halu,  tahto  ja  usko  voittoon. 
Neutraali  asenne  ja  liiallinen  kriittinen  spekulaa¬ 
tio  sotkevat  voittamisen  todennäköisyyttä. 

Objektiiviseen  tietoon  ja  totuuteen  pyrkivän  on 
taas  parasta  hillitä  uskomushalua,  koska  siihen 
sekoittuvat  tunteet  ja  mieltymykset  häiritsevät 
kriittistä  ja  joustavaa  ajattelua.  Koko  ihmisen  ole- 
massaoloajan  hänen  ajatuksensa  ovat  perustuneet 


käytännön  kokemusten,  havaintojen  ja  uskomus¬ 
ten  sekamelskaan. 

Antiikin  Kreikka  vaikuttaa  edelleenkin  filo¬ 
sofiassamme  ja  tieteissämme.  Kreikassa  ei  mil¬ 
loinkaan  syntynyt  voimakasta  pappisbyrokratiaa, 
kuten  Egyptissä  ja  muissa  maissa.  Kreikan  filo¬ 
sofiassa  oli  kiintoisinta  tapa  selittää  ilmiöt  ma¬ 
giikkaa  välttäen.  Kun  Kreikkaan  Aigsopotamiaan 
vuonna  468-467  eaa.  putosi  suuri  meteoriitin 
järkäle,  ryhtyi  filosofi  Anaksagoras  pohtimaan 
tähtien  mahdollisesti  muodostuneen  samanlai¬ 
sesta  hehkuvasta  kivestä.  Aikanaan  mullistava  ja 
rohkea  ajatus! 

Kuuluisa  Demokritos  kreikkalainen  esitti  ato- 
miteorian  vuosina  460-400  eaa.  Hän  esitti  kaiken 
olevaisen  aineen  koostuvan  jakamattomista  hiuk¬ 
kasista,  atomeista  ja  niiden  erilaisista  yhteenliitty¬ 
mistä.  Oliko  tämä  hämmästyttävä  sattuma,  vaiko 
joustavan  ajattelun  tulos? 

Nykyajan  tiede  on  paljon  pohtinut,  miten  De¬ 
mokritos  osui  niin  lähelle  oikeaa  ja  totuutta.  Ko¬ 
keilemalla  se  ei  tapahtunut.  Suhteellisuusteoriaa 
ei  tunnettu,  eikä  hiukkaskiihdyttimiä  ollut.  Sat¬ 
tumaa  parempana  selityksenä  pidetään  loogista 
johtopäätöstä,  esimerkiksi  savun  ja  udun  katse¬ 
lua.  Luonto  on  hyvä  opettaja! 

Monet  kreikkalaiset  silti  erehtyivät,  mutta  hei¬ 
dän  ajattelunsa  oli  joustavaa,  magiasta  ja  dog¬ 
meista  riippumatonta.  Ajatusrakennelmia  voitiin 
kritisoida  ja  korjata.  Onko  siis  nykyihmisessä 
vaikuttava  usko  sisäistä  magiaa,  vai  tiedon  puut¬ 
teesta  syntyvän  kiduttavan  epävarmuustunteen 
suggestio? 

Joustava  ajattelu  ei  tarvitse  uskoa 

Tieteisperäisessä  ajattelussa  uskoa  ei  tarvita. 
Outoa  onkin,  että  uskoa-sanaa  käytetään  holtit¬ 
tomasti  myös  tieteellisessä  keskustelussa.  Väärä 
tapa,  tottumus  ja  haastattelutilanteet  ovat  luoneet 
käytännön  ilmaisuja  “uskomme  asioiden  olevan 
näin”  tai  “emme  usko  tämän  toimivan”.  Jousta¬ 
vassa  ajattelussa  vastaavat  vastaukset  ovat  mah¬ 
dollisuuksien  erittelyä.  Tiedonpuutetta  ei  korvata 

“Uskon  voima  on  paremmassa  käytössä  urheilussa,  arkiponnisteluissamme  ja  arvoina  uskonnoissa,  mutta 
älkäämme  käyttäkö  sitä  enää  tiedon  ja  sen  tulkinnan  korvikkeena.” 


uskomuskäsitteistön  vastauksilla,  vaan  täsmälli¬ 
semmin,  mallintamalla  ja  tarkastelemalla  asiaa 
eri  puolilta.  Siispä  myös  asian  käänteispuolet 
saavat  arvionsa.  Tällainen  kielenkäyttö  edellyttää 
opettelua.  Seuratessani  nobelistien  taitavaa  tie¬ 
teellistä  keskustelua  huomasin  heidän  hallitsevan 
monimallisen  väittelyn  ja  kahtapuolen  asioiden 
tarkastelun.  Toki  hekin  lipsauttivat  joskus  us¬ 
komuksiaan  ja  olivat  siitä  itse  selvästi  kiusaan¬ 
tuneita. 

Tieteissä  on  usein  tutkimusprojekteja,  kohteita 
ja  alueita,  joissa  on  testattava  ja  tutkittava  monien 
mallien  ja  vaihtoehtojen  oikeellisuutta.  Jos  tutkija 
uskoo  jonkin  mallin  toimivuuteen  paremmin,  hä¬ 
nen  havaitaan  uurastavan  mieliteoriansa  parissa 
enemmän  kuin  muiden.  Pätevä  tutkija  huomaa 
kuitenkin  erehdyksensä  ennemmin  tai  myöhem¬ 
min,  korjaa  virheensä  ja  ryhtyy  kokeilemaan  uusia 


malleja.  Entäpä  jos  uskomusmalli  olikin  oikea? 
On  olemassa  jokin  syy,  miksi  uskomusmalli  tuotti 
oikean  tuloksen!  Ja  selityksiä  on  useita.  Mallia 
tuki  tietoaineisto,  joka  oh  tulokseen  johtavassa 
järjestyksessä.  Havainnot,  testit  ja  kokeet  loivat 
todisteet.  Lisäksi  ilmiö  voitiin  toistaa. 

Toinen  tutkija  toisella  puolella  maapalloa  on 
toisen  koulukunnan  edustaja  ja  “uskoo”  tai  suosii 
alunperin  toista  mallia,  mutta  päätyykin  toisesta 
tietämättä  samoihin  lopputuloksiin.  Uskomus- 
malli  oh  virheellinen,  mutta  kokeet  ratkaisivat. 
Luonnon  tietosirut  ovat  lahjomattomia! 

Kolmas  tutkija  ei  suosi  mitään  mallia,  vaan 
analysoi  kaikkia  etäisen  viileästi,  päätyen  myös 
samoihin  lopputuloksiin.  Hän  ei  tarvinnut,  eikä 
tuntenut  uskoa  missään  vaiheessa.  On  mielen¬ 
kiintoista,  että  alkuajatukset  ja  motiivit  sekä  me¬ 
nettelytavat  ja  hallitut  tekniikat  voivat  vaihdella 

ja  johtaa  samoihin  lopputuloksiin. 

Myöhemmin  havaitaan,  että  oikeaksi  julistettu 
malli  oikeasuuntaisuudessaankin  on  puutteelli¬ 
nen.  Uusi  ryhmä  tutkijoita  huomaa  hylätyissä 
malleissa  osia,  joilla  on  jokin  tärkeä  tehtävä  vallit¬ 
sevan  mallin  sisällä.  Syntyy  väittelyjä  ja  kiistoja; 
siitä  osa  on  vain  tavanomaista  muutosvastarintaa, 
joka  murtuu,  mutta  malli  vain  paranee.  Tietosiru 
liittyy  toiseen  tietosiruun.  Oltiinpa  uskottu  mitä 
tahansa. 

Uskomisen  sekamelska  häiritsee 
kriittistä  ajattelua 

Hyvä  rikostutkija  koulii  ajattelunsa  irti  usko¬ 
musten  vankilasta.  Hänen  on  tuloksia  saadakseen 
seurattava  monia  johtolankoja  ja  tarkistettava 
lausuntojen  paikkansapitävyys.  Tutkimuksessa 
on  vaiheita,  jossa  kaikki  ovat  syyttömiä  tai  yhtä 
epäiltyjä.  Luonnonilmiöitä  tutkivan  tiedemiehen 
työ  on  samantapaista.  Vaikka  tässä  uskomusten 
vankila  on  tilavampi,  pystyy  taitava  tutkija  yleen¬ 
sä  tyhjentämään  ajattelunsa  uskoista  erittelevään 
toimintaan. 

Koulutuksessamme  on  selvästi  kriittisen  nä¬ 
kökulman  tarjonnan  puute.  Meidän  oma  emo¬ 
tionaalinen  sekamelskamme  häiritsee  kriittistä 
synteesiä,  ja  vaikka  älymme  ehkä  voi  varoittaakin 
uskomisen  vaaroista,  täysin  vapaiksi  emme  tule. 
Uskomishalumme  on  edelleen  kiinni  persoonam¬ 
me  tahto-,  halu-,  mieltymys-  ja  tunnealueiden 
häilyvissä  tekijöissä.  Uskomishalumme  on  kiel¬ 
teinen  ominaisuus,  kun  emme  pysty  säätelemään 
sitä  oikein,  mutta  positiivinen  tekijä  silloin,  kun 
lataamme  itseämme,  uskomme  voittoihin  ja  pa¬ 
rempaan  huomiseen.  Monet  tunteiden  ristiriitai¬ 
set,  häilyvät  tekijät,  muokkaavat  vahvasti  usko¬ 
amme,  ja  asioiden  selvittämisessä  ja  tutkimisessa 
usko  on  huono  kumppani. 

Tieteellisessäkielessä  asioiden  kuvaajana  usko- 
sana  on  täysin  tarpeeton.  Asiat  voidaan  ilmaista 
sanoilla,  jotka  kuvaavat  pienintä  tai  suurinta  to¬ 
dennäköisyyttä,  mahdollisuutta  tai  mallia.  Mate¬ 
matiikassa  tämä  on  helppoa  ja  täsmällistä.  Myös 


arkikielessä  voisimme  olla  täsmällisiä,  uskomuk¬ 
sista  riippumattomia  ilmaisijoita.  Puhumme  usein 
ympärillämme  olevien  ilmiöiden  olemassaolosta 
uskomuskäsitteillä. 

Asiat  ja  ilmiöt  ovat  olemassa  joko  meistä  riip¬ 
pumatta  tai  olemme  osana  niiden  tuottajia.  Osa 
ilmiöistä  on  tuntemattomia  tai  huonosti  tunnettu¬ 
ja.  Ilmiöt  pannaan  järjestykseen  kriittisellä  ajatte¬ 
lulla,  joka  on  tarpeeksi  monimallinen  ja  joustava. 
Asiat  ja  ilmiöt  ovat  sen  jälkeen  meille  mahdolli¬ 
sia,  todennäköisiä,  hyvin  tai  huonosti  tunnettuja, 
vilpittömiä,  luotettavia,  tarkistettuja  jne. 

Kriittinen  monimallinen  ja  joustava  ajattelu 
mahdollistaa  sen,  että  yksilö  tulee  toimeen  häntä 
kiusaavien  puutteellisten  tietojen  ja  ristiriitaisten 
asioiden  kanssa. 

On  ymmärrettävä,  että  toimintoj  amme  j  a  tarpei¬ 
tamme  varten  tarvitsemme  paljon  erilaisia  tietoja. 
Melkein  aina  käytännön  elämässämme  tarvitsem¬ 
me  tietoa  enemmän  kuin  olemme  kyenneet  sitä 
hankkimaan  tietyssä  ajassa. 

Älymme  avulla  voimme  panna  tietomme  mo¬ 
nitasoisiin  käyttö-  j  a  arvoj  ärjestyksiin ,  j  a  voimme 
muun  muassa  luovuuden  kautta  tuottaa  uutta  tie¬ 
toa  ja  niille  uusia  arvoja.  Uskomispaineita  tulee 
silti  tietoarvoihin  koko  ajan  pieninä  ruiskeina. 
Emme  täsmällisesti  voi  olla  varmoja  esimerkiksi 
jonkun  historiallisen  tiedon  paikkansapitävyy¬ 
destä  tai  siitä,  ovatko  tapahtumat  edenneet  jos¬ 
sakin  väitetyssä  järjestyksessä.  Puhuvatko  ufo- 
havaitsijat  totta  jne? 

Meidän  olisi  syytä  oppia  neutraloimaan  us- 
komushalumme  ominaisuuksia,  jotta  voimme 
paremmin  toteuttaa  kriittistä  ajatteluamme.  Ny¬ 
kymaailman  asiat  ja  ilmiöt  tarvitsevat  päivittäistä 
kriittistä  synteesiä,  vaikkapa  vain  viestintää  tar¬ 
kastellen.  Halumme  uskoa  on  yksi  ominaisuu- 
temme,  jota  emme  ole  vielä  oppineet  ohjailemaan 
älykkäästi,  ja  siinä  ovat  tunne  ja  tahto  voimak¬ 
kaasti  mukana.  Uskon  voima  on  paremmassa 
käytössä  urheilussa,  arkiponnisteluissamme  ja 
arvoina  uskonnoissa,  mutta  älkäämme  käyttäkö 
sitä  enää  tiedon  ja  sen  tulkinnan  korvikkeena. 

■ 

Kirjoittaja  on  avaruus-ja  tiedeaiheisiin  erikois¬ 
tunut  freelancer-tiedetoimittaja  ja  viestinnän 
opettaja. 

HTAJAN  PALSTA 


Syysa  kti  viteetteja 


Skepsiksen  syksyn  toiminta  on  alkanut  vilk¬ 
kaana,  edessä  on  mielenkiintoisia  luento¬ 
ja,  messuja  sekä  paranormaalien  ilmiöiden 
testausta.  Myös  muita  hankkeita  on  tekeillä,  ta¬ 
voitteenamme  on  parantaa  Skepsiksen  tiedotus- 
ja  asiantuntijatoimintaa. 

Eräs  yhdistyksen  tärkeä  vaikuttamistapahan  on 
ollut  tiedotusvälineissä  näkyminen,  ja  Skepsiksen 
hallituksen  ja  tieteellisen  neuvottelukunnan  jä¬ 
senet  ovat  olleet  aktiivisia  esiintyjiä.  Vaikka  asiat 
ovat  toimineet  hyvin,  pyrimme  vielä  tehostamaan 
tätä  toimintaa,  ja  olemme  muodostamassa  tie- 
donvälitystyöryhmää,  jonka  tavoitteena  on  orga¬ 
nisoida  Skepsiksen  asiantuntijat  selkeiksi  asian¬ 
tuntijaverkostoiksi.  Tällä  tavoin  voimme  entistä 
paremmin  huolehtia  siitä,  että  saamme  koottua 
parhaat  asiantuntijat  tukijoukkoihimme.  Muuta¬ 
man  kuukauden  sisällä  skepsiksen  www-sivuille 
pitäisikin  ilmestyä  tiedonvälitystyöryhmämme 
rakenne  ja  skeptinen  asiantuntijahakemisto. 

Syksy  on  muutenkin  kiireistä  aikaa:  Skepsik¬ 
sen  haaste  on  otettu  vastaan  ja  syys-lokakuussa 
testaamme  henkilöitä,  jotka  yrittävät  saada  aikaan 
haasteen  piirissä  olevia  ilmiöitä.  Näistä  asioista 
on  odotettavissa  raportti  myöhemmin  talvella. 
Myös  muualla  paranormaaleja  ilmiöitä  tuntuu 
löytyvän. 


Syyskuun  alkupuolella  Yleisradion  radio  Ai¬ 
nossa  psykologi  Tony  Dunderfelt  kertoi  todista- 
vansa  selvänäkemisen  olemassaolon.  Olin  puhe- 
linlangan  päässä  kommentoimassa  tätä  suorassa 
lähetyksessä  suoritettua  testiä,  joka  ikävä  kyllä 
epäonnistui:  selvänäkeminen  karkasi  tällä  kertaa 
käsistämme.  Dunderfelt  ei  jostain  syystä  halunnut 
ottaa  Skepsiksen  haastetta  vastaan,  joten  emme 
pääse  todentamaan  hänen  väitteitään  selvänäke¬ 
misen  olemassaolosta. 

Joulukuussa  jaamme  taas  Sokrates-  ja  Huuhaa- 
palkinnot  jaossa.  Aikaisempina  vuosina  jäsenten 
lähettämistä  vinkeistä  on  ollut  huomattavasti  apua 
sopivia  palkintoehdokkaita  etsittäessä,  joten  lähe- 
telkääpä  vinkkejä  hyvistä  ehdokkaista  minulle 
sähköpostiosoitteella  chairman@skepsis.li. 

Jukka  Häkkinen 
Skepsis  ry:n  puheenjohtaja 


Skepsis  ry  Turun  Kirjamessuilla  5.-7.10. 


Skepsiksen  Turun  aluetoiminnalla  on  osasto  Mes¬ 
sukeskuksen  A-hallissa.  Tarjolla  on  Skeptikko- 
lehtiä  +  muuta  skeptistä  informaatiota  ja,  mikäli 
tähdet  ovat  suotuisia,  plasmapallo  ja  levitoiva  lau¬ 
tanen.  Hannu  Lauerma  pitää  lauantaina  yleisö- 
luennon  aiheenaan  “Hypnoosin  mielekkään  käy¬ 
tön  rajat”.  Skeptisissä  tuokioissa  puhuvat  perjan¬ 
taina  Juha  Hiltunen  (“Tieteen  ja  pseudotieteen 


ristiriidat”)  ja  sunnuntaina  Ilpo  V.  Salmi  (“Faraon 
kuiskaus  -  Tutankhamonin  haudan  päättymätön 
tarina”).  Lauantai-iltana  järjestetään  messuillan- 
vietto  (aika  ja  paikka  ilmoitetaan  myöhemmin), 
tervetuloa.  Mahdolliset  tiedustelut  Minna  Suho¬ 
nen  /  040-581  0921,  Heikki  Ervasti  /  050-588 
6167  ja  Veikko  Näntö  /  050-503  1016.  ■ 

Korvakynttilö  imee 
"vaikkua"  jopa 
ilmapallon  sisältä? 


Luontaisterveys-lehdessä  on  kerrottu,  että 
Suomessa  on  jo  450  koulutettua  hoitajaa, 
joista  14  on  suorittanut  diplomin  korva- 
kynttilähoidosta.  Miksi  siis  puhdistuttaa 
korvansa  terveyskeskuksessa,  kun  voi 
maksaa  terapeutille  luonnollisesta  vaihto¬ 
ehtohoidosta? 

Skeptikko-lehti  meni  vieläkin  pidemmälle 
ja  testasi  korvan  "puhdistamista”  kynttilällä 
ihan  omin  päin. 


Ostimme  aidon  “HOPI  origanal”  -kyntti¬ 
län  20  mk:lla.  Kynttilä  oli  luonnonmu¬ 
kaisesti  pakattu  muovipussiin.  Oikeas¬ 
taan  kyseessä  on  ohuesta  pellavakankaasta  kää¬ 
ritty  putkilo,  joka  on  kyllästetty  mehiläisvahalla. 
Sen  toinen  pää  sytytetään  palamaan  ja  palamaton 
pää  pyöräytetään  korvakäytävään.  Yksinkertais¬ 
ta,  eikö  totta? 

Pakkauksen  mukana  tuleva  A4-esite  lupaa  vai¬ 
kun  poiston  lisäksi  mahtavia  vaikutuksia.  Apu 
tulee  mm.  poskiontelotulehdukseen  ja  migreeniin 
-  jopa  äänet  korvissa  vaimenevat! 

Huonot  tiedot  fysiikasta  ja 
anatomiasta 

Käyttöohjeen  laatijalla  on  huonot  tiedot  sekä 
fysiikasta  että  anatomiasta.  Ohjeessa  nimittäin 
väitetään,  että  kynttilän  palaessaan  synnyttämä 
imu  vaikuttaa  korvissa  ja  poskionteloissa. 

Jos  oletetaan,  että  kynttilä  todella  aikaansaa 
alipainetta,  niin  se  syntyy  ulkokorvaan,  jonka 
tärykalvo  eristää  välikorvasta  ns.  hermeettisesti. 
Välikorvasta  on  kyllä  yhteys  eli  tiehyt  nieluun 
(josta  todistaa  paineentasauksen  aikaansaama 
korvien  loksahtelu  nielaistessa)  ja  nielusta  taas 
ulkoilmaan  suuontelon  ja  nenäkäytävän  kautta. 


Poski-  ja  otsaontelot  aukenevat  nenäkäytäviin 
paitsi  silloin,  kun  tulehdus  tukkii  onteloiden  au¬ 
kot.  Minkäänlaista  anatomista  “putki”-yhteyttä 
ulkokorvatilan  ja  poskionteloiden  välillä  ei  ole, 
eikä  korvakynttilää  polttamalla  ole  siten  mahdol¬ 
lisuutta  vaikuttaa  paine-olosuhteisiin  nielu/ne- 
näontelosysteemissä,  joka  lisäksi  on  yhteydessä 
ulkoilmaan  sieraimien  kautta. 

Jos  oletetaan,  että  edes  korvakäytävään  syntyy 
alipainetta,  kumoaa  ohje  saman  tien  itsensä.  Siinä 
näet  väitetään,  että  alipaine  kierrätyttää  “yrtti- 
huuruja”  korvassa  suojaten  ärtyneitä  alueita.  Jos 
kynttilä  on  ohjeiden  mukaan  tiiviisti  korvakäytä¬ 
vän  suulla  aiheuttaen  palaessaan  alipaineen,  mistä 
korvausilma  sitten  tulee?  Kun  kynttilän  vieläpä 
pitäisi  imeä  korvavaikkua  sisäänsä,  on  ihme  ettei 
se  ime  mukanaan  myös  tärykalvoa. 

Täysin  tehoton  mutta  ei  harmiton 
hoitomuoto 

Suoritimme  kokeen  todetaksemme  aiheuttaako 
korvakynttilä  palaessaan  merkittävää  alipainetta 
tai  pumppaavaa  liikettä  korvakäytävään.  Kyntti¬ 
län  alapäähän  teipattiin  tiiviisti  pieni  ilmapallo. 
Jos  palaessa  syntyisi  alipainetta,  rutistuisi  pallo 
kokoon  kuin  rusina. 

Jos  kynttilän  palaessa  syntyisi  alipainetta,  pitäisi 
ilmapallon  rutistua  kokoon  kuin  rusina,  mutta  se 
ei  värähdäkään.  Kun  jäljelle  jäänyt  kynttilänpätkä 
halkaistaan,  sisältää  se  kuitenkin  melko  runsaas¬ 
ti  korvavahaa  muistuttavaa  töhnää.  Tarkemmalla 
tutkimuksella  töhnä  osoittautuu  jähmettyneiksi  va- 
hapisaroiksi,  joita  oli  valunut  kynttilän  palavasta 
päästä  alaspäin. 


Tulos  ei  tietenkään  ollut  yllätys:  ilmapallo  ei 
värähtänytkään. 

Koejärjestely  ei  tietenkään  poissulje  putkimai¬ 
sessa  muodossa  syntyvää  pientä  ilmavirtausta. 
Sillä  ei  liene  merkitystä,  koska  imun  piti  riittää 
peräti  korvan  putsaukseen. 

Kynttilä  sammutettiin  asianmukaisesti  veteen 
kastamalla.  Olisiko  kynttilä  puhdistanut  ilma¬ 
pallon  epäpuhtauksista?  Halkaisimme  jäljelle 
jääneen  pätkän,  ja  kas:  se  sisälsi  melko  runsaasti 
korvavahaa  muistuttavaa  töhnää! 

Ihmeellinen  kaukovaikutus  selvisi  tarkemmal¬ 
la  tutkimuksella:  kyseessä  olivat  jähmettyneet 
vahapisarat,  joita  oli  valunut  kynttilän  palavasta 
päästä  alaspäin. 

Ilmapallon  sisältä  löytyi  myös  muutama  pieni 
vahakokkare.  Kynttilä  juuressa  oleva  harva  filtteri 
oli  estänyt  isompien  valumien  päätymisen  alas 

asti. 

Korvakynttilä  on 
ilmeisesti  täysin 
tehoton  hoitomuo¬ 
to.  Mutta  ei  täysin 
harmiton.  Sulaa  va¬ 
haa  saattaa  joutua 
korvakäytävään, 
joka  aiheuttaa  sekä 
korvien  tukkoisuut- 
ju  ta  että  altistaa  tuleh¬ 

duksille. 

Kynttilän  poltto 
lähellä  hiuksia  ei 
muutenkaan  ole  ko¬ 
vin  suositeltavaa. 


Pertti  Laine 
Veikko  Näntö 

Kari  Mäkelä 


Maasöteilyraportti 
jälleen  saatavissa 


80-luvun  taitteessa  tehtiin  Oulun  yliopis¬ 
tossa  perusteellinen  tutkimus  maasäteilyn 
ja  vesisuonien  etsimisestä  varpujen  ja 
heilureiden  avulla.  Mielenkiintoinen  tutki¬ 
musraportti  on  ollut  hankalasti  saatavilla. 
Nyt  raportti  on  saatettu  tekijöiden  ystäväl¬ 
lisellä  luvalla  sähköiseen  muotoon  kaikkien 
helposti  saataville  Skepsiksen  vvebbisivulle. 
Seuraavassa  referaatti  raportista. 


Tutkimus  tehtiin  vuosina  1976-1983  Oulun 
yliopiston  kansanterveystieteen  ja  biofy¬ 
siikan  laitoksilla.  Raportti  ilmestyi  vuonna 
1985  Kansanterveystieteen  julkaisuja  -sarjassa. 

Skepsis  ry:n  yksi  tehtävä  on  määritelmän  mu¬ 
kaan  "Julkaista  paranormaaleja  ilmiöitä  koskevia 
väitteitä  tutkivia  artikkeleja  ja  kirjoja".  Koska 
alkuperäinen  raportti  on  hankalasti  saatavissa, 
päätettiin  käyttää  hyväksi  nykyistä  tietoteknii¬ 
kan  helppoutta  ja  julkaista  raportti  sellaisenaan 
sähköisessä  muodossa.  Alkuperäinen,  A5  kokoi¬ 
nen  paperiversio  skannattiin  A4  kokoon  pdf-for- 
maattiin,  joka  on  helposti  luettavissa  Internetin 
välityksellä.  Raportin  tekijöiden  kirjallisen  luvan 
perusteella  tämä  sähköinen  versio  on  vapaasti 
käytettävissä  ei-kaupallisiin  tarkoituksiin. 

Ainoat  muutokset  raporttiin  tehtiin  formaatin 
muutoksesta  aiheutuvista  syistä,  eivätkä  ne  vai¬ 
kuta  itse  raportin  sisältöön.  Sähköisen  version 
työsti  Kari  Mäkelä.  Raportin  pdf- versio  löytyy 
Skepsiksen  sivulta  osoitteesta  http://www.  skep¬ 
sis. fi/jutut/maasateilyraportti.rtf 

Monenmoisia  ongelmia 

Tutkimus  oli  harvinaisen  perusteellinen  käsit¬ 
täen  mm.  32  Suomen  parhaan  kaivonkatsojan 
testauksen.  Tämän  laajempaa  tutkimusta  ei  voida 
kuvitella  tehtävän  ainakaan  Suomen  olosuhteissa. 
Raportti  on  hyvä  esimerkki  siitä,  että  tieteellinen 
todistaminen  on  usein  sangen  helposti  ymmär¬ 


rettävää  ja  yksinkertaista.  Ei  tarvita  monimut¬ 
kaisia  mittareita  ja  professorien  käsittämätöntä 
muminaa. 

Raportti  alkaa  kuvaavilla  johtosanoilla:  "Kun 
kyseessä  on  maasäteily  ja  sen  tutkiminen,  ei  voi¬ 
da  välttyä  tieteen  ja  kansan  syvien  rivien  tiedon 
väliseltä  ristiriidalta.  Tässä  esitämme  poimintoja 
tutkimuksen  kiviseltä  polulta.” 

Kansanviisauteen  puuttuminen  aiheutti  tut¬ 
kijoille  monenmoisia  ongelmia.  Raportissa  on 
viitattu  useisiin  kymmeniin  lehtiartikkeleihin, 
joita  julkaistiin  tutkimuksen  käynnissäoloaikana. 
Päätekijät  Martti  Mela  ja  Onni  Kari-Koski- 
nen  joutuivat  joka  kerta  tavallaan  altavastaajina 
esiintymään  useissa  radio-  ja  televisio-ohjelmis¬ 
sa.  Tuttu  ilmiö  skepsisläisille. 

Tutkijoiden  kiinnostus  herää 

Seuraavassa  lainauksessa  on  selkeä  osoitus  siitä 
mitä  seuraa,  kun  lääkäri  alkaa  toimessaan  oikeasti 
toteuttaa  uskomushoitoa.  Kunnassa  oltiin  mie¬ 
luummin  ilman  lääkäriä  (5  vuotta)  kuin  annettiin 
kunnanlääkärin  jatkaa  vuoteiden  paikan  siirtely- 
kehotuksia  ‘vesisuonien’  sijainnin  mukaan. 

"Nakkilan  kunnanlääkärinä  1948-1950  Onni 
Kari-Koskinen  sai  kuulla  edeltäjänsä  kunnan¬ 
lääkärin  toimenpiteistä.  Käydessään  potilaidensa 
luona  sairaskäynneillä  tämä  oli  tarkastellut  ja  tut¬ 
kinut  heidän  vuoteittensa  sijaintia  “vesisuoniin" 
nähden  kelloa  heilurina  käyttäen  ja  sitten  esittänyt 
potilaille  vuoteen  siirtoa  sopivampaan  paikkaan 
sairaudestaan  parantuakseen.  Tähän  toimintaan 
kunnanisät  suhtautuivat  kielteisesti  ja  yrittivät 
saada  kunnanlääkäriään  toimimaan  ‘koululääke¬ 
tieteen  ’  edellyttämällä  tavalla.  Kun  tämä  ei  onnis¬ 
tunut,  kunnanlääkärin  virka  lakkautettiin  v.  1941, 
ja  kesti  viisi  vuotta  ennen  kuin  virka  uudelleen 
perustettiin  ja  täytettiin.” 

Koko  maasäteilytutkimuksen  käynnistymisen 
primus  motorina  oli  maanviljelysneuvos,  agrono¬ 
mi  Mauno  Pohjonen.  Hän  oli  70-luvulla  kuuluisa 
kaivonkatsoja  sekä  maasäteilyn  ja  sairauksien 
välisen  yhteyden  omatekoinen  tutkija,  joka  käytti 

tieteellisyyden  riman  reippaasti  alittavia  mene¬ 
telmiä. 

Pohjosen  akateemiseen  oppiarvoon  viitatta¬ 
neen  ‘tutkijan  mielipide’  -otsikon  alla  esitetyssä 
vuodatuksessa:  "Kokeiden  alussa  tutkija  koki 
tekevänsä  innolla  mielenkiintoista  pioneerityö¬ 
tä,  johon  jo  biofysiikan  monitieteinen  olemus¬ 
kin  velvoitti.  Kun  kokeet  edistyivät  ja  tulosten 
analysointi  kehittyi,  usein  jäi  kysymään,  ovatko 
jopa  opillista  sivistystä  saaneiden  säteilymiesten 
pyyteet  vilpittömät.” 

On  merkillepantavaa,  että  tutkijoilla  ei  ollut 
ennakkoasenteena  kielteistä  suhtautumista  maa- 
säteilyyn. 

Luotettava  indikaattori  puuttuu 

Maasäteilytutkimuksen  kysymyksenasette¬ 
lua  kuvaa  osuvasti  seuraava  lainaus  raportista: 
“Maasäteilyyn  kohdistuvissa  tutkimuksissa  en¬ 
simmäiseksi  ongelmaksi  tulee  aina  luotettavan 
indikaattorin  puuttuminen.  Huolimatta  lukuisista 
tutkimuksista  ja  kokeiluista  ei  ole  löydetty  mit¬ 
taria,  joka  kiistattomasti  osoittaisi  hypoteettisen 
maasäteilyn  olemassaolon.  Tästä  syystä  on  aina 
jouduttu  turvautumaan  taikavarpua  tai  heiluria 
indikaattorina  käyttävään  ihmiseen.  Tämä  mene¬ 
telmä  on  lukuisissa  kokeissa  sekä  muualla  maa¬ 
ilmassa  että  Suomessa  jo  osoitettu  epäluotetta¬ 
vaksi,  vaikka  koehenkilöiltä  ei  olekaan  selityksiä 
puuttunut.  Kuitenkin  jokainen  sukupolvi  näyttää 
joutuvan  määrittelemään  tutkimuksin  kantansa 
asiaan,  koska  vanha  teesi  kaivetaan  yhä  uudelleen 
esille:  ‘kansanviisaus’  osoittaa  maasäteilyn  ole¬ 
massaolon,  ja  aitona  luonnonilmiönä  se  ansaitsee 
tulla  vakavasti  tutkituksi.” 

Myös  Oulun  yliopistossa  jouduttiin  aloittamaan 
samasta  ikuisuuskysymyksestä,  varvunkäyttäjän 
luotettavuudesta.  Käytetyt  mittausmenetelmät 
olivat  ennestään  tunnettuja.  Sitävastoin  tulosten 
tilastollisessa  käsittelyssä  sovellettiin  menetel¬ 
miä,  joita  voidaan  pitää  aikaisempia  luotetta¬ 
vampina.  Tutkimuksessa  pyrittiin  vastaamaan 
seuraa viin  kolmeen  kysymykseen: 

1 .  Löytääkö  koehenkilö  samaa  aluetta  useam¬ 


man  kerran  tutkiessaan  säteilypisteet  aina  samois¬ 
ta  kohdista? 

2.  Löytävätkö  eri  koehenkilöt  samalta  alueelta 
säteilypisteet  samoista  kohdista? 

3.  Löytääkö  koehenkilö  maahan  upotetun  kei¬ 
notekoisen  vesisuonen? 

Vesisuoni-  ja  maasäteilytesti 

Koemenetelmää  kuvaa  seuraava  lainaus:  ”Maa- 
säteilymittaukset  Martti  Mela  päätti  tehdä  maas¬ 
tossa  siten,  että  koehenkilöt  kuljetetaan  suoraa 
ja  tasaista  metsätietä  hitaasti  ajavassa  autossa. 
Tarkoitukseen  sopivat  tiet  löytyivät  Mauno  Poh¬ 
josen  ja  eräiden  muidenkin  tunnettujen  maasätei- 
lymiesten  toimesta.  Tyypillistä  tielle  oli,  että  se 
sijaitsi  pohjois-eteläsuunnassa  ja  maasäteilylinjat 
leikkasivat  kohtisuorasti  tien,  säteily  linjoja  oli 
harvahkosti  ja  ne  tuntuivat  voimakkailta.  Koe¬ 
henkilöt  saivat  ennen  kokeita  tutkia  haluamallaan 
tavalla  tien  ja  hyväksyivät  sen  mittauskohteeksi. 
Myös  mittausta  autosta  harjoiteltiin  ennen  koetta, 
eikä  varvun  toimintaan  ollut  kenelläkään  erityistä 
huomauttamista.  Auto  oli  maastoauto,  jonka  ikku¬ 
nat  koeajaksi  peitettiin.  Tien  vierellä  oli  100-150 
m  pitkä  mittanauha,  josta  luettiin  säteilylinjojen 
kohta,  jonka  koehenkilön  varpu  tai  vastaava 
osoitti  painuessaan  alas  tai  noustessa  ylöspäin. 
Kokeita  tehtiin  sokkona  ja/tai  ilman.  Edelliset 
katsottiin  tieteellisesti  päteviksi.  Sokkokokeissa 
koehenkilö  istui  hyvin  hitaasti  liikkuvan  auton  ta¬ 
kapenkillä  ja  ilmoitti  varvun  taipuman  sanomalla 
‘  nyt  ’ .  Auton  vieressä  kävelevä  tutkimusassistentti 
merkitsi  mittanauhan  lukeman  vastaavalla  koh¬ 
dalla  koepöytäkirjaan  noin  ±  5  cm  tarkkuudella. 
Kokeen  alkamiskohtaa  koehenkilön  tietämättä 
muutettiin  joka  kerralla  muutama  metri.” 

Koehenkilöt  totesivat  varvun  taipuvan  hyvin 
autossakin  ja  Mauno  Pohjonen  kertoi  varvun  tai¬ 
puvan  jopa  lentokoneessakin.  Kokeissa  ei  ollut 
kiirettä  ja  hyvä  ‘fiilinki’  vallitsi  kaikkien  kesken. 
Näihin  pääkokeisiin  osallistui  32  henkilöä,  mo¬ 
net  heistä  useita  kertoja  kesän  ja  syksyn  1978 
aikana.  Koepisteitä  kertyi  n.  5000  kpl  merkiten 
siten  huomattavan  suurta  tilastollista  lukumäärää. 
Koehenkilöt  oli  valittu  suurelta  osin  Mauno  Poh¬ 
josen  ilmoituksen  perusteella. 

Tutkimusasetelma  oli  niin  selkeä  ja  yksinker¬ 
tainen  kuin  voi  olla.  Jos  varvunkäyttäjä  löytää 
toisen  varvunkäyttäjän  osoittamat  paikat  tai  edes 
omat  aikaisemmin  osoittamansa  paikat  satunnais¬ 
ta  useammin,  voidaan  varvun  taipumisen  todeta 
aiheutuvan  jostakin  varvunkäyttäjän  ulkopuoli¬ 
sesta  ilmiöstä. 

Tässä  on  huomattava,  että  vaatimuksena  ei 
suinkaan  ollut  kaikkien  taipumakohtien  uudel¬ 
leen  löytyminen,  riitti  kun  löysi  suurimman  osan. 
Toisaalta  näyttöön  ei  riittänyt  se,  että  löysi  joitakin 
aikaisempia  pisteitä.  Tässä  kohden  kansanihmi¬ 
sen  käsitys  näytön  riittävyydestä  usein  poikkeaa 
tieteellisestä  käsityksestä. 

Kohtalonkysymykseksi  osoittautui  tässä  tes¬ 
tissä  sokkoutus.  Varpumiehen  ei  sallittu  missään 
varsinaisen  testin  vaiheessa  havainnoida  ympä¬ 
ristöään  tai  toisten  koehenkilöiden  tuloksia.  Jos 
varvun  taipuminen  todella  aiheutuu  ulkopuolisen 
ilmiön  vaikutuksesta,  ei  sokkoutuksesta  pitäi¬ 
si  oleman  mitään  haittaa.  Tutkimusmenetelmän 
hyväksyivät  ennakkoon  kaikki  32  varvunkäyt- 
täjää. 

“Arpamieskin”  menestyi  kohtuullisesti 

"Keskeinen  osuus  tulosten  analysoinnissa  on 
ollut  kuvitteellisella  ‘säteilyntutkijalla’,  joka  pa- 
junvarvun  sijasta  käyttää  instrumenttina  arpa- 
noppaa.  Tämä  arpoja  on  periaatteessa  kulkenut 
todellisten  koehenkilöiden  jäljessä  ja  toistanut 
heidän  mittauksensa,  mutta  mahdollisista  sätei- 
lylinjoista  välittämättä  sijoittanut  omat  pisteensä 
polulle  täysin  umpimähkäisesti.  Arpomalla  toimi¬ 
van  säteilyntutkijan  tulokset  on  helposti  ennustet¬ 
tavissa  todennäköisyyslaskentaa  apuna  käyttäen. 
Samalla  nämä  tulokset  antavat  ehdottomat  mini¬ 
mivaatimukset,  jotka  todellisten  koehenkilöiden 
tulisi  ylittää.  Kuitenkin  tällainen  vähälahjainen 
säteilyntutkija  olisi  varsin  hyvin  menestynyt  ko- 
keneitten  ammattilaisten  joukossa." 

Raportissa  esitetään  tuloksia  hyvin  paljon 
graafisessa  muodossa  siten,  että  vaikka  tilastol¬ 
lisia  tarkasteluja  ei  ymmärtäisikään,  voi  havain- 
topisteiden  hajaantumisesta  nähdä  saman  asian 
kuin  minkä  tilastolliset  menetelmät  osoittavat. 
Testin  tulokset  ilmenevät  seuraavasta:  “Voidaan 
odottaa,  että  ammattitaitoinen  varvunkäyttäjä 
saa  paremman  tuloksen  kuin  arpomalla.  Todella 
korkealuokkaisia  saavutuksia  ei  kuitenkaan  löy¬ 
dy  koesarjoista.  Vaikka  satunnaisesti  joukosta 


löytyykin  muutamia  kohtalaisen  hyviä  tuloksia, 
ao.  koehenkilöt  eivät  ole  pystyneet  toistamaan 
niitä  muissa  kokeissa.  —  Edellä  esitetty  koskee 
kaikkia  koehenkilöitä.  Yksikään  heistä  ei  pysty¬ 
nyt  tasaisen  hyviin,  toistettaviin  suorituksiin  eri 
koesarjoissa.  Vaikka  yksittäisiä  hyviä  tuloksia 
esiintyikin,  ne  eivät  missään  vaiheessa  yltäneet 
kymmenien  senttien  tarkkuuteen  (kriteeri  10 
-  20  cm).  Arpomalla  toimiva  varvunkäyttäjä  on 
mahdollisimman  huono  vertailukohta,  mutta  sii¬ 
tä  huolimatta  tällainen  henkilö  olisi  menestynyt 
varsin  kohtuullisesti  maan  parhaiden  kaivonkat- 
sojien  joukossa.” 

Keinotekoisen  vesisuonen  etsiminen 

Osa  kaivonkatsojista  väittää  pystyvänsä  määrit¬ 
tämään  vesisuonen  syvyyden  ja  virtaussuunnan. 
Vesisuoneksi  riittää  jopa  puutarhaletku.  Tällaisen 
kyvyn  testaamiseksi  tehtiin  seuraava  koe:  "Kei¬ 
notekoisena  vesisuonena  toimi  hiekkamaahan  0,5 
m:n  syvyyteen  kaivettu  100  m  pitkä  ja  3"  paksu 
palokunnan  kangasletku.  Siihen  ohjattiin  palo- 
postista  jatkuva  vesivirta  n.  300  l/min.  Mittaus- 
polku  ylitti  letkun  useammasta  kohdasta  (ks.  kuva 
1 ).  Koehenkilöt  tutkivat  polun  hitaasti  liikkuvassa 
autossa  istuen  sekä  myös  jalan  silmät  peitettynä. 
Indikaattorina  he  käyttivät  varpua.  Ennen  kokeen 
suorittamista  oli  varmistettu,  että  se  toimii  näissä 
olosuhteissa.” 

Tuloksista  tutkijat  toteavat:  ” - koehenkilöi¬ 

den  löytämät  säteilypisteet  jakautuvat  tasaisesti 
koko  polun  matkalle.  Letkujen  kohdalla  ei  ole 
pistekasautumia.  -  -  -  Tulokset  osoittavat,  että 
koehenkilöt  eivät  löydä  varvun  avulla  maahan 
upotettuja  letkuja  tässä  koejärjestelyssä.  Eräs 
koehenkilöistä  yritti  myös  määrittää  taikavarvun 
avulla  veden  virtaussuunnan  muoviletkussa,  mut¬ 
ta  yhtä  huonolla  menestyksellä.  Ainoa  kohta,  jon¬ 
ka  useimmat  havaitsivat,  oli  tiessä  oleva  painuma. 
Autolla  yli  ajettaessa  tärähdys  tuntui  selvästi  ja 
sai  varvun  reagoimaan." 

Maasäteilyltä  suojaavat  laitteet 

Tutkimuksissa  testattiin  S-tasaajaksi  kutsuttua 
säteilynpoistolaitetta:  "Suomalainen  S-tasaajaon 
valmistettu  kahdesta  kuparilankakierukan  yhdis¬ 
tämästä  sementtijauheella  täytetystä  muoviputki- 
losta.  Uudemmassa  mallissa  raskas  sementti  on 
korvattu  vaahtomuovilla  ilmeisesti  postikulujen 
pienentämiseksi.  Lisäksi  napojen  väliin  on  lisätty 
‘kondensaattori’,  alumiinifolioon  kääritty  vaah- 

Kuva  1.  Keinotekoisen  vesisuonen  etsiminen.  Koejärjestely  ja  tulosten  laskemisperiaate. 


tomuovin  kappale.  Laitteen  sanotaan  keräävän 
maasäteilyn  30  m:n  säteeltä.  Säteilyn  kertymisen 
vuoksi  kondensaattori  on  ajoittain  vaihdettava. 
Ilmeisesti  tätä  mallia  MH-Import  Oy  myy  Protek- 
tor-nimisenä  antaen  harhaanjohtavaa  tietoa  lait¬ 
teen  alkuperästä.  S-tasaajia  oli  laitteen  kehittäjän 
mukaan  v.  1978  myyty  jo  4000  kappaletta  30  mk: 
n  hintaan.  Protektor  maksaa  erään  mainoksen 
mukaan  69  mk.  Laitteiden  toiminnalle  ei  ole 
fysikaalisia  perusteita,  vaan  ne  ovat  puhtaasti 
taikakaluja.” 

"Koehenkilöinä  toimi  neljä  varvunkäyttäjää 
sekä  laitteen  kehittäjä.  Sopiva  säteilykenttä  etsit¬ 
tiin  taikavarvun  avulla.  S-tasaaja  sijoitettiin  pai¬ 
kalleen  tai  poistettiin  siltä  laitteen  kehittäjän  ohjei¬ 
den  mukaan.  Koehenkilöt  arvioivat  säteilykentän 
voimakkuuden  heilurin,  silkkilangassa  roikkuvan 
teräskuulan,  pyörähdysten  lukumäärästä.  Sätei¬ 
lykentän  puuttuessa  heiluri  ei  liikkunut  lainkaan. 
Jos  pyörähdysten  lukumäärä  nousi  yli  300,  sätei¬ 
lykenttä  oli  syöpää  aiheuttava.  Varsinaisten  ko¬ 
keiden  aikana  koehenkilöt  eivät  tienneet,  milloin 
S-tasaaja  oli  toiminnassa  ja  milloin  ei.” 

“S-tasaajalla  suoritettiin  yhteensä  300  varsi¬ 
naista  koetta.  Kokeiden  aikana  koejärjestelyjä 
jouduttiin  useaan  otteeseen  muuttamaan.  Nämä 
liittyivät  S-tasaajan  sijoittamiseen,  rakennusten 
maadoitukseen,  S-tasaajien  lukumäärän  sekä 
kuun  vaiheen  huomioimiseen.  Aina,  kun  koe¬ 
henkilöt  näkivät,  oliko  S-tasaaja  paikallaan  vai 
ei,  tulokset  olivat  oikeita.  Varsinaisessa  kokeessa 
havaintojen  lukumäärän  kasvaessa  tulokset  lähe¬ 
nivät  tasoa  50  %  oikein  ja  50  %  väärin.  Kokeiden 


yhteenlaskettu  tulos  oli  144  oikeaa  300:sta  eli 
48  %  oikein.” 

Muovipatjatko  vaarallisia? 

Esimerkkinä  siitä,  miten  asiaansa  uskova  hei- 
lurimies  voi  aiheuttaa  taloudellistakin  vahinkoa, 
on  seuraava  lainaus  tutkimuksesta:  "Biofysiikan 
laitokselle  tuli  muovipatjoja  valmistavalta  teol¬ 
lisuuslaitokselta  tiedustelu,  miten  Aamulehdessä 
8.7.  1978  sähköinsinööri  Seppo  Jylyn  esittämiin 
ajatuksiin  tulisi  suhtautua.  Haastattelussa  Seppo 
Jyly  väitti  paksun  muovipatjan  lisäävän  maa- 
säteilyn  2-3  -kertaiseksi.  Teollisuuslaitos  päätti 
suorittaa  kokeeseen  tuleville  henkilöille  matka-  j  a 
hotellikorvaukset.  Martti  Mela  ja  Jorma  Kajava 
laativat  koesuunnitelman,  joka  oli  yksinkertainen 
ja  tulkinnoista  vapaa.  Linnanmaan  pommisuo¬ 
jasta  koehenkilöt,  mm.  em.  Seppo  Jyly  ja  Mau¬ 
no  Pohjonen,  löysivät  vahvasti  säteilevät  linjat. 
Niiden  risteyskohtaan  asetettiin  Jorma  Kajavan 
sänky  siten,  että  päänkohta  oli  em.  säteilylinjojen 
risteyksessä.  Kun  sänkyyn  asetettiin  kaksi  paksua 
muovipatjaa  lisääntyi  heilurikokeiden  tai  vastaa¬ 
vien  perusteella  maasäteilyn  voimakkuus  kuten 
Seppo  Jyly  oli  esittänytkin  saaden  huomattavan 
suuria  arvoja.  Senjälkeen  muovipatjat  siirrettiin 
sängyn  alle  ja  asetettiin  sängyn  peitto  patjoille 
näköesteeksi.  Mitattu  voimakas  säteily  ei  tästä 
muuttunut.  Kokeissa  eivät  koehenkilöt  nähneet, 
olivatko  patjat  sängyn  alla  vai  eivät,  ja  tämän  mää¬ 
räsi  satunnaisluku  (heitetty  raha).  Koehenkilöt 
joutuivat  siten  tosiasiallisesti  sokkotestiin.  Ko- 

keen  jatkuessa  kunkin  koehenkilön  heilurin  kier¬ 
rosluvut  lähenivät  samaa  arvoa  riippumatta  siitä, 
olivatko  patjat  sängyn  alla  vai  eivät.  Tätä  koetta 
eivät  sanottavammin  koehenkilöt  kommentoineet 
ja  vähin  kustannuksin  teollisuuslaitos  sai  puhtaat 
paperit.  Mainittakoon,  että  tähän  kokeeseen  otti 
osaa  koehenkilö,  joka  tunsi  sormissaan  säteilyn 
voimakkuuden.” 

Taikavarpu  kautta  aikojen 

Maasäteilyraportissa  on  myös  huomattavan 
laaja  katsaus  taikavarvun  historialliseen  taustaan, 
terminologiaan  ja  selitysmalleihin.  Tämän  osan 
johdannossa  todetaan:  "Taikavarpu  on  nimensä 
mukaan  vanha  maaginen  väline,  joka  on  periy¬ 
tynyt  sukupolvien  takaa.  Sen  muoto,  rakenne  ja 
käyttötarkoitus  ovat  kokeneet  melkoisia  muu¬ 
toksia  historian  kuluessa.  Tästä  huolimatta  sen 
klassiset  piirteet  ovat  edelleen  nähtävissä,  ja  myös 
sen  alkuperäinen  käyttö  yhä  tosiasia.” 

“Selitykset  taikavarvun  toiminnan  syistä  ovat 
aikojen  kuluessa  kokeneet  perusteellisia  muu¬ 
toksia.  Tieteellisissä  tutkimuksissa  ja  kokeissa 
ne  on  yhä  uudelleen  osoitettu  perusteettomiksi 
tai  ainakin  kiistanalaisiksi.  Siitä  huolimatta  usko 
tähän  ‘kansanviisauteen’  elää  sitkeästi.  Ajoittain 
taikavarpu  ikäänkuin  löydetään  uudelleen  ja  sen 
suosio  kasvaa.  Siihen  liittyvien  ilmiöiden  tieteel¬ 
listä  tutkimista  vaaditaan  aivan  kuin  kysymykses¬ 
sä  olisi  uusi  asia.” 

“Germaaniset  taikavarvun  nimitykset  viittaa- 
vat  ihmeisiin,  kyselemiseen,  onneen  ja  toiveiden 
täyttämiseen.  Ne  kuvastavat  lisäksi  varvun  toi¬ 
mintatapaa;  varpu  Työ’.  Ranskan  kielessä  ne  on 
myös  liitetty  Raamatun  kertomuksiin  Jaakobin  ja 
Aaronin  ihmeitä  tekevistä  sauvoista.  Englannin 
kielen  sanojen  ‘dowsing’  ja  ‘dowser’  oletetaan 
olevan  kelttiläistä  alkuperää.  Tämä  saattaa  johtua 
siitä,  että  taikavarvun  käyttö  Englannissa  alkoi 
kelttiläisten  asuttamassa  Cornwallissa.  Yhdys¬ 
valloissa  käytetyt  nimitykset  viittaavat  suoraan 
noituuteen.” 

“Suomessa  taikavarvulla  ei  ole  kansankielessä 


Kuva  3.  Taikavarvun  käyttöä  malminetsinnässä  Ge- 
orgius  Agricolan  teoksessa  De  re  metallica  vuodelta 
1556  (Lähde:  Barret  ja  Besterman  1926) . 


mitään  erityisiä  omia  nimityksiä.  Tämä  puhuu 
taikavarvun  käyttöperinteen  lyhyen  iän  puoles¬ 
ta.  Nimitys  ‘velhovapa’  on  Fieandtin  (1911)  ja 
‘tuntovarpu’  Aaltosen  (1952)  käyttöönottama. 
Sensijaan  taikavarvun  käyttäjän,  kaivonkatsojan, 
nimitys  on  vanha  (Vilkuna  1951).  Se  viittaa 
kaivopaikan  etsimiseen  muilla  menetelmillä  kuin 
taikavarvulla.  Ennen  taikavarvun  tuloa  sekä  Suo¬ 
messa  että  Virossa  kaivonpaikka  etsittiin  nimen¬ 
omaan  ‘katsomalla’ .” 

"Kontrolloidut  kokeet  ovat  toistuvasti  osoitta¬ 
neet,  ettei  taikavarvulla  voi  luotettavasti  paikan¬ 
taa  aineellisia  kohteita,  vesisuonia  eikä  säteily- 
kenttiä.  Tällaisiin  epäonnistumisiin  taikavarvun 
kannattajat  ovat  löytäneet  lukuisia  selityksiä 
(esim.  Aaltonen  1952,  Prokop  ja  Wimmer  1977). 
Niitä  ovat  mm.  varvunkäyttäjän  yksilölliset  omi¬ 
naisuudet  (mieliala,  sympatikotonia,  oma  ‘sä- 
teilykenttä’),  vaatetus,  taskuissa  olevat  esineet, 
taikavarvun  laatu  (materiaali,  väri),  ympäristössä 
esiintyvät  materiaalit  (magneettinen  teräslanka, 
käärepaperi,  puusärmiöt,  korkki-  ja  selluloidi-  ja 
lyijylevyt,  vanerin  syiden  suunta),  fysikaaliset 

tekijät  (vaihtovirta,  ääniaallot,  ultraviolettivalo, 
suojalaitteet),  ilmastolliset  tekijät  (ilmanpaine, 
lämpötila,  ilman  kosteus,  sumu,  ilman  sähköi¬ 
syys,  kovat  tuulet,  auringonvalo),  kosmiset  te¬ 
kijät  (magneettiset  myrskyt,  taivaankappaleiden 
asema)  sekä  epäuskoisten  henkilöiden  läsnäolo. 
Lisäksi  säteilylinjojen  sanotaan  syntyvän,  hävi¬ 
ävän,  siirtyvän  ja  muuttavan  kokoaan  enemmän 
tai  vähemmän  säännöllisesti.  Tästä  syystä  ei  ole 
mikään  ihme,  että  taikavarpuun  liittyviin  ilmiöi¬ 
hin  kriittisesti  suhtautuvat  pitävät  niitä  mieliku¬ 
vituksen  tuotteina.” 

“Tavalliset  ‘kaivonkatsojat’  luottavat  vilpittö¬ 
mästi  taikavarpuunsa  ja  näyttävät  myös  menes¬ 
tyksellisesti  löytävän  kaivonpaikkoja  sen  avulla. 
Tähän  heillä  onkin  täydet  mahdollisuudet  kehit¬ 
tämänsä  hyvän  maastotuntemuksen  vuoksi  sekä 
siitä  syystä,  että  Suomessa  pohjavettä  löytyy 
useimmista  paikoista  suhteellisen  läheltä  maan¬ 
pintaa.  Varvunkäyttäjän  suorittama  tietoinen  tai 
alitajuinen  ympäristön  tarkkailu  tulee  hyvin  esille 
testissä,  jossa  sama  koehenkilö  kartoitti  useam¬ 
paan  kertaan  saman  alueen  aloittaen  aina  samas¬ 
ta  kohdasta.  Reitin  ensimmäinen  säteilypiste  oli 
helppo  muistaa  ja  sattui  senvuoksi  joka  kerta 
samaan  paikkaan.  Sensijaan  reitin  loppupuolelta 
löydettyjen  säteilypisteiden  suhteen  alkoi  tulla 
yhä  enemmän  hajontaa.  Kuitenkin  sairauksia  ai¬ 
heuttavien  säteilykenttien  etsiminen  taikavarvun 
avulla  on  hyväuskoisten  ihmisten  pettämistä.” 

“Taikavarvun  kannattajat  pyrkivät  usein  ko¬ 
rostamaan  käyttämänsä  välineen  arvovaltaa  ve¬ 
toamalla  sen  ikivanhaan  alkuperään.  Kuitenkin 
näyttää  siltä,  että  varsinainen  taikavarpu  nykyisin 
tunnetussa  muodossaan  on  suhteellisen  nuori. 
Varhaisimmat  siitä  kertovat  luotettavat  kirjalliset 
lähteet  ovat  peräisin  vasta  1400-luvulta.  Tästä 
syystä  sen  käytön  voidaan  olettaa  saaneen  alkunsa 
aikaisintaan  1300-luvulla.” 

“Taikavarpu  valmistettiin  alunperin  pähkinä- 
puun  oksan  haarasta,  mutta  tarkoitukseen  näyttää 
soveltuvan  loppujen  lopuksi  mikä  tahansa  mate¬ 
riaali.  Myöskään  sen  muodolla  ei  ole  varsinaisia 


rajoituksia.  Ainoa  huomioon  otettava  seikka  on 
se,  että  taikavarpu  on  saatava  labiiliin  jännitys-  tai 
tasapainotilaan.  Tällöin  se  vahvistaa  pienimmät¬ 
kin  lihaskontraktiot  selvästi  havaittavaksi  varvun 
heilahdukseksi.” 

“Edellisen  perusteella  on  ymmärrettävissä  se, 
että  taikavarpua  voi  käyttää  minkä  tahansa  koh¬ 
teen  etsimiseen.  Se  on  juuri  sitä,  mihin  eräät  sen 
germaanisista  nimistä  viittaavat:  Wunschelrute, 
önskekvist  eli  toivevarpu.  Se  tuo  ihmisen  sisäiset 
toiveet  ja  uskomukset  ulkoisesti  nähtäviksi.  Li¬ 
säksi  se  on  myös  Gliicksrute:  jos  sattuu  onnista¬ 
maan,  voi  vesisuoni  tai  malmikenttä  löytyäkin!” 

Tämänkään  tutkimuksen  avulla  ei  voida  osoit¬ 
taa,  ettei  maasäteilyä  ole  olemassa.  Tutkimus 
osoittaa  kylläkin  vakuuttavasti,  etteivät  ainakaan 
tässä  tutkimuksessa  testatut  laitteet  osoita  maa- 
säteilyn  olemassaoloa.  Voi  vain  kysyä  että  mitkä 
sitten?  Keskustelujen  ja  väitteiden  loppumatto- 
muutta  kuvaa  tutkijoiden  loppukaneetti:  “Sätei¬ 
leekö  vai  eikö  säteile,  antaa  nyt  toisten  yrittää” 

Lue  itse  koko  raportti,  nyt  se  on  helposti  saata¬ 
vissa!  ■ 


Kirjoittaja  Kari  Mäkelä  on  erikoistutkija  VTT 
Rakennus-  ja  yhdyskuntatekniikassa. 

Keskustelua 


illlllllllllllll 

Kognitiivinen  dissonanssi  - 
vastineen  vastineen  vastine 


“Jos  minä  olen  lukenut  kirjoittajien  tekstin 
pääsemättä  perille  alkuperäisestä  sano¬ 
masta,  niin  samaan  virheeseen  syyllistyvät 
kirjoittajatkin  vastineeni  suhteen.  En  taatus¬ 
ti  leimannut  kognitiivista  dissonanssia  mik¬ 
sikään  pahaksi  möröksi.  Kirjoituksen  sävy 
saattoi  olla  tunteenomainen,  mutta  niin  oli 
alkuperäinen  kumppanien  kirjoituskin.  En 
myöskään  pyrkinyt  saattamaan  sanomaa 
naurunalaiseksi,  joten  se  koston  maku, 
joka  kirjoittajien  vastineen  vastineessa  on, 
on  turhaa,”  Tauno  Puolitaival  vastaa  Heikki 
Tikkalalle,  Raimo  Tuomaiselle  ja  Markku 
Myllykankaalle. 


En  lähtenyt  kuvitelmasta,  että  kirjoittajien 
tarkoitus  oli  puolustella  Kolmakowin 
asemaa  tutkijana,  se  tuli  mieleen  sivu¬ 
juonteena  tekstiä  kirjoittaessani.  Sitähän  se  käy¬ 
tännössä  tekee  joka  tapauksessa.  Minulle  kysei¬ 
sellä  asialla  ei  ole  lievää  ihmettelyä  kummempaa 
merkitystä. 

Silmiini  ei  ole  sattunut  yhtään  Myllykankaan 
Kolmakovvia  koskevaa  juttua,  mutta  olen  lukenut 
hänen  Savon  Sanomiin  kirjoittamiaan  kolumneja. 
Käsitys,  jonka  hänen  ajattelustaan  olen  niiden 
perusteella  saanut,  sai  minut  hämmästelemään 
hänen  osuuttaan  kirjoitukseen.  Se  käsitys  lienee 
siis  ollut  väärä. 

Näistä,  molemminpuolisista  väärinkäsityksistä 
johtuen,  muutama  selventävä  ajatus  on  paikal¬ 
laan. 

Kannattaa  aistia  metsä  puilta  eikä 
takertua  rumasti  rehottaviin  oksiin 

Jos  metsäksi  otetaan  kaikki  maailman  ihmiset, 
tai  vaikkapa  vain  Suomen  vähäväkinen  kansa, 
niin  näitä  ihmisiä,  jotka  ansaitsevat  tieteisusko- 
vaisen  nimen,  on  perin  harvassa.  Myös  tieteellistä 
ajattelua  johdonmukaisesti  soveltavia  on  olema¬ 


ton  määrä.  Jos  on  elänyt  elämänsä  akateemisissa 
ja  tieteellistä  työtä  tekevien  piireissä,  niin  ehkä 
sieltä  niitä  oksia  löytyy,  mutta  mahtava  enemmis¬ 
tö  väestöstä  elää  kyllä  täysin  kirjoittajien  kaipaa¬ 
massa  henkisessä  ilmastossa. 

Enneunista  ja  telepaattisista  kokemuksista  ker¬ 
rotaan  päivittäin.  Aikakauslehdet  ovat  täynnä  ho¬ 
roskooppeja,  ihmeparantumisia,  käsistä  virtaavia 
voimia,  hyviä  ja  huonoja  energioita.  Tieteen  ja 
mysteerin  välimaasto  on  täynnä  porukkaa,  joka 
napsii  tieteellistä  terminologiaa  ja  käyttää  sitä 
täysin  kritiikittömästi  johonkin  ihmiselle  tärke¬ 
ään  perimmäiseen  kysymykseen,  varsinkin  sai¬ 
rauksien  ja  kuolemanpelon  torjumiseen.  Risto 
K.  Järvisen  artikkeli  "Geeneillä  myydään  huu¬ 
haata"  Skeptikko  lehden  numerossa  1/200 1  kertoi 
loistavan  esimerkin  tästä  näennäistieteellisestä 
roskasta. 

Televisio  ja  elokuvat  pursuavat  kauhuelokuvia, 
joissa  kerrotaan,  mistäs  muusta,  kuin  henkimaail¬ 
masta.  Tieteis-sana  pitää  jo  tarkasti  erottaa  tieteel- 
lis-sanasta,  sillä  televisioviihteen  ns.  tieteissarjat 
ovat  tuhonneet  sen  merkityksen.  Suurin  osa  seitin 
nimikkeellä  markkinoiduista  kirjoista  on  samaa 
puppua.  Ne  kertovat,  mitäs  muuta  kuin  mysti¬ 
siä  tarinoita  henkimaailman  ilmiöistä.  Kai  niistä 
tulee  uskottavampia,  kun  ne  siirretään  vieraalle 
planeetalle. 

Kaiken  tämän  keskellä  muutama  miljoona  puh¬ 
dasta  tieteisuskovaa  tekisi  maailman  henkiselle 
ilmapiirille  taatusti  hyvää. 

Kirjoittajat  ovat  valinneet  kohteensa  viisaasti, 
sillä  Skeptikon  lukijakunnan  voi  olettaa  olevan 
yksi  niistä  harvoista  foorumeista,  joihin  em.  sei¬ 
kat  eivät  uppoa.  Muualla  ei  lähetystyöhön  ole 
totisesti  tarvetta.  Kunhan  kirjoittajat  eivät  tekisi 
itsestään  marttyyreja. 

Perimmäisiä  kysymyksiä 

Tieteellä  ei  ole  nimeksikään  annettavaa  moneen 
ihmisiä  keskeisesti  askarruttavaan  perimmäiseen 
kysymykseen,  toteavat  kirjoittajat.  Tämä  on  yksi 
muoto  väitteestä,  jota  on  käytetty  lukemattomia 

kertoja  tiedettä  vastaan  uskonnon  ja  tieteen  vä¬ 
lisessä  keskustelussa.  Kun  paavi  ja  katolinen 
kirkko  olivat  keksineet,  että  alkuräjähdysteoria 
sopi  mainiosti  kirkon  oppiin,  Stephen  Hawking 
kutsuttiin  paavia  tapaamaan.  Paavi  totesi  hänelle, 
että  fysiikan  sopii  tutkia  alkuräjähdyksen  jälkei¬ 
siä  tapahtumia,  mutta  sitä  edeltävät  tapaukset 
pitää  jättää  uskonnon  harteille. 

Tärkeimpiä  perimmäisiä  kysymyksiä  ovat  esi¬ 
merkiksi  ihmisen  "luomisen  "arvoitus  ja  kysymys 
elämän  tarkoituksesta.  Kukaan  ei  voine  väittää, 
ettei  tieteellä  ole  ollut  mitään  annettavaa  ihmisen 
syntyperän  arvoitukseen.  Kysymys  on  vain  siitä, 
että  jos  arvostaa  uskonnon  antamaa  vastausta 
enemmän  tai  vaatii  luojaa  luomisen  taakse,  niin 
sille  ei  tieteellinen  ajattelu  mitään  voi. 

Perille  ei  pääse,  jos  hyppää  kyydistä  ennen 
pääteasemaa. 

Elämän  tarkoitus  on  hyvä  esimerkki  kysymyk¬ 
sestä,  josta  voi  väittää,  että  koko  kysymys  on  mie¬ 
letön.  Se  rinnastaa  elävän  olion  ihmisen  tekemään 
esineeseen,  jolla  on  jokin  tarkoitus,  siis  esineellis¬ 
tää  ihmisen.  Toinen  tapa  vastata  kysymykseen  on 
sanoa,  että  elämällä  ei  ole  mitään  tarkoitusta.  Jos 
vastaus  taas  ei  tyydytä,  ei  pidä  sanoa,  että  vastaa¬ 
jalla  ei  ollut  asiaan  mitään  annettavaa.  Vastaushan 
oli  täydellinen.  Jos  kysyjää  tyydyttää  enemmän 
heittäytyä  mystiseksi,  niin  mikäs  siinä. 

Suomessakin  lapsille  opetetaan  ensin  uskonnon 
antamat  mallit.  Ne  syötetään  lasten  päähän  niin 
varhaisessa  iässä,  että  pikku  ihminen  on  täysin 
tunteiden  ohjailtavissa,  ilman  kriittisen  ajattelun 
kykyä  tai  edes  sanoja,  joilla  voisi  näitä  ajatuksia 
käsitellä.  Tieteellisiä  ajattelumalleja  ei  opeteta 
lapsille  koskaan  systemaattisesti,  niitä  vain  käy¬ 
tetään  automaattisesti  matematiikan  ja  luonnon¬ 
tieteiden  tunnilla  aineiden  opiskelun  yhteydessä. 
Siitä  huolimatta  kuulee  jatkuvasti  väitettävän,  että 
peruskoulu  opettaa  lapsille  matemaattis-luonnon- 
tieteellisen  maailmankatsomuksen,  joka  kieltää 
tunteet. 

Ihmisillä  on  nuorena  opittu  vahvalla  tunteella 
ladattu  malli,  ja  hän  voi  myöhemmin,  jos  haluaa, 
kokeilla  heikkoja  tieteellisen  ajattelun  kykyjään 
näihin  perimmäisiin  kysymyksiin.  Suurin  osa  ei 
koskaan  halua.  Perimmäiset  kysymykset  eivät  ole 
niin  tärkeitä,  että  niihin  viitsittäisiin  uhrata  omaa 
ajattelua  pennin  vertaa.  Tyydytään  ihmettelyyn  ja 
sanotaan,  että  ne  ovat  mystiikkaa. 


Tutkimattomat  ovat  herran  tiet  - 
logiikkaa 

Eräässä  aikakauslehdessä,  huhtikuun  nume¬ 
rossa,  jossa  on  syytä  käsitellä  pääsiäisen  takia 
myös  näitä  perimmäisiä  kysymyksiä,  esiteltiin 
erään  poliittisen  johtajan  ajatuksia.  Hän  totesi 
mm.,  että  "ei  jumalaa  tarvitse  ymmärtää”  .  Hän 
oli  myös  sitä  mieltä,  että  "minulle  on  aina  ollut 
selvää,  että  mystiikka  ei  avaudu  älylle  eikä  sen 
tarvitsekaan”. 

Hän  on  varmaan  hyvä  esimerkki  ihmisestä, 
joka  ajattelee  niin  kuin  kirjoittajat  haluavat.  Hän 
on  epäilemättä  keskimääräistä  älykkäämpi,  hyvin 
koulutettu  ihminen,  joka  kykenee  vahvaan  loogi¬ 
seen  ajatteluun.  Mutta  perimmäisten  kysymysten 
äärellä  hän  lakkaa  noudattamassa  arkipäivän  lo¬ 
giikkaa  ja  turvautuu  ajatteluun,  jossa  joko  luovu¬ 
taan  kokonaan  loogisesta  ajattelusta  tai  asetetaan 
ensin  varma  lopputulos  ja  sitten  ajatellaan  asiat 
niin,  että  lopputulokseen  päästään,  jos  ei  muuten, 
niin  siten,  että  jossain  välissä  tapahtuu  ihme. 

Olisiko  tämä  sitä  kognitiivisen  dissonanssin 
väärinkäyttöä? 

Totuuden  etsimisen  metodeja 

Kirjoittajat  sanovat,  että  on  muitakin  metodeja 
tiedon  hankintaan  kuin  tiede.  He  rinnastavat  esi¬ 
merkiksi  taiteen,  uskonnon  ja  itsensäkehittämis- 
metodit  tieteelliseen  menetelmään.  Ihminen  voi 
heidän  mielestään  löytää  niiden  avulla  subjektii¬ 
vista  viisautta,  jolla  ihmisen  elämässä  on  mahtava 
käyttöarvo.  Tottahan  se  on,  ei  siinä  mitään.  Mutta 
voiko  näitä  asioita  noin  vain  rinnastaa  ?  Millaisia 
totuuksia  tai  millaista  tietoa  tällä  tavalla  löydetyt 
asiat  ovat?  Ja  miksi  näille  subjektiivisille  viisauk¬ 
sille  sitten  vaaditaan  kaikkien  hyväksyntää? 

Alkuperäisessä  kirjoituksessa  puhutaan  yli- 
persoonallisesta  tasosta,  jonka  saavuttamista  voi 
yrittää  vaikka  mietiskelemällä.  Minun  mielestäni 
pitäisi  puhua  alipersoonallisesta  tasosta.  Kun  ul¬ 
komaailma  (kirjoittajat  tosin  kieltävät  jakamas¬ 
ta  maailmaa  näin)  suljetaan  ajattelusta  pois  ja 
keskitytään  omaan  tietoisuuteen,  niin  eiköhän 
siinä  persoonallisuus  pikemminkin  supistu  kuin 
laajene.  Voi  olla,  että  sillä  tavalla  saavutetaan 
jonkinlainen  ydintietoisuus,  joka  on  siinä  mie¬ 
lessä  ylipersoonallinen,  että  se  on  kaikille  ihmi¬ 
selle  samankaltainen.  Mutta  tuskin  sieltä  mitään 
rajattomia  mysteereitä  löytyy.  Jos  sieltä  löytää 
mielenrauhaa,  niin  onhan  se  toki  käyttämisen 
arvoinen  menetelmä. 

Ken  tästä  yli  käy  saa  kaiken  toivon 
heittää 

Lainaan  kuopiolaisen  teologian  tohtorin  Kari 
Kuulan  kirjoitusta  Savon  Sanomissa  pitkäper- 
jantaina  2001 .  Hän  esittelee  käsityksiä  siitä,  mitä 
Jeesuksen  ylösnousemuksella  tarkoitetaan  ja  to¬ 
teaa  kirjoituksensa  lopuksi: 

”Tämä  merkitsee,  että  kaikki  arviot  ylösnou- 
semususkon  ja  siten  koko  kristinuskon  totuudesta 
ovat  subjektiivisia,  objektiivista  arviota  ei  voi¬ 
da  esittää.  Historiallinen  tutkimus  ei  voi  esittää 
lopullista  kantaa  Jeesuksen  ylösnousemukseen. 
Ken  sitä  yrittää,  siirtyy  aina  historiallisen  tutki¬ 
muksen  ulkopuolelle  ja  esittää  uskonnollisen 
väitteen.  Uskonnollinen  väite  ei  välttämättä  ole 
vähemmän  totta  kuin  tiedoksi  kutsumamme  väite. 
Mutta  uskon  vakaumuksia  ei  voida  todistaa.  Nii¬ 
den  tueksi  voidaan  esittää  hyviäkin  perusteluita, 
mutta  ei  järjelle  aukottomia  todisteita.” 

Teologia  tutkii  tällaisia  subjektiivisia  viisauk¬ 
sia,  joilla  on  ihmiselle  mahtava  käyttöarvo.  En 
usko,  että  tämä  käyttöarvo  on  itsestään  selvä,  vaan 
se  syntyy  kasvatuksen  tuloksena.  Se  on  myös 
esimerkki  alasta,  joka  käyttää  osittain  puhtaita 
tieteellisiä  menetelmiä,  mutta  se  ei  mitenkään  voi 
soveltaa  niitä  äärimmäisiin  kysymyksiin  saakka. 
Jossain  vaiheessa  teologin  on  hypättävä  tieteelli¬ 
sen  ajattelun  kentän  ulkopuolelle.  Minä  ainakaan 
en  ole  valmis  samaan  hyppyyn,  oli  asian  käyttö¬ 
arvo  sitten  mikä  tahansa. 

Mörköjä 

Mahtava  käyttöarvo  synnyttää  myös  mahta¬ 
vaa  vihaa  niitä  kohtaan,  jotka  tätä  käyttöarvoa 
nakertavat.  Vastikään  julkaistiin  tutkimus,  jossa 
kysyttiin  suomalaisten  suhtautumista  kuoleman¬ 
rangaistukseen.  Kaksi  prosenttia  väestöstä  oli  sitä 
mieltä,  että  sellainen  tulisi  antaa  jumalanpilkasta. 
Kas  siinä  on  mörkö,  johon  minäkin  uskon. 

Valitusta  siis  tarvitaan,  eikä  tieteellinen  malli 
ole  huono  vaihtoehto.  Kirjoittajat  voisivat  suun¬ 
nata  energiansa  siihen  suuntaan,  kuten  Myllykan¬ 
gas  on  kirjoituksissaan  tehnytkin.  Maailmassa 
riittää  kyllä  mystiikkaan  ja  yliluonnolliseen  us¬ 
kovia  ja  sen  puolesta  käännytystyötä  tekeviä.  He 
myös  saavat  tiedotusvälineissä  palstatilaa  aivan 
tarpeeksi.  On  ymmärrettävää,  että  lehdet  julkaise¬ 
vat  juttuja,  jotka  herättävät  lukijoissa  mielenkiin¬ 
toa.  Ne  tietävät  hyvin,  millaisiin  asioihin  ihmiset 
uskovat  tai  ovat  valmiit  uskomaan  eivätkä  tunne 
tarvetta  näitä  uskomuksia  muuttaa. 

Totuudella  sinänsä  ei  ole  uutisarvoa.  Jos  joku 


ryntää  lehden  toimitukseen  ja  ilmoittaa,  että  olin 
metsässä  kävelyllä,  mutta  en  nähnyt  siellä  ufoa, 
niin  hänet  heitetään  hulluna  ulos,  vaikka  hän  pu¬ 
hui  totta.  Jos  joku  taas  kertoo  sellaisen  nähneensä, 
hänestä  tehdään  kyllä  juttu,  sillä  sehän  on  uutinen 
oli  se  totta  tai  ei.  Tai  hienommin  sanottuna,  sen 
informaatiosisältö  olisi,  ollessaan  totta,  niin  suuri, 
että  se  kannattaa  julkaista. 

Kysymysten  asettelua 

Kirjoittavat  korostavat  sitä,  että  tiedonhankin¬ 
nassa  on  muitakin  metodeja  kuin  tiede.  Mielestäni 
kirjoittajien  käyttämät  väitteet  tyyliin  "taide  vie 
ihmistä  kohti  elämäntarkoitusta”  kelpaavat  juh¬ 
lapuheisiin,  mutta  tällaisessa  yhteydessä  ne  ovat 
liian  epämääräisiä.  Käsitänkö  asian  väärin,  jos 
luulen,  että  taustalla  on  ajatus,  että  asiat  jaetaan 
kahteen  osaan,  niihin,  joihin  tieteellinen  metodi 
käy  ja  niihin,  joihin  se  ei  käy.  Ja  että  kun  näitä 
perimmäisiä  kysymyksiä  asetellaan,  niin  kysy¬ 
mysten  mielekkyys  on  itsestään  selvää  eikä  niitä 
saisi  runnoa  tieteellisen  ajattelutavan  raa’alla  kä¬ 
dellä,  varsinkin  jos  ihmiset  on  kasvatettu  saamaan 
lohtua  niiden  epätieteellisistä  selityksistä? 

Tiede  ei  varmasti  pysty  selittämään  kaikkea, 
joten  toki  kirjoittajien  julistamia  mysteerejä  on. 
Mutta  myös  kysymystenasettelulta  pitää  vaatia 
rationaalista  otetta.  Osa  mysteereistä  on  tarpeetto¬ 
mia  ajattelun  lisäkkeitä  ja  niitä,  jotka  jäävät  jäljel¬ 
le,  ei  mikään  muukaan  metodi  pysty  selittämään. 
Tai  jos  pystyy,  niin  sitten  selittäminen  täytyy 
määritellä  tavalla,  joka  on  tieteelle  vieras.  Siitä, 
minkä  painon  sitten  millekin  selitykselle  antaa, 
tulee  arvokysymys,  jolloin  ollaan  alueella,  jossa 
yksimielisyyden  saavuttaminen  on  mahdotonta. 

Saattaa  olla,  että  tämäkin  keskustelu  liikkuu 
juuri  tällaisella  alueella.  Siitä  huolimatta  kuu¬ 
lumme  siihen  pieneen  ihmisjoukkoon,  jolle  nämä 
asiat  ovat  kiinnostavia  ja  tavallaan  myös  perim¬ 
mäisiä  kysymyksiä,  joten  kiitokset  kirjoittajille 
hyvästä  keskustelun  aiheesta. 

Tauno  Puolitaival 

Kogni 


Keskustelua 


iivinen  dissonanssi 
selittää  paljon 


“Mielestäni  Tikkalan,  Tuomaisen  ja  Myl¬ 
lykankaan  kuvaus  kognitiivisesta  disso¬ 
nanssista  on  hyvä.  Kuvattu  käsite  selittää 
käytännöllisesti  kaikkialla  ilmeneviä  mielipi- 
deristiriitoja”,  Olavi  Kiviniemi  kirjoittaa. 

Tikkalan,  Tuomaisen  ja  Myllykankaan  pää¬ 
telmät  ihmisen  henkisestä  kehityksestä 
ovat  aika  rohkeita.  Mystisessä  kokemuk¬ 
sessa  ihmisen  tajunnalla  kyllä  on  mahdollisuus 
tuntea  yhteyttä  kaiken  olevaisen  kanssa  ja  oi¬ 
valtaa  ajan  suhteellisuus.  Mutta  saman  tyyppistä 
kokevat  myös  monet  huumeiden  vaikutuksesta, 
toisinaan  ehkä  myös  joutuessaan  psykoosiin. 

Mystinen  kokemus  on  usein  niin  vahva,  että 
se  muuttaa  ihmisen  elämänasenteen  pysyvästi. 
Muutos  on  yleensä  parempaan  suuntaan  antaen 
merkitystä  ja  tasapainoa  elämälle  ja  vähentäen 
kuolemanpelkoa.  Tällä  perusteella  voisi  tieten¬ 
kin  pitää  mystistä  kokemusta  ihmisen  henkisen 
kehityksen  korkeampana  tasona. 

Mystisen  kokemuksen  suhteen  suurin  pulma 
lienee  se,  että  kokemusta  ei  voi  sanoin  välittää 
muille  niin,  että  se  tulisi  eläväksi.  Siksi  siitäjäävät 
varsin  tarkkaan  osattomiksi  ne,  joille  se  ei  satu 
omalle  kohdalle.  Kun  kokemuksistaan  kertovat 
eivät  välttämättä  osoita  kovinkaan  suurta  maallis¬ 
ta  viisautta,  niin  kokemusten  arvostus  jää  pitkälti 
mielipideky  symykseksi . 

Fysiikasta  voi  tuskin  saada  kovin  hyvää  tu¬ 
kea  paranormaaleille  väitteille.  Tähän  mennessä 
tehdyt  monet  yritykset  kenttineen  ja  kvanttei- 
neen  eivät  ole  osoittautuneet  menestyksellisiksi. 
Parhaimmillaan  fysiikka  ehkä  antaa  virikkeitä 
uudentyyppisille  mielikuville. 

Eriävän  näkemyksen  esittävä  Puolitaival  on 
myös  rohkea  omalla  tavallaan:  “Koska  toistai¬ 
seksi  ei  tieteellisesti  ole  pystytty  toteamaan  ai¬ 
nuttakaan  paranormaalia  ilmiötä...”.  Siinäpä  on 
usein  toistettu  väite,  joka  on  vähitellen  muuttunut 
hokemaksi.  Kirjoittajalla  tuskin  voi  ollarealistista 
käsitystä  siitä,  millaisen  määrän  hyvin  tehtyä 
työtä  ja  dokumentteja  hän  yhdellä  huitaisulla 


lakaisee  maton  alle.  Tilannetta  tosin  pelastaa  se, 
että  “tieteellisesti  toteamisen”  voi  tarvittaessa 
tulkita  itselleen  sopivalla  tavalla. 

Toisen  yleisen  ajatustavan  voi  aistia  lainauk¬ 
sesta:  “Asioiden  luokittelemiseksi  täytyy  olla 
teorioita  ja  jonkinmoinen  käsitys  siitä,  mikä  voi 
olla  totta  ja  mikä  ei”.  Tämänhän  voisi  tulkita  siten, 
että  teorian  perusteella  voi  apriorisesti  lajitella  ha¬ 
vaintotulokset  tosiin  ja  epätosiin  välittämättä  tu¬ 
losten  luotettavuustasosta.  Tällä  kertaa  ilmeisesti 
tarkoitetaan  sitä,  että  normaalitieteiden  havain¬ 
not  voivat  olla  tosia,  mutta  paranormaalit  ilmiöt 
eivät.  Äärimmilleen  vietynä  kyseinen  periaate 
estäisi  kaiken  kehityksen,  kun  käytössä  olevien 
teorioiden  ulkopuolella  ei  voisi  olla  todellisia 
havaintotuloksia. 

“Yliluonnollisen”  tutkimiseen  ei  todellakaan 
tarvita  yliluonnollisia  menetelmiä,  vaikka  Puoli- 
taival  siihen  suuntaan  arvelee.  Kyllä  siinä  riittää 
asioiden  tarkistelu  -  spontaanitapauksissa  haas¬ 
tattelut  ja  varmistukset  mahdollisimman  monel¬ 
ta  taholta.  Sopivassa  tilanteessa  voi  tehdä  jopa 
mittauksia  ja  kokeita.  Tutkimuksessa  on  nor¬ 
maalikäytäntö  hypoteeseineen,  suunnitelmineen, 
toteutuksineen  ja  tulosten  arviointeineen.  Mihin 
teoreettisiin  tuloksiin  kulloinkin  päästään,  onkin 
sitten  jo  toinen  juttu. 

Kognitiivista  dissonanssia  näyttää  esiintyvän 
käytännössä  tasapuolisesti  kaikkialla.  Kun  pa¬ 
ranormaaleilla  kyvyillään  ylpeilevälle  ihmiselle 
ehdottaa  suurempaa  täsmällisyyttä,  tarkistuksia  ja 
kokeiden  tekemistä,  niin  hänellä  on  lukemattomia 
selityksiä,  miksi  ei  juuri  nyt  voi  ryhtyä  sellai¬ 
seen.  Kun  skeptikolle  ehdottaa  vähän  parempaan 
aineistoon  tutustumista  kuin  “helppo  huuhaa”, 
hänellä  ei  juuri  nyt  ole  aikaa  sellaiseen.  Aikaa 
on  kuitenkin  sellaiseen  aineistoon  tutustumiseen, 
joka  vahvistaa  entisiä  käsityksiä. 

Tietämättömyys  asioista  ei  estä  tieteen  edus¬ 
tajia  antamasta  karkean  virheellisiä  lausuntoja 
paranormaaleista  ilmiöistä.  Kyse  ei  ole  vain 
mielipiteistä,  vaan  dokumenttien  selvistä  yksi¬ 
tyiskohdista. 

Olavi  Kiviniemi 

Keskustelua 


illlllllllllllll 

Sattuma  - 

tiedettä  vai  mystiikkaa? 


Kiitän  professori  Anssi  Sauraa  Skeptikon  nume¬ 
rossa  1/2001  julkaistusta  vastauksestaan  tyhmiin 
kysymyksiini  evoluutiosta. 

Lieneekö  tyhmyyskin  evoluution  kannalta  jo¬ 
tenkin  hyödyllinen  ominaisuus,  kun  se  ainakin 
allekirjoittaneeseen  asti  on  selviytynyt  hienosti 
olemassaolon  taisteluissa,  eikä  poistunut  vielä 
arvoisan  professorin  vastauksien  jälkeenkään. 

Sama  ominaisuuteni  hämärsi  varmaan  esit¬ 
tämiäni  kysymyksiä,  koskapa  tärkein  niistä  jäi 
mielestäni  vaille  vastausta.  Yritän  esittää  sen  tässä 
selkeämmin: 

Miten  kehitysopissa  perustellaan  se  loogisesti 
ilmeisen  mahdoton  teoria,  että  yhden  alkuräjäh¬ 
dyksen  ja  täydellisen  kausaliteetin  järjestelmässä 
vaikuttaisi  myös  sattuma? 

Kysymys  on  tärkeä,  koska  sattuma  näyttää  saa¬ 
neen  olennaisen  roolin  evoluutio-opissa.  Koska 
en  itse  voi  edes  kuvitella  sattumaa,  rohkenen 
olettaa,  ettei  sitä  voi  tieteellisesti  kuvata  mis¬ 
sään  suljetussa  järjestelmässä  -  olipa  se  sitten 
kolmi-  tai  useampiulotteinen.  Sen  voisi  osoittaa 
tosiolevaiseksi  esittämällä  aitoja  sattumia  tuot¬ 
tava  satunnaisgeneraattori.  Energiansa  se  voisi 
saada  vaikkapa  ikiliikkujasta,  joka  on  yhtä  helppo 
keksiä. 

Jos  tiede  on  pyrkimystä  selittää  todellisuutta  il¬ 
miöiden  syiden  avulla,  eli  seurata  kausaaliketjuja 
taaksepäin,  ilmiöiden  aiheuttajiksi  ei  siinä  tulisi 
mielestäni  kelpuuttaa  asioita,  joiden  olemassa¬ 
oloa  ei  voida  edes  teoreettisesti  todentaa.  Sat¬ 


tuman,  sallimuksen  tai  hyvän  onnen  liittäminen 
ilmiöiden  tosiasiallisten  aiheuttajien  joukkoon  on 
mystiikkaan  pakenemista. 

Kunnioitan  niiden  vakaumusta,  jotka  mahdolli¬ 
sesti  uskovat  kehitysoppiin  kr  itiikittä,  enkä  pyydä 
vastauksia  perimmäisiin  kysymyksiin.  Esittämä¬ 
ni  ei  ole  sellainen. 

Sattuma  kiehtoo.  Kun  tieteen  harjoittaja  selittää 
aikakauslehden  artikkelissa,  että  jonkin  komee¬ 
tan  törmäys  maahan  oli  sattuma,  koska  se  olisi 
voinut  mennä  ohikin,  hänen  ei  tarvitse  todistaa 
käsittämätöntä  väitettään  palauttamalla  törmäyk¬ 
seen  johtaneita  kausaaliketjuja  siihen  tilanteeseen 
missä  kohtalokas  valinta  tapahtui,  eli  sattuma 
kampitti  kausaliteetin.  Pelkkä  uskomus  riittää 
-  mediassa.  Ei  kai  tieteessä? 

Jos  syyn  ja  seurauksen  laki  siirtää  kaikkien 
ilmiöiden  aiheuttajan  kausaaliketjujen  yhteiseen 
alkuun,  elämänkin  alkusyy  siirtyy  tieteen  ulko¬ 
puolelle.  Kehitysopin  ei  silloin  tarvitse  yrittää 
keksiä  sitä  vaan  ainoastaan  pyrkiä  kuvaamaan 
prosessin  kulkua. 

Yhdyn  professori  Sauran  siihen  mielipiteeseen, 
että  olemme  olemassa,  ja  että  elämän  todennäköi¬ 
syys  on  yksi.  Miksi  emme  siis  sanoisi  huimasta 
sattumasta:  Emme  tarvitse  sellaista  olettamaa? 

Reijo  Siipola 


Duval  eläkkeelle? 

Kesäkuun  Kuluttaja-lehti  ilmoitti  Kuluttajaviras¬ 
ton  saaneen  Ranskan  vastaavilta  viranomaisilta 
tiedon,  että  kohuhuijari  Maria  Duval  on  lopet¬ 
tanut  toimintansa  selvänäkijänä  ja  myynyt  toimi- 
nimensä  hongkongilaiselle  Health  Tips  Ltd  :11c. 
Skeptikon  päätoimittaja  saa  “samalta”  Marialta 
kuitenkin  yhä  edelleen  kirjeitä. 


Väitöskirja 

Skepsiksen  Jyväskylän  alueyhteyshenkilö,  filo¬ 
sofian  maisteri  Matias  Aunola  on  väitellyt  Jy¬ 
väskylän  yliopistossa  teoreettisen  fysiikan  alalta. 
Väitöskirjan  aihe  on  'Tutkimus  Cooperin  pari- 
pumpun  tunneloitumis-  ja  varautumisilmiöitä 
kuvaavan  Hamiltonin  operaattorin  ominaisuuk¬ 
sista”. 

Elintarvikevirastolta  uusi 
esite  luontaistuotteista 


Elintarvikevirasto  on  julkaissut  uuden  kuluttajille  tarkoitetun  Onkohan  tämä  humpuukia? 
-esitteen,  jonka  tavoitteena  on  auttaa  kuluttajaa  löytämään  runsaan  luontaistuotevali- 
koiman  keskeltä  itselleen  sopivat  tuotteet  ja  välttämään  kyseenalaiset  tuotteet.  Näitä 
markkinoidaan  nykyisin  erityisesti  uusia  markkinointikanavia  käyttäen  kuten  Internetissä, 
postimyynnissä  tai  verkostomarkkinoinnin  kautta. 


uontaistuotteet 
ovat  elintar¬ 
vikkeita,  vaik¬ 
ka  ne  usein  muis¬ 
tuttavat  ulkonäkön¬ 
sä  puolesta  enemmän 
lääkkeitä  kuin  tavallisia 
elintarvikkeita. 

Luontaistuotteiden 
markkinoinnissa  käyte¬ 
tään  usein  lääkkeellisiä 
väitteitä  tai  vihjataan 
tuotteen  lääkkeellisiin 
vaikutuksiin,  vaikka 
terveyteen  liittyvien 
väittämien  ja  lääketie¬ 
teellisten  tietojen  anta¬ 
minen  luontaistuotteista 
ja  muista  elintarvikkeis¬ 
ta  on  kiellettyä.  Kulutta¬ 
jan  on  kuitenkin  vaikea 
tietää,  onko  kyseessä 
lääke  vai  elintarvike  ja 
mitkä  väittämät  ovat 
sallittuja  ja  mitkä  ky¬ 
seenalaisia. 

Elintarvikevirasto 
ja  kuntien  elintarvike- 
tarkastajat  saavat  tois¬ 
tuvasti  huolestuneilta 
kuluttajilta  kyselyjä  sii¬ 
tä,  ovatko  heidän  osta¬ 
mansa  luontaistuotteet 
turvallisia  ja  tutkittu¬ 
ja.  Soittoja  tulee  myös 
pettyneiltä  kuluttajilta, 
jotka  katsovat  tulleensa 
petetyiksi  tavalla  tai  toisella  jonkin  tuotteen  os- 

tettuaan. 

Onkohan  tämä  hum¬ 
puukia?  -esitteen  ta¬ 
voitteena  on  kuvata  ja 
selventää  elintarvikkei¬ 
den  ja  lääkkeiden  välistä 
rajaa,  jotta  kuluttaja  tun¬ 
nistaisi  milloin  tuote  on 
lääke  ja  milloin  elintar¬ 
vike.  Lisäksi  esitteessä 
kerrotaan,  miten  luon¬ 
taistuotteita  valvotaan, 
mitä  tietoja  luontais¬ 
tuotteiden  pakkausmer- 
kinnöissä  on  esitettävä 
sekä  minkälaisia  väittei¬ 
tä  luontaistuotteille  saa 
esittää  ja  minkälaiset 
väittämät  ovat  kiellet¬ 
tyjä. 

Esitteen  lopussa  on 
esimerkkiluettelo  niis¬ 
tä  väittämistä,  joita 
markkinoinnin  suhteen 
virheellisistä  tuotteis¬ 
ta  jatkuvasti  esitetään. 
Ongelmatuotteille  on 
tyypillistä,  että  niiden 
pakkausmerkinnöissä 
on  useita  virheitä  ja  että 
niiden  mainonta  on  har¬ 
haanjohtavaa. 

Lisätietoja:  ylitarkas¬ 
taja  Taina  Rautio,  puh. 
(09)  3931  535,  lakimies 
Kirsi  Hannula,  puh. 
(09)  3931  528.  ■ 

English  summary 


Distress  and  fright  are  easy 
ways  to  make  money 
Health  cannot  be  brought, 
just  health  Services 

Markku  Myllykangas 
Olli-Pekka  Ryynänen 

Belief-based  medicine  tests  the  importance 
of  science.  If  the  Scientific  method  loses  the 
struggle  in  the  public  decision-making,  belief- 
based  medicine  may  gain  ground  in  the  public 
healthcare.  The  pressures  to  include  belief- 
based  methods  into  medical  insurance  coverage 
increase.  Belief-based  medicine  is  becoming 
more  popular  in  Finland  also  with  people  with  a 
Scientific  and  medical  background.  Advertising 
for  belief-based  medicine  is  getting  alarmingly 
common  with  doctors. 

The  pseudoscientific  World 
view  of  antroposophy 

Docent  Heikki  Ervasti 

There  are  attempts  to  present  the  whole  belief 
System,  which  is  only  a  variant  of  theosophy 
merged  with  a  liberal  culture  of  pseudoscienti¬ 
fic  make -belief,  as  a  Scientific  doctrine. 

World  views  held  captive  to 
faith 

Matias  Päätalo 

Faith  is  a  strange  property  of  the  human  mind. 
Many  beliefs  restrict  our  thinking  to  rigid  forms 
of  thinking,  dogmas  or  even  magic.  Philoso- 
phers  are  aware  that  in  common-day  thinking 


the  lack  of  knowledge  often  leads  to  credophi- 
lia,  which  cannot  completely  be  controlled  by 
practical  experience  and  intellect,  since  emo- 
tions  and  volition  Control.  However,  faiths  and 
beliefs  do  not  Control  ali  people’s  lives.  If  we 
can  learn  to  think  flexibly  critically,  we  do  not 
need  to  substitute  beliefs  for  knowledge. 

Ear  candling  sucks  “earwax” 
even  from  a  balloon? 

Pertti  Laine 
Veikko  Näntö 

We  performed  the  experiment  to  determine  if  a 
burning  ear  candle  causes  significant  vacuum 
or  pumping  action  in  the  ear  canal.  A  balloon 
was  taped  tightly  at  the  bottom  of  the  candle. 
If  suction  were  created  by  the  candling,  the 
balloon  should  be  squished  up  like  a 
raisin.  The  result  was  no  surprise:  the  balloon 
did  not  even  fiitter. 

Dowsing  report  again  available 

Kari  Mäkelä 

In  the  early  80’s,  a  thorough  investigation  was 
done  at  the  university  of  Oulu  on  locating 
E-rays  and  water  using  dovvsing  rods  and  pen- 
dulums.  None  of  the  test  subjects  was  able  to 
consistently  achieve  good,  replicable  results  in 
different  tests.  Though  occasional  single  good 
results  were  obtained,  statistically  significant 
results  were  at  no  point  achieved.  A  “randomi- 
zed”  dowser  performed  quite  well  amongst  the 
top  dowsers  of  the  country. 


Käännös:  Otto  J.  Mäkelä 


LIITY  SKEPSIKSEN  JÄSENEKSI! 


Jos  haluat  liittyä  Skepsiksen  jäseneksi,  lähetä  oheinen  lomake  tai  sen  kopio  täytettynä 
Skepsiksen  jäsenasioista  vastaavalle  osoitteella: 


r 

v. 


Anna-Liisa  Räihä 
Borgströminkuja  1  B  19 
00840  Helsinki 
e-mail:  alraiha@csc.fi 


Yhdistyksen  jäsenmaksu  vuodelle  2002  (sisältää  Skeptikko-lehden  tilauksen)  on  120  mk  (21  euroa) 
tai  alle  20-vuotiailta  60  mk  (10,50  euroa);  jos  olet  alle  20-vuotias,  ilmoita  syntymäaikasi). 

Voit  myös  tilata  Skeptikko-lehden  liittymättä  jäseneksi.  Tilausmaksu  on  140  mk  (24  euroa)/vuosi. 
Lehtitilausta  tehdessä  tiedoksi  riittävät  nimi  ja  osoite. 
Jäsenhakemus/tilauskaavake  löytyy  myös  Internetistä  Skepsiksen  kotisivuilta:  www.skepsis.fi 


JÄSENHAKEMUS 

Haluan  liittyä  jäseneksi  □  vain  lehtitilaajaksi  □ 


Nimi: 


Ammatti  ja  koulutus: 


Lähiosoite: 


Postinumero  ja  -toimipaikka: 


Puhelin  ja  mahdollinen  sähköpostiosoite 


Haluan  Skepsiksen  sähköpostituslistalle  □ 


Kokemus  Skepsiksen  toimialaan  liittyvistä  asioista,  mahdollisesti  aihetta  sivuavat  julkaisut,  jäsenyys 
muissa  tieteellisissä  yhdistyksissä,  erityiset  mielenkiinnon  kohteet  ym. 

(käytä  tarvittaessa  erillistä  paperia): 


Korostamme  kuitenkin,  että  kuka  tahansa  kiinnostunut  voi  hakea  jäsenyyttä 
yhdistyksen  hallitukselta  koulutustaustasta  ja  elämänkokemuksesta  riippumatta. 

Hyväksyn  Skepsis-yhdistyksen  säännöissä  määritellyn  tarkoituksen  ja  toimintaperiaatteet 
ja  haluan  liittyä  yhdistyksen  jäseneksi. 

Päiväys  ja  allekirjoitus 


SKEPSIS 

Skepsis  ry  on  vuonna  1987  perustettu  suomalaisten  skeptikko¬ 
jen  yhdistys. 

Skepsiksen  sääntöjen  mukaan  yhdistyksen  tarkoitus  on: 

-  Edistää  paranormaaleja  ilmiöitä  koskevien  väitteiden  objek¬ 
tiivista  ja  puolueetonta  tieteellistä  tutkimusta  ottamatta  näiden 
väitteiden  paikkansapitävyyteen  kantaa  apriorisin,  tutkimusta 
edeltävin  perustein. 

-  Ylläpitää  tällaisesta  tutkimuksesta  kiinnostuneiden  ihmisten 
verkostoa  sekä  pitää  yhteyttä  vastaavanlaisiin  yhteisöihin  ko¬ 
timaassa  ja  ulkomailla. 

-  Julkaista  paranormaaleja  ilmiöitä  koskevia  väitteitä  tutkivia 
artikkeleja  ja  kirjoja  sekä  laatia  tällaisia  väitteitä  sisältävien 
julkaisujen  bibliografioita. 

-  Järjestää  alaan  liittyviä  kokouksia  ja  konferensseja  sekä  har¬ 
joittaa  valistus-  ja  tiedotustoimintaa. 

Yhdistys  on  poliittisesti,  aatteellisesti  ja  uskonnollisesti  sitou¬ 
tumaton. 

Yhdistyksen  hallitus  voi  hyväksyä  hakemuksesta  yhdistyksen 
jäseneksi  yksityishenkilöitä  ja  oikeuskelpoisia  yhteisöjä,  jotka 
hyväksyvät  edellä  mainitut  yhdistyksen  periaatteet. 

Yhdistys  julkaisee  neljä  kertaa  vuodessa  ilmestyvää  Skeptik- 
ko-lehteä. 

Mallia  yhdistykselle  on  haettu  Yhdysvalloissa  1976  peruste¬ 
tusta  CSICOPista  (Committee  for  the  Scientific  Investigation 
of  Claims  of  the  Paranormal),  mikä  ilmenee  mm.  yhdistysten 
samankaltaisina  toimintaperiaatteina. 

Skepsis  ry  toimii  kuitenkin  itsenäisesti,  vaikkakin  yhteistyössä 
CSICOPin  ja  muiden  vastaavien  järjestöjen  kanssa.  Yhdistys 
on  ECSOn  (European  Council  of  Skeptical  Organisations)  ja 
Tieteellisten  seurain  valtuuskunnan  jäsenjärjestö. 


Seuraava  Skeptikko  ilmestyy  joulukuussa. 

Lehteen  tarkoitettu  aineisto  tulisi  olla  toimituksessa  joulukuun  alkuun  mennessä. 


Skepsis  ry:n  yhteystiedot 

Puhelinpalvelu:  0208  -  355  455 
Postiosoite:  PL  483,  00101  HELSINKI 
Internet:  http://www.skepsis.fi 
Pankkiyhteys:  SAMPO  800011  -  465  302 

Jäsenasioista  ja  lehtitilauksista  pyydetään  neu¬ 
vottelemaan  yhdistyksen  jäsenasioista  vastaavan 
kanssa.  Hänelle  toimitetaan  myös  osoitteenmuu¬ 
tokset: 

Anna-Liisa  Räihä 

Borgströminkuja  1  B  19 
00840  Helsinki 
puh.  (09)  698  1976 
membership  @  skepsis,  fi 

Skepsis  ry:n  hallitus  vuonna  2001 

Puheenjohtaja  Jukka  Häkkinen 

Varapuheenjohtaja  Otto  J.  Mäkelä 

Vesa  Kolhinen 

Pertti  Laine 

Veikko  Näntö 

Anna-Liisa  Räihä 

Göran  Törnwall 


Alueyhteyshenkilöt 

Joensuu:  Vesa  Tenhunen, 

puh.  (013)  123  254;  vesat@online.tietokone.fi 

Jyväskylä:  Matias  Aunola, 

puh.  koti  (014)  642  547,  työ  (014)  260  2379 

mimaau@cc.jyu.fi 

Oulu:  Sami  Tetri,  puh.  040-586  3099 
stetri@  mail.  student.  oulu .  fi 
Tampere:  Lassi  Kurkijärvi, 
puh.  040-736  1120;  lassi@iki.fi 


Turku:  Minna  Suhonen, 

puh.  040-581  0921;  minnasu@kolumbus.fi 

Yhdistys  toivoo,  että  alueilla  asuvat  ilmoittaisivat 
yhdyshenkilöille  yhteystietonsa,  jotta  he  voisivat 
tiedottaa  omalla  alueellaan  tapahtuvasta  toimin¬ 
nassa.  Yhteyshenkilöille  voi  myös  ilmoittaa  ha¬ 
lukkuutensa  osallistua  yhdistyksen  toimintaan 
omalla  alueellaan. 


Skepsis  ry: n  tieteellinen  neuvottelukunta 

professori  Kari  Enqvist  (puheenjohtaja) 

professori  Nils  Edelman 

professori  Pertti  Hemänus 

assistentti  Virpi  Kalakoski 

dosentti  Raimo  Keskinen 

dosentti  S.Albert  Kivinen 

professori  Raimo  Lehti 

professori  Anto  Leikola 

professori  Marjaana  Lindeman 

professori  Ilmari  Lindgren 

professori  Nils  Mustelin 

professori  Ilkka  Niiniluoto 

dosentti  Heikki  Oja 

professori  Jeja  Pekka  Roos 

VTM  Jan  Rydman 

professori  Heikki  Räisänen 

dosentti  Veijo  Saano 

professori  Lauri  Saxen 

professori  Anssi  Saura 

professori  Raija  Sollamo 

yliassistentti  Lauri  Tarkkonen 

akatemiaprofessori  Raimo  Tuomela 

FL  Tytti  Varmavuo 

professori  Johan  von  Wright 

professori  Risto  Vuorinen 


Skepsiksen  haaste 

40  000  mk  (6730  euroa)  puhtaana  käteen  sille,  joka  tuottaa  valvotuissa  olosuhteissa  paranor¬ 
maalin  ilmiön. 

Tähtitieteen  tohtori  Hannu  Karttunen  ja  taikuri  Iiro  Seppänen  ovat  lupautuneet  maksamaan 
kumpikin  10  000  markkaa  edellä  mainitusta  kokonaissummasta.  Haastesumma  voidaan  maksaa 
myös  humanoidistipendinä  -  40  000  markkaa  puhtaana  ulottuneen  sille  humanoidille,  joka  itse 
noutaa  stipendin  ja  antaa  samalla  DNA-  (tai  vastaavan)  näytteen.  Poikkeustapauksessa  summa 
voidaan  myös  maksaa  (mikäli  esimerkiksi  henkilötunnuksen  tai  pankkikortin  saanti  on  osoittautunut 
humanoidille  vaikeaksi)  mukana  seuraavalle  ihmiskontaktiseuralaiselle. 


Paholaisen  asianajajan  paluu 
-teos  jälleen  saatavilla 


Risto  Selin,  Marketta  Ollikainen  ja  Ilpo  V.  Salmi  (toim.) 

Paholaisen  asianajajan  paluu 
Opaskirja  skeptikoille 
Ursa  1997,  Sid.  208  s,  149  mk 


Skepsiksen  julkaisemasta  ja  Ursan  kustantamasta  Paholaisen  asian¬ 
ajajan  paluu  -teoksesta  on  otettu  uusi  painos,  joten  kirjaa  on  jälleen 
saatavilla  kaikista  hyvin  varustetuista  kirjakaupoista.  Teosta  myydään 
myös  muun  muassa  Skepsiksen  yleisötilaisuuksissa,  joissa  Skepsiksen 
ja  Ursan  jäsenet  voivat  hankkia  kirjan  jäsenkuntaan  120  markkaa. 

Vuonna  1989  julkaistu  ensimmäinen  Paholaisen  asianajaja  oli 
vuoden  tiedekirja.  Siinä  kuten  Paholaisen  asianajon  paluu  -teokses¬ 
sakin  suomalaiset  tiedemiehet  käyvät  taikauskon  ja  humpuukioppien 
kimppuun  sanojaan  säästämättä. 

Kirjan  vironkielistä  laitosta  Teine  Maailm  on  saatavissa  Helsingissä 
toimivasta  Viro-Instituutista  puhelin  09  -  669  805  hintaan  100  mk. 


SAPgf4€ 


A°0& 


SAPGR6  AUDG! 


USKALLA  AJATELLA! 


Paitatilaukset  voi  toimittaa  Anna-Liisa  Räihälle 


osoite  Borgströminkuja  1  B  19,  00840  Helsinki 
puhelin  (09)  69 8  1976 
sähköposti  alraiha@csc.fi 


Hanki  Skepsiksen 
oma  t-paita ! 

Skepsis  on  valmistuttanut  oman  t-paidan,  jota 
myydään  yhdistyksen  järjestämien  tilaisuuksi¬ 
en  yhteydessä.  Paidan  hinta  on  60  markkaa,  ja 
sitä  on  saatavina  S,  M,  L  ja  XL  -kokoina. 

Paidan  voi  myös  tilata  postitse,  jolloin  hin¬ 
taan  lisätään  10  markkaa  postikuluja. 


